Document ID: 32014D0885

DEĊIŻJONI TAL-KUMMISSJONI
tad-29 ta’ April 2014
dwar l-għajnuna mill-istat SA.34825 (2012/C), SA.34825 (2014/NN), SA.36006 (2013/NN) SA.34488 (2012/C) (ex 2012/NN) SA.31155 (2013/C) (2013/NN) (ex 2010/N) implimentata mill-Greċja għall-Grupp Eurobank b’rabta ma’: r-Rikapitalizzazzjoni u r-Ristrutturar tal-Eurobank Ergasias S.A.; L-għajnuna għar-ristrutturar lil Proton bank permezz tal-ħolqien u l-kapitalizzazzjoni ta’ Nea Proton u r-rikapitalizzazzjoni addizzjonali tan-New Proton Bank mill-Fond Elleniku għall-Istabbiltà Finanzjarja; Ir-Riżoluzzjoni tal-Hellenic Postbank permezz tal-ħolqien ta’ bank tranżitorju
(notifikata bid-dokument C(2014) 2933)
(Il-test Ingliż biss huwa awtentiku)
(2014/885/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea u b’mod partikolari l-ewwel subparagrafu tal-Artikolu 108(2) tiegħu,
Wara li kkunsidrat il-Ftehim dwar iż-Żona Ekonomika Ewropea u b’mod partikolari l-Artikolu 62(1)(a) tiegħu,
Wara li sejħet lill-Istati Membri u lil partijiet interessati oħra biex jissottomettu l-kummenti tagħhom f’konformità ma’ dawk id-dispożizzjonijiet (1),
Billi,
1. PROĊEDURA
1.1. PROĊEDURI RELATATI MAL-GRUPP EUROBANK (2) (“IL-BANK” (3))
(1)
Bid-deċiżjoni tad-19 ta’ Novembru 2008, il-Kummissjoni approvat skema bl-isem “Miżuri ta’ Appoġġ għall-Istituzzjonijiet ta’ Kreditu fil-Greċja” (“l-Iskema ta’ Appoġġ għall-Banek Griegi”) imfassla biex tiżgura l-istabbiltà tas-sistema finanzjarja Griega. L-Iskema ta’ Appoġġ għall-Banek Griegi tippermetti li jiġu mogħtija għajnuniet skont it-tliet miżuri kostitwenti tagħha, miżura ta’ rikapitalizzazzjoni, miżura ta’ garanzija u miżura ta’ self ta’ bonds tal-gvern (4). F’Mejju 2009, l-EFG Eurobank Ergasias S.A. (5) ġie rikapitalizzat mill-Greċja skont il-miżura tar-rikapitalizzazzjoni.
(2)
Il-Premessa 14 tad-Deċiżjoni tad-19 ta’ Novembru 2008 irreġistrat li se jiġi nnotifikat pjan ta’ ristrutturar lill-Kummissjoni fir-rigward tal-benefiċjarji tal-miżura ta’ rikapitalizzazzjoni.
(3)
Fit-2 ta’ Awwissu 2010, l-awtoritajiet Griegi ssottomettew pjan ta’ ristrutturar fir-rigward tal-Grupp Eurobank lill-Kummissjoni. Il-Kummissjoni rreġistrat dak il-pjan u l-aġġornamenti sussegwenti tiegħu, kif ukoll l-informazzjoni addizzjonali mibgħuta mill-awtoritajiet Griegi bħala l-Każ SA.30342 (PN 26/2010) u mbagħad bħala l-Każ SA.32789 (2011/PN).
(4)
Il-Bank ripetutament ibbenefika minn garanziji Statali fuq strumenti tad-dejn u self ta’ bonds tal-gvern skont l-Iskema ta’ Appoġġ għall-Banek Griegi (6). Ibbenefika wkoll minn assistenza ta’ likwidità f’emerġenza garantita mill-Istat (“ELA garantita mill-Istat”).
(5)
Fl-20 ta’ April 2012, il-Fond Elleniku għall-Istabbiltà Finanzjarja (“HFSF”) ta ittra lill-Bank li tikkommettih jipparteċipa f’żieda ppjanata fil-kapital azzjonarju tal-Bank. Fit-28 ta’ Mejju 2012, il-HFSF ta rikapitalizzazzjoni tranżitorja ta’ EUR 3 970 miljun lill-Bank (“l-ewwel rikapitalizzazzjoni tranżitorja”).
(6)
F’Mejju 2012, l-awtoritajiet Griegi nnotifikaw lill-Kummissjoni bl-ittra ta’ impenn li ġiet mogħtija mill-HFSF lill-Bank. Il-Kummissjoni rreġistratha bħala għajnuna mhux notifikata (Każ SA.34825 (2012/NN)) peress li l-miżura kienet diġà ġiet implimentata.
(7)
Fis-27 ta’ Lulju 2012, il-Kummissjoni fetħet proċedura ta’ investigazzjoni formali dwar l-ewwel rikapitalizzazzjoni tranżitorja (“id-Deċiżjoni ta’ Ftuħ tal-Eurobank”) (7).
(8)
F’Diċembru 2012, il-HFSF ta t-tieni rikapitalizzazzjoni tranżitorja ta’ EUR 1 341 miljun lill-Bank (“it-tieni rikapitalizzazzjoni tranżitorja”). Fil-21 ta’ Diċembru 2012, l-HFSF ta wkoll ittra ta’ impenn lill-Bank għall-parteċipazzjoni tiegħu f’żieda tal-kapital azzjonarju tal-Bank u fi strumenti kapitali konvertibbli li għandhom jinħarġu, għal ammont totali ta’ mhux iktar minn EUR 528 miljun (8). L-awtoritajiet Griegi nnotifikaw dawn il-miżuri lill-Kummissjoni fis-27 ta’ Diċembru 2012.
(9)
F’Mejju 2013, l-HFSF ipparteċipa fiż-żieda tal-kapital azzjonarju tal-Bank li kienet ġiet miftiehma f’Diċembru 2012. Ikkonverta l-ewwel u t-tieni rikapitalizzazzjonijiet tranżitorji f’ekwità u injetta EUR 528 miljun oħra ta’ kapital fil-Bank (“ir-rikapitalizzazzjoni tar-rebbiegħa 2013”).
(10)
Fid-19 ta’ Diċembru 2013, l-awtoritajiet Griegi ssottomettew informazzjoni lill-Kummissjoni dwar it-termini tar-rikapitalizzazzjoni tar-rebbiegħa 2013.
(11)
Fil-31 ta’ Marzu 2014, l-HFSF ta ittra ta’ impenn lill-Bank għall-parteċipazzjoni tiegħu f’żieda ppjanata fil-kapital azzjonarju tal-Bank.
(12)
Fis-16 ta’ April 2014, l-awtoritajiet Griegi ssottomettew pjan ta’ ristrutturar finali għall-Bank (“il-pjan ta’ ristrutturar”) lill-Kummissjoni. Innotifikaw ukoll lill-Kummissjoni bl-impenn tal-HFSF li jissottoskrivi bis-sħiħ ir-rikapitalizzazzjoni li jmiss tal-Bank. Fl-istess data taw l-informazzjoni dwar l-ELA garantita mill-Istat. Indikaw li riedu jkomplu jipprovdu lill-Bank b’dan l-appoġġ ta’ likwidità, kif ukoll b’garanziji Statali fuq l-istrumenti tad-dejn u b’self ta’ bonds tal-gvern skont l-Iskema ta’ Appoġġ għall-Banek Griegi (9).
(13)
Il-Kummissjoni kellha diversi laqgħat, telekonferenzi u skambji ta’ emails mar-rappreżentanti tal-awtoritajiet Griegi u l-Bank.
(14)
Il-Greċja taċċetta li b’mod eċċezzjonali d-deċiżjoni preżenti tiġi adottata bil-lingwa Ingliża biss.
1.2. PROĊEDURA RELATATA MAN-NEGOZJI AKKWISTATI
1.2.1. Proċedura relatata ma’ Nea Proton Bank
(15)
Fis-26 ta’ Lulju 2012, il-Kummissjoni adottat deċiżjoni dwar l-Għajnuna mill-Istat SA. 34488 (2012/C), “Għajnuna lil Nea Proton Bank permezz tal-ħolqien u l-kapitalizzazzjoni ta’ Nea Proton Bank” (10) (“id-Deċiżjoni ta’ Ftuħ ta’ Nea Proton”). B’dik id-deċiżjoni l-Kummissjoni fetħet proċedura ta’ investigazzjoni formali dwar: (i) l-iffinanzjar bl-Iskema ta’ Riżoluzzjoni tal-Fond ta’ Garanzija Elleniku ta’ Depożitu u Investiment (“HDIGF”) u l-HFSF tal-EUR 1 121,6 miljun ta’ diskrepanza ta’ finanzjament bejn l-assi u l-obbligazzjonijiet tal-Proton Bank li kienu ġew trasferiti lil Nea Proton Bank; (ii) injezzjoni ta’ kapital azzjonarju inizjali ta’ EUR 250 miljun mill-HFSF f’Nea Proton Bank; u (iii) injezzjoni ta’ kapital azzjonarju addizzjonali ta’ EUR 300 miljun mill-HFSF f’Nea Proton Bank li kien antiċipat fiż-żmien meta ġiet adottata d-Deċiżjoni ta’ Ftuħ ta’ Nea Proton. Il-Kummissjoni stiednet lill-Greċja tissottometti l-kummenti tagħha u tagħti l-informazzjoni kollha li tista’ tgħinha tivvaluta l-miżuri tal-għajnuna. It-Taqsima 1 tad-Deċiżjoni ta’ Ftuħ ta’ Nea Proton iddeskriviet fid-dettall il-proċedura dwar il-Proton Bank, inklużi r-riżoluzzjoni tal-Proton Bank, il-ħolqien ta’ Nea Proton Bank, il-finanzjament tad-diskrepanza ta’ finanzjament u l-kapital azzjonarju inizjali injettat mill-HFSF f’Nea Proton Bank.
(16)
Fl-1 ta’ Awwissu 2012, l-HFSF issottoskriva kapital azzjonarju addizzjonali f’Nea Proton Bank, żieda li ammontat għal EUR 230 miljun.
(17)
Fil-5 ta’ Settembru 2012, il-Greċja bagħtet kummenti dwar id-Deċiżjoni ta’ Ftuħ ta’ Nea Proton li kienet ġiet ippreparata mill-Bank of Greece u l-HFSF.
(18)
Fil-31 ta’ Diċembru 2012, l-HFSF issottoskriva iktar kapital azzjonarju fin-Nea Proton Bank li ammonta għal EUR 35 miljun.
(19)
F’Mejju 2013, l-HFSF nieda l-proċess għall-bejgħ ta’ Nea Proton Bank.
(20)
Fit-12 ta’ Lulju 2013, l-awtoritajiet Griegi infurmaw lill-Kummissjoni bl-intenzjoni tal-Bank li jakkwista Nea Proton Bank. Il-Kummissjoni wieġbet fil-15 ta’ Lulju 2013.
(21)
Fil-15 ta’ Lulju 2013, il-Bank iffirma ftehim vinkolanti mal-HFSF biex jakkwista 100 % tal-ishma u d-drittijiet tal-vot ta’ Nea Proton Bank għall-prezz tax-xiri ta’ EUR 1 u l-HFSF impenja ruħu li jirrikapitalizza lil Nea Proton Bank qabel il-bejgħ tiegħu b’EUR 395 miljun fi flus kontanti.
(22)
Fid-29 ta’ Lulju 2013, l-awtoritajiet Griegi nnotifikaw lill-Kummissjoni b’din l-injezzjoni ta’ kapital ta’ EUR 395 miljun f’Nea Proton Bank.
1.2.2. Proċedura relatata man-New TT Bank
(23)
Fis-6 ta’ Mejju 2013, il-Kummissjoni adottat deċiżjoni dwar l-Għajnuna mill-Istat SA. 31155 (2013/C), “Għajnuna mill-Istat għat-TT Hellenic Postbank S.A. permezz tal-ħolqien u l-kapitalizzazzjoni tal-bank tranżitorju New TT Hellenic Postbank S.A.” (Deċiżjoni ta’ Ftuħ ta’ New TT) (11). B’dik id-deċiżjoni l-Kummissjoni fetħet proċedura ta’ investigazzjoni formali dwar: (i) injezzjoni ta’ kapital ta’ EUR 500 miljun mill-HFSF fin-New TT Hellenic Postbank S.A. (“New TT Bank”); (ii) finanzjament ta’ EUR 4,1 biljun (12) tad-diskrepanza fil-finanzjament (13) li tirriżulta mit-trasferiment tal-attivitajiet ta’ Hellenic Postbank S.A. (“TT Bank”) għan-New TT Bank; (iii) injezzjoni ta’ kapital mill-Greċja ta’ EUR 224,96 miljun fil-forma ta’ ishma ta’ preferenza skont l-Iskema ta’ Appoġġ għall-Banek Griegi fit-TT Bank; u (iv) intervent ta’ EUR 0,68 biljun mill-HDIGF favur l-assi ta’ T Bank S.A. (“T Bank”) li kienu ġew trasferiti għat-TT Bank. Il-Kummissjoni stiednet lill-Greċja tissottometti kummenti u tagħti l-informazzjoni kollha li tista’ tgħinha tivvaluta l-għajnuna għar-ristrutturar. It-Taqsima 1 tad-Deċiżjoni ta’ Ftuħ ta’ New TT tiddeskrivi fid-dettall il-proċeduri dwar ir-riżoluzzjoni ta’ T Bank permezz ta’ bejgħ lil TT Bank u r-riżoluzzjoni ta’ TT Bank bil-ħolqien ta’ New TT Bank.
(24)
F’Ġunju 2013, l-HFSF nieda l-proċess għall-bejgħ ta’ New TT Bank.
(25)
Fil-15 ta’ Lulju 2013, l-awtoritajiet Griegi infurmaw lill-Kummissjoni bid-deċiżjoni tal-HSFS li jbigħ in-New TT Bank lill-Bank u bir-raġunijiet għal dik id-deċiżjoni.
(26)
Fil-15 ta’ Lulju 2013, il-Bank iffirma ftehim vinkolanti mal-HFSF biex jakkwista 100 % tal-ishma u d-drittijiet tal-vot ta’ New TT Bank.
(27)
Fid-19 ta’ Lulju 2013, il-Greċja bagħtet kummenti dwar id-Deċiżjoni ta’ Ftuħ ta’ New TT.
2. DESKRIZZJONI
2.1. IL-BANK U D-DIFFIKULTAJIET TIEGĦU
2.1.1. Kuntest ġenerali tas-settur bankarju Grieg
(28)
Il-prodott domestiku gross reali tal-Greċja (“PDG”) waqa’ b’20 % mill-2008 sal-2012, kif muri fit-Tabella 1. B’riżultat ta’ dan, il-banek Griegi ffaċċjaw rata ta’ inadempjenza li bdiet tiżdied b’mod mgħaġġel fuq is-self lill-unitajiet domestiċi u lill-kumpaniji Griegi (14). Dawk l-iżviluppi affettwaw ħażin il-prestazzjoni tal-assi tal-banek Griegi u wasslu għall-ħtiġijiet ta’ kapital.
Tabella 1
Tkabbir reali fil-PDG fil-Greċja, 2008-2013
Il-Greċja
2008
2009
2010
2011
2012
2013
Tkabbir reali fil-PDG, %
-0,2
-3,1
-4,9
-7,1
-6,4
- 4 (stima)
Sors:
Eurostat, disponibbli onlajn fuq: http://epp.eurostat.ec.europa.eu/tgm/table.do?tab=table&init=1&plugin=1&language=en&pcode=tec00115
(29)
Barra minn hekk, fi Frar 2012, il-Greċja implimentat skambju ta’ bonds tas-settur privat magħruf bħala l-parteċipazzjoni tas-settur privat (“il-programm PSI”). Il-banek Griegi kienu involuti fil-programm PSI, li matulu il-Gvern Grieg offra lid-detenturi tal-bonds privati eżistenti titoli ġodda (inklużi bonds ġodda tal-Gvern Grieg (“GGBs”), titoli marbuta mal-PDG u noti tal-pagamenti tal-PSI maħruġa mill-Fond Ewropew ta’ Stabbiltà Finanzjarja (“EFSF”)) bi skambju għal GGBs eżistenti, bi skont nominali ta’ 53,5 % u maturitajiet itwal (15). L-awtoritajiet Griegi ħabbru r-riżultati ta’ dak l-iskambju ta’ bonds fid-9 ta’ Marzu 2012 (16). L-iskambju rriżulta f’telf sinifikanti għad-detenturi tal-bonds (stmat mill-Bank of Greece għal medja ta’ 78 % tal-ammont nominali tal-GGBs il-qodma għall-banek Griegi) u ħtiġijiet ta’ kapital li kienu debitati b’mod retroattiv fir-rendikonti finanzjarji tal-2011 tal-banek Griegi.
Tabella 2
Telf tal-PSI totali tal-banek Griegi prinċipali (miljuni ta’ EUR)
Banek
Ammont nominali ta’ GGBs
tas- self relatat mal-istat
Ammont nominali totali
Telf tal-PSI tal-GGBs
Telf tal-PSI ta’ self relatat mal-Istat
Telf tal-PSI gross
Telf tal-PSI gross totali /Grad 1 (17) %
Telf tal-PSI gross totali/Assi totali%
NBG
13 748
1 001
14 749
10 985
751
11 735
161,0
11,0
Eurobank
7 001
335
7 336
5 517
264
5 781
164,5
7,5
Alpha
3 898
2 145
6 043
3 087
1 699
4 786
105,7
8,1
Piraeus
7 063
280
7 343
5 686
225
5 911
226,0
12,0
Postbank (TT Bank)
4 197
175
4 372
3 306
138
3 444
618,3
24,8
Nea Proton Bank
934
0
934
216
0
216
378,8
12,6
Sors:
Bank of Greece, Rapport dwar ir-Rikapitalizzazzjoni u r-Ristrutturar tas-Settur Bankarju Grieg, Diċembru 2012, p. 14
(30)
Peress li l-banek Griegi ffaċċjaw nuqqasijiet sostanzjali fil-kapital b’riżultat tal-programm PSI u r-riċessjoni kontinwa, il-Memorandum ta’ Politiki Ekonomiċi u Finanzjarji (“MPEF”) tat-Tieni Programm ta’ Aġġustament għall-Greċja bejn il-Gvern Grieg, l-Unjoni Ewropea, il-Fond Monetarju Internazzjonali (“FMI”) u l-Bank Ċentrali Ewropew (“BĊE”) datat il-11 ta’ Marzu 2012 għamel il-fondi disponibbli għar-rikapitalizzazzjoni ta’ dawk il-banek. L-awtoritajiet Griegi stmaw il-ħtiġijiet totali tar-rikapitalizzazzjoni tal-banek u l-kostijiet tar-riżoluzzjoni li għandhom jiġu ffinanzjati skont dak il-programm għal EUR 50 biljun (18). Dak l-ammont ġie kkalkulat fuq il-bażi ta’ test tal-istress imwettaq mill-Bank of Greece għall-perjodu li jibda f’Diċembru 2011 u jintemm f’Diċembru 2014 (“it-test tal-istress tal-2012”), li kien ibbażat fuq it-tbassir tat-telf mis-self imwettaq minn Blackrock (19). Il-fondi għar-rikapitalizzazzjoni tal-banek Griegi huma disponibbli permezz tal-HFSF. It-Tabella 3 tiġbor fil-qosor il-kalkolu tal-ħtiġijiet ta’ kapital għall-banek Griegi prinċipali kif jirriżultaw mit-test tal-istress tal-2012.
Tabella 3
Test tal-istress tal-2012: Ir-rekwiżiti ta’ kapital tal-banek Griegi prinċipali (miljuni ta’ EUR)
Banek
Referenza Grad 1 (Diċ 2011)
Telf tal-PSI gross totali
(Diċ 2011)
Dispożizzjonijiet dwar il-PSI
(Ġunju 2011)
Projezzjonijiet ta’ Telf
Kumulattiv Gross għar-riskju ta’ kreditu
Riservi għat-telf mis-self
(Diċ 2011)
Ġenerazzjoni tal-kapital interna
Mira Grad 1 (Diċ 2014)
Rekwiżiti ta’ kapital
NBG
7 287
-11 735
1 646
-8 366
5 390
4 681
8 657
9 756
Eurobank
3 515
-5 781
830
-8 226
3 514
2 904
2 595
5 839
Alpha
4 526
-4 786
673
-8 493
3 115
2 428
2 033
4 571
Piraeus
2 615
-5 911
1 005
-6 281
2 565
1 080
2 408
7 335
Postbank (TT Bank)
557
-3 444
566
-1 482
1 284
- 315
903
3 737
Nea Proton Bank
57
- 216
48
- 482
368
34
115
305
Sors:
Bank of Greece, Rapport dwar ir-Rikapitalizzazzjoni u r-Ristrutturar tas-Settur Bankarju Grieg, Diċembru 2012, p. 8Sors
(31)
Skont il-MPEF ta’ Marzu 2012, “banek li jissottomettu pjanijiet vijabbli ta’ żieda fil-kapital se jingħataw l-opportunità li japplikaw u jirċievu appoġġ mill-pubbliku b’mod li jippreserva l-inċentivi tas-settur privat għall-injezzjoni tal-kapital u għalhekk jimminimizza l-piż għall-kontribwenti” (20). Il-Bank of Greece sab li l-akbar erba’ banek biss (Eurobank, National Bank of Greece, Piraeus Bank u Alpha Bank) huma vijabbli (21). Dawn irċevew l-ewwel rikapitalizzazzjoni mill-HFSF f’Mejju 2012.
(32)
Id-depożiti domestiċi fil-banek fil-Greċja naqsu b’total ta’ 37 % bejn l-aħħar tal-2009 u Ġunju tal-2012 minħabba r-riċessjoni u l-inċertezza politika. Dawk il-banek kellhom iħallsu rati tal-imgħax ogħla biex jippruvaw iżommu d-depożiti. Il-kostijiet tad-depożiti żdiedu u naqqsu l-marġini nett tal-imgħaxijiet tal-banek. Peress li l-banek Griegi tħallew barra mis-swieq tal-finanzjament tal-operaturi, saru kompletament dipendenti fuq il-finanzjament mill-Eurosistema (22) li proporzjon dejjem jiżdied minnu kien fil-forma ta’ assistenza ta’ likwidità f’emerġenza (“ELA”) mogħtija mill-Bank of Greece. L-ammonti li dawk il-banek kisbu kienu partikolarment kbar fit-tieni nofs tal-2012.
(33)
Wara li saru l-elezzjonijiet f’Ġunju 2012, l-istokk tad-depożiti reġa’ beda jiżdied. Il-finanzjament totali mill-Eurosistema lill-banek Griegi naqas mill-31 ta’ Diċembru 2012.
(34)
Fit-3 ta’ Diċembru 2012, il-Greċja nediet programm ta’ xiri lura fuq il-GGBs riċevuti fil-qafas tal-programm PSI, bi prezzijiet li jvarjaw minn 30,2 % sa 40,1 % tal-valur nominali tagħhom (23). Il-banek Griegi pparteċipaw f’dak il-programm ta’ xiri lura li kkristallizza iktar telf fuq il-karta tal-bilanċ tagħhom, peress li t-telf kontabilistiku (jiġifieri, id-differenza bejn il-valur tas-suq u l-valur nominali) riżervat fiż-żmien tal-programm PSI sar definittiv u irriversibbli (24).
(35)
F’Diċembru 2012, l-ikbar erba’ banek Griegi rċevew it-tieni rikapitalizzazzjoni mill-HFSF.
(36)
Fil-ħarifa tal-2013, il-Bank tal-Greċja nieda eżerċizzju ta’ test tal-istress ġdid biex jivvaluta r-robustezza tal-pożizzjoni tal-kapital tal-banek Griegi kemm f’xenarju ta’ referenza u kif ukoll f’xenarju ħażin.
(37)
F’Lulju 2013, il-Bank tal-Greċja kkummissjona konsulent biex iwettaq studju dijanjostiku dwar il-portafoll tas-self tal-banek Griegi kollha. Il-konsulent wettaq tbassir ta’ telf ta’ kreditu (“CLPs”) fuq il-kotba tas-self domestiku kollha tal-banek Griegi, kif ukoll fuq is-self li għandu riskju Grieg f’fergħat u sussidjarji barranin fuq orizzont ta’ tliet snin u nofs u tul id-durata kollha tas-self. L-analiżi tat CLPs taħt żewġ xenarji makroekonomiċi: xenarju ta’ referenza u xenarju ħażin. Is-CLPs għall-portafolli tad-dejn barranin ġew stmati mill-Bank of Greece permezz ta’ kontribut mill-konsulent.
(38)
Fuq il-bażi tal-valutazzjoni tas-CLPs mill-konsulent, il-Bank of Greece wettaq il-valutazzjoni tar-rekwiżiti ta’ kapital bl-għajnuna teknika ta’ konsulent ieħor.
(39)
Il-komponenti prinċipali tal-valutazzjoni tar-rekwiżiti ta’ kapital skont it-test tal-istress tal-2013 kienu i) is-CLPs (25) fuq il-portafolli tas-self tal-banek fuq bażi kkonsolidata għar-riskju Grieg u r-riskju barrani, wara li jitnaqqsu r-riżervi tas-self eżistenti u ii) il-profittabbiltà operattiva stmata tal-banek għall-perjodu minn Ġunju 2013 sa Diċembru 2016, abbażi ta’ aġġustament konservattiv tal-pjanijiet ta’ ristrutturar li kienu ġew sottomessi lill-Bank of Greece waqt ir-raba’ kwart tal-2013. It-Tabella 4 tagħti sommarju tal-kalkolu tar-rekwiżiti ta’ kapital għall-banek Griegi prinċipali fuq bażi kkonsolidata fix-xenarju ta’ referenza għat-test tal-istress tal-2013.
Tabella 4
Test tal-istress tal-2013: Rekwiżiti ta’ kapital għall-banek Griegi fuq bażi kkonsolidata fix-xenarju ta’ referenza (miljuni ta’ EUR)
Banek
Referenza Grad 1 (Ġunju 2013) (1)
Riżervi tat-Telf mis-Self
(Ġunju 2013) (2)
CLPs għar-riskju Grieg (3)
CLPs għar-riskju barrani (26) (4)
Ġeneratur tal-Kapital Intern (5)
Proporzjon tat-test tal-istress Grad 1 (Diċembru 2016) (6)
Rekwiżiti ta’ kapital
(7)=(6)-(1)-(2)-(3)-(4)-(5)
NBG (27)
4 821
8 134
-8 745
-3 100
1 451
4 743
2 183
Eurobank (28)
2 228
7 000
-9 519
-1 628
2 106
3 133
2 945
Alpha
7 380
10 416
-14 720
-2 936
4 047
4 450
262
Piraeus
8 294
12 362
-16 132
-2 342
2 658
5 265
425
Attica
225
403
- 888
0
106
243
397
Panellinia
61
66
- 237
0
-26
31
169
Sors:
Bank of Greece, 2013 Test tal-Istress tas-Settur Bankarju Grieg, Marzu 2014, p. 42
(40)
Fis-6 ta’ Marzu 2013, il-Bank of Greece ħabbar ir-riżultati tat-test tal-istress tal-2013 u talab lill-banek jibagħtu l-pjanijiet tat-tkabbir tal-kapital sa nofs April 2014 biex ikopru r-rekwiżiti tal-kapital fix-xenarju ta’ referenza.
2.1.2. L-attivitajiet ekonomiċi tal-Bank
(41)
Il-Bank iforni servizzi bankarji universali prinċipalment fil-Greċja u fl-Ewropa tal-Lvant u x-Xlokk (Ċipru, ir-Rumanija, il-Bulgarija, is-Serbja u l-Ukraina). Joffri medda sħiħa ta’ prodotti u servizzi bankarji u finanzjarji għad-djar u n-negozji. Huwa attiv f’operazzjonijiet bankarji korporattivi u privati kif ukoll f’dawk għall-konsumatur, l-immaniġġjar tal-assi, l-assigurazzjoni, it-teżor, is-swieq tal-kapital u servizzi oħra. Il-Bank huwa inkorporat fil-Greċja u l-ishma tiegħu huma elenkati fil-Borża ta’ Ateni. Fil-31 ta’ Diċembru 2012, il-Bank kien jimpjega total ta’ 17 427 persuna - madwar nofshom kienu impjegati fl-Ewropa tal-Lvant u x-Xlokk u n-nofs l-ieħor impjegati fil-Greċja (29).
(42)
Il-Bank ipparteċipa fil-programm PSI, skambja GGBs u self relatat mal-Istat b’valur nominali ta’ EUR 7 336 miljun. Il-ħlas totali tiegħu relatat mal-PSI kien jammonta għal madwar EUR 5 781 miljun qabel it-taxxa u dan kien kollu mdaħħal fil-kontijiet tiegħu tal-2011 (30). Matul il-programm ta’ xiri lura ta’ Diċembru 2012, il-Bank biegħ il-GGBs ġodda li kien irċieva fil-qafas tal-PSI bi skont kbir għall-valur nominali. Dak il-bejgħ ikkristallizza t-telf tiegħu fuq il-GGBs il-ġodda.
(43)
Iċ-ċifri ewlenin tal-Bank f’Diċembru 2010, Diċembru 2011, Diċembru 2012 u Diċembru 2013 (dejta kkonsolidata) huma ppreżentati fit-Tabella 5.
Tabella 5
Il-figuri ewlenin tal-Eurobank, 2010, 2011, 2012 u 2013
Profitt u telf
(miljuni ta’ EUR)
2010
2011
2012
2013
(tinkludi New TT Bank u Nea Proton Bank mid-data tal-akkwist tagħhom)
Introjtu Nett mill-imgħax
2 103
2 965
1 461
1 294
Introjtu Operatorju Totali
2 730
2 226
1 755
1 587
Spejjeż Operatorji Totali
-1 280
-1 123
-1 052
-1 071
Introjtu ta’ Qabel il-Provvediment
1 450
1 103
703
516
Telf mir-Riskju ta’ Kreditu
-1 273
-1 328
-1 655
-1 920
Telf mill-PSI
-6 012
- 363
Telf ieħor
- 737
- 373
- 522
Profitt/Telf nett
84
-5 496
-1 440
-1 157
Figuri Selettivi tal-Volum (miljuni ta’ EUR)
fil-31 ta’ Diċembru 2010.
fil-31 ta’ Diċembru 2011.
fil-31 ta’ Diċembru 2012.
31 ta’ Diċembru 2013 (tinkludi New TT Bank u Nea Proton Bank)
Self u Avvanzi Totali lill-Klijenti
53 412
48 094
43 171
45 610
Depożiti Totali
41 173
32 459
30 752
41 535
Assi Totali
87 188
76 822
67 653
77 586
Ekwità Totali (31)
6 094
875
- 685
4 523
Sorsi:
2013: Riżultati finanzjarji 2013 - Rapporti finanzjarji kkonsolidati, p. 3 u p. 4: http://www.eurobank.gr/Uploads/pdf/EN%20Consol%20AR%202013.pdf; 2012 u 2011: Riżultati finanzjarji 2012 - Rapporti finanzjarji kkonsolidati, p. 3 u p. 4: http://www.eurobank.gr/Uploads/pdf/Annual%20Report%202012.pdf; 2010: Stqarrija għall-Istampa tal-EFG Eurobank, Riżultati tas-Sena Sħiħa 2011, pp. 5 u 6: http://www.eurobank.gr/Uploads/pdf/Annual%20Report%20AQ2011.pdf
(44)
It-Tabella 5 turi li, apparti mit-telf kbir li ddebita fl-2011 minħabba l-programm PSI (EUR 5 781 miljun (32)), il-Bank sofra minn tnaqqis fl-introjtu (fost raġunijiet oħra, minħabba l-kostijiet ogħla tad-depożiti) u minn telf minn indeboliment għoli u li dejjem jogħla fuq il-portafolli tas-self tiegħu fil-Greċja u ‘l barra minnha. Il-pożizzjoni tal-likwidità tal-Bank intlaqtet ħażin mill-ħruġ tad-depożiti u l-proporzjon tas-self-depożiti tiegħu laħaq 148 % fil-31 ta’ Diċembru 2011, filwaqt li 42 % tal-karta tal-bilanċ kien iffinanzjat mill-Eurosistema f’dik id-data.
(45)
Taħt it-test tal-istress tal-2013, li r-riżultati tiegħu kienu mħabbra fis-6 ta’ Marzu 2014, il-Bank tal-Greċja kkalkula r-rekwiżiti ta’ kapital tal-Bank għal EUR 2 945 miljun għax-xenerju ta’ referenza. L-ammont kellu mnaqqsa minnu l-miżuri ta’ mitigazzjoni, jiġifieri, diġà assuma li l-Bank se jwettaq il-miżuri ta’ mitigazzjoni fil-forma ta’ ċessjonijiet, li kienu preżunti li jikkontribwixxu għat-tnaqqis tar-rekwiżiti ta’ kapital.
(46)
Sabiex ikopri l-ħtieġa identifikata ta’ EUR 2 945 miljun ta’ kapital, il-Bank ippropona miżuri ta’ mitigazzjoni mtejba, li madankollu, b’kollox jiġġeneraw ftit biss iktar minn dak preżunt mill-Bank of Greece meta kkalkula r-rekwiżiti ta’ kapital. Dawk il-miżuri ta’ mitigazzjoni jinkludu l-bejgħ ta’ assi addizzjonali (bejgħ ta’ […] (*), bejgħ ta’ […] % tas-sussidjarju tal-assigurazzjoni u t-tnaqqis tal-parteċipazzjoni fl-attivitajiet tal-proprjetà immobbli għal 20 % sal- […]) (33).
(47)
Peress li dawk il-miżuri ta’ mitigazzjoni mtejba jistgħu jkopru biss parti żgħira ħafna tar-rekwiżiti ta’ kapital identifikati, il-laqgħa ġenerali straordinarja tal-azzjonisti fit-12 ta’ April 2014 iddeċidiet li tipproċedi b’żieda kapitali ta’ EUR 2 864 miljun. Din tieħu l-forma ta’ offerta ta’ ekwità mhux ta’ prelazzjoni (jiġifieri, żieda fil-kapital bil-kanċellazzjoni tad-drittijiet ta’ prelazzjoni) għall-investituri internazzjonali u offerta pubblika fil-Greċja. Jekk it-talba mill-investituri privati ma tkunx biżżejjed biex tkopri ż-żieda kapitali kollha, l-HSFS ikopri l-lakuna billi jissottoskrivi l-ishma l-ġodda li jifdal, soġġett għall-konverżjoni minn qabel tal-istrumenti kapitali subordinati eżistenti tal-Bank f’ishma.
2.2. L-AKKWIŻIZZJONIJIET MILL-BANK TAL-ATTIVITAJIET BANKARJI GRIEGI
(48)
Fil-15 ta’ Lulju 2013, il-Bank iffirma żewġ ftehimiet vinkolanti mal-HFSF biex jakkwista 100 % tal-ishma u d-drittijiet tal-vot ta’ New TT Bank.
2.2.1. L-akkwiżizzjoni ta’ Nea Proton Bank
Ir-Riżoluzzjoni tal-Proton Bank u Nea Proton Bank
(49)
Fid-9 ta’ Ottubru 2011, il-Bank of Greece pproċeda bir-riżoluzzjoni tal-Proton Bank. Il-liċenzja tal-Proton Bank ġiet irtirata mill-Bank of Greece li poġġiha f’likwidazzjoni (34).
(50)
Fuq proposta tal-Bank of Greece u wara d-Deċiżjoni tal-Ministru tal-Finanzi (35), in-Nea Proton Bank ġie maħluq bħala istituzzjoni ta’ kreditu interim u d-depożiti kollha (konsumaturi, banek u gvern), in-netwerk tal-fergħa u assi magħżula (portafolli tas-self u t-titoli) tal-Proton Bank ġew trasferiti lilu. Pretensjonijiet ta’ ekwità, dejn subordinat u self b’riskju għoli baqgħu mal-Proton Bank. L-HFSF injetta kapital azzjonarju inizjali ta’ EUR 250 miljun (36) fin-Nea Proton Bank u kien l-azzjonist ewlieni tiegħu. Id-daqs tal-karta tal-bilanċ tal-ftuħ ta’ Nea Proton Bank kienet ta’ madwar EUR 3 biljun.
(51)
Fl-aħħar tal-2011, l-assi mwieżna għar-riskju ta’ Nea Proton Bank (37) kienu jammontaw għal EUR 1,2 biljun.
L-akkwiżizzjoni ta’ Nea Proton Bank mill-Bank
(52)
Il-liġi Griega dwar ir-riżoluzzjoni tal-banek tirrikjedi li l-HFSF jiddisponi mill-ishma kollha tiegħu f’istituzzjoni ta’ kreditu interim fi żmien sentejn mid-data tad-deċiżjoni Ministerjali li tistabbilixxi dik l-istituzzjoni ta’ kreditu interim (38). F’konformità ma’ dak l-obbligu u skont l-MPEF, l-HFSF ipproċeda bil-bejgħ tal-ishma tiegħu fin-Nea Proton Bank. Il-konsulent finanzjarju tal-HFSF ikkuntattja firxa wiesgħa ta’ investituri potenzjali (inklużi banek Griegi, banek barranin u sponsers finanzjarji) iżda żewġ partijiet biss, il-Bank u l-fond ħeġġ tal-Istati Uniti, issottomettew offerti finali. L-offerta magħmula mill-Bank biss kienet ikkunsidrata bħala konformi mal-ittra tal-proċess tal-HFSF u għalhekk kienet valida.
(53)
Fil-31 ta’ Mejju 2013, l-assi mwieżna għar-riskju ta’ Nea Proton Bank kienu EUR 811 miljun u l-kapital regolatorju tiegħu kien EUR -203 miljun. Fl-istess data, in-Nea Proton Bank kellu bżonn rikapitalizzazzjoni totali ta’ EUR 276 miljun biex jilħaq proporzjon ta’ 9 % ta’ kapital tal-Grad 1 ta’ ekwità komuni. Il-Bank ħallas fi flus kontanti korrispettiv ta’ EUR 1 bi skambju għal 100 % tal-ishma u d-drittijiet tal-vot ta’ Nea Proton Bank. Il-Bank talab lill-HFSF biex jirrikapitalizza lil Nea Proton Bank b’EUR 395 miljun li, minbarra l-EUR 276 miljun meħtieġa biex iġibu l-proporzjon tal-adegwatezza kapitali ta’ Nea Proton Bank lura għal 9 %, jippermetti provvediment ta’ EUR 119-il miljun addizzjonali biex jiġu koperti l-provvedimenti ta’ telf mis-self addizzjonali u t-telf mistenni ta’ qabel it-taxxa sal-2016. Skont it-termini tal-bejgħ, l-HFSF impenja ruħu li jkopri r-rekwiżiti ta’ kapital ta’ Nea Proton Bank qabel it-tlestija tat-tranżazzjoni billi jikkontribwixxi EUR 395 miljun fi flus.
2.2.2. L-akkwiżizzjoni ta’ New TT Bank
Ir-Riżoluzzjoni tat-TT Bank u n-New TT Bank
(54)
Fit-18 ta’ Jannar 2013, l-awtoritajiet Griegi pproċedew bir-riżoluzzjoni tat-TT Bank. Il-liċenzja tat-TT Bank ġiet irtirata mill-Bank of Greece li poġġiha f’likwidazzjoni (39).
(55)
Fuq proposta mill-Bank of Greece u wara d-deċiżjoni tal-Ministru tal-Finanzi (40), in-New TT Bank inħoloq bħala istituzzjoni ta’ kreditu interim u EUR 10,8 biljun ta’ assi (f’forma ta’ flus kontanti, kambjali tat-teżor, self produttiv, depożiti tal-bejgħ, finanzjament ċentrali u GGBs (41)) ġew trasferiti għan-New TT Bank. Ammont totali ta’ EUR 1,2 biljun ta’ assi netti baqgħu fit-TT Bank: “fil-forma ta’” pretensjonijiet ta’ ekwità, self mhux produttiv, assi u obbligazzjonijiet tat-taxxi tat-TT u imposti u dazji ta’ kwalunkwe tip. L-HFSF injetta kapital azzjonarju inizjali ta’ EUR 500 miljun fin-New TT Bank u kien l-azzjonist ewlieni tiegħu. Id-daqs tal-karta tal-bilanċ tal-ftuħ ta’ New TT Bank wara l-injezzjoni tal-kapital kien ta’ madwar EUR 15,1-il biljun.
L-akkwiżizzjoni ta’ New TT Bank mill-Bank
(56)
Bħala parti mill-impenji tal-MPEF, l-HFSF ipproċeda bil-bejgħ tal-ishma tiegħu lil New TT Bank. B’dak il-mod, huwa ssodisfa l-obbligu li jeħles mill-ishma tiegħu f’dik l-istituzzjoni ta’ kreditu interim fi żmien sentejn mill-ħolqien ta’ din tal-aħħar. Il-konsulent finanzjarju tiegħu kkuntattja firxa wiesgħa ta’ investituri potenzjali, inkluż banek Griegi, banek barranin u sponsers finanzjarji. L-akbar erba’ banek Griegi biss issottomettew offerti finali, li minnhom kienet ippreferuta l-offerta tal-Bank.
(57)
Il-Bank qabel li jħallas total ta’ EUR 681 miljun fil-forma ta’ ishma ordinarji li għadhom kemm ħarġu biex jixtri n-New TT Bank. Skont il-Ftehim tas-Sottoskrizzjoni, il-korrispettiv inizjali mħallas mill-Bank kien soġġett għal iktar aġġustamenti bbażati fuq evalwazzjoni tal-Valur Nett tal-Assi (42).
(58)
Konsegwentement, il-laqgħa ġenerali straordinarja tal-azzjonisti tal-Bank tas-26 ta’ Awwissu 2013 approvat li żżid il-kapital azzjonarju tal-Bank b’EUR 425 625 000, billi toħroġ 1 418 750 000 sehem ordinarju ġodda (43) b’valur nominali ta’ EUR 0,3 kull wieħed u prezz tal-offerta ta’ EUR 0,48 kull wieħed. Iż-żieda kapitali kienet sottoskritta kompletament mill-HFSF permezz ta’ kontribuzzjoni “in natura”. Il-kontribuzzjoni “in natura” ħadet il-forma tal-ishma kollha ta’ New TT Bank proprjetà tal-HFSF, b’valur totali ta’ EUR 681 miljun. Wara t-tranżazzjoni, il-parteċipazzjoni azzjonarja tal-HFSF fil-Bank żdiedet minn 93,5 % għal 95,2 %.
2.3. MIŻURI TA’ GĦAJNUNA
(59)
Il-Bank ibbenefika minn miżuri ta’ appoġġ kapitali A, B1, B2, B3, B4 u C u miżuri ta’ appoġġ għal-likwidità L1 u L2. Il-Proton Bank u Nea Proton bank ibbenefikaw mill-miżuri li ġejjin: Pr1, Pr2 Pr3, NP1, NP2 u NP3. It-T Bank, it-TT bank u n-New TT bank ibbenefikaw mill-miżuri T, TT, NTT1 u NTT2.
2.3.1. Miżuri ta’ għajnuna mogħtija lill-Bank bl-Iskema ta’ Appoġġ għall-Banek Griegi
(60)
Il-Bank kiseb diversi forom ta’ għajnuna bl-Iskema ta’ Appoġġ għall-Banek Griegi, jiġifieri bil-miżura ta’ rikapitalizzazzjoni, il-miżura ta’ garanzija u l-miżura ta’ self ta’ bonds tal-gvern.
2.3.1.1. Appoġġ ta’ likwidità mill-Istat mogħti bil-miżura ta’ garanzija u l-miżura ta’ self ta’ bonds tal-gvern (miżura L1)
(61)
Il-Bank ibbenefika u għadu jibbenefika minn għajnuna taħt il-miżura ta’ garanzija u l-miżura ta’ self ta’ bonds tal-gvern. L-għajnuna se tiġi deskritta f’din id-Deċiżjoni bħala “miżura L1”. Mit-30 ta’ Novembru 2013 (44), il-garanziji mogħtija lill-Bank ammontaw għal madwar EUR 13,9 biljun. F’dik id-data ma kien hemm l-ebda self pendenti tal-bonds tal-gvern lill-Bank. Mill-15 ta’ April 2011, il-Bank kien irċieva self ta’ bonds tal-gvern li jammontaw għal EUR 1 737 miljun u bbenefika minn EUR 13,6 biljun ta’ garanziji Statali mogħtija bl-Iskema ta’ Appoġġ għall-Banek Griegi.
(62)
Fil-pjan ta’ ristrutturar għall-Bank mibgħut mill-awtoritajiet Griegi lill-Kummissjoni fis-16 ta’ Marzu 2014, l-awtoritajiet Griegi wrew l-intenzjoni tagħhom li jibqgħu jagħtu garanziji u jsellfu bonds tal-gvern taħt l-iskema matul il-perjodu tar-ristrutturar.
2.3.1.2. Rikapitalizzazzjoni Statali mogħtija bil-miżura tar-rikapitalizzazzjoni tal-Iskema ta’ Appoġġ għall-Banek Griegi (miżura A)[
(63)
F’Mejju 2009, il-bank irċieva injezzjoni ta’ kapital ta’ EUR 950 miljun (45) (miżura A) bil-miżura ta’ rikapitalizzazzjoni tal-Iskema ta’ Appoġġ għall-Banek Griegi. Dik l-injezzjoni ta’ kapital kienet ekwivalenti għal madwar 2 % tal-assi mwieżna għar-riskju li kellu l-Bank f’dak iż-żmien.
(64)
Ir-rikapitalizzazzjoni ħadet il-forma ta’ ishma ta’ preferenza sottoskritti mill-Greċja li kellhom kupun ta’ 10 % u maturità ta’ ħames snin. Fl-2010 id-durata tal-ishma privileġġati kienet estiża, filwaqt li r-rimunerazzjoni tagħhom żdiedet. Minn dakinhar ‘il quddiem, jekk l-ishma ta’ preferenza ma jkunux mifdija fi żmien ħames snin mill-ħruġ tagħhom u l-ebda deċiżjoni ma tkun ittieħdet mil-laqgħa ġenerali tal-azzjonisti dwar il-fidi ta’ dawk l-ishma, il-Ministru tal-Finanzi Grieg iżid il-kupun bi 2 % kull sena fuq bażi kumulattiva (jiġifieri, kupun ta’ 12 % għas-sitt sena, ta’ 14 % għas-seba’ sena, eċċ…).
2.3.2. ELA garantita mill-Istat (miżura L2)
(65)
L-ELA hija miżura eċċezzjonali li tippermetti istituzzjoni finanzjarja solventi, li tkun qiegħda tiffaċċja problemi ta’ likwidità temporanji, sabiex tirċievi finanzjament mill-Eurosistema mingħajr ma din l-operazzjoni tkun parti mill-politika monetarja unika. Ir-rata tal-imgħax imħallsa minn din l-istituzzjoni finanzjarja għall-ELA hija […] punti bażi ogħla mill-imgħax li tħallas għal rifinanzjament regolari tal-Bank Ċentrali.
(66)
Il-Bank of Greece huwa responsabbli għall-programm ELA, li jfisser li kwalunkwe kost u r-riskji kolha li jiġu mill-provvediment tal-ELA jkunu mġarrba mill-Bank of Greece (46). Il-Greċja tat lill-Bank of Greece garanzija Statali li tapplika għall-ammont totali tal-ELA garantita mill-Bank of Greece. L-adozzjoni tal-Artikolu 50, paragrafu 7 tal-Liġi 3943/2011, li emenda l-Artikolu 65, paragrafu 1 tal-Liġi 2362/1995, ippermettiet lill-Ministru tal-Finanzi li jagħti garanziji f’isem l-Istat lill-Bank of Greece sabiex jissalvagwardja l-pretensjonijiet tal-Bank of Greece kontra l-istituzzjonijiet ta’ kreditu. Il-banek li jibbenefikaw mill-ELA jridu jħallsu miżata ta’ garanzija lill-Istat li tammonta għal […] punti bażi.
(67)
Mill-31 ta’ Diċembru 2011, il-Bank ibbenefika minn EUR 14,95 biljun ta’ ELA garantita mill-Istat (47), filwaqt li mill-31 ta’ Diċembru 2012, il-Bank ibbenefika minn EUR 12-il biljun ta’ ELA garantita mill-Istat.
2.3.3. Miżuri ta’ għajnuna mogħtija lill-Bank permezz tal-HFSF
(68)
Sa mill-2012, il-Bank ibbenefika minn diversi miżuri ta’ appoġġ kapitali mogħtija mill-HFSF. It-Tabella 6 tagħti ħarsa ġenerali lejn dawk il-miżuri ta’ għajnuna.
Tabella 6
Miżuri ta’ appoġġ kapitali mogħtija lill-Bank permezz tal-HFSF
L-1el rikapitalizzazzjoni tranżitorja - Mejju 2012 (miljuni ta’ EUR)
It-2i rikapitalizzazzjoni tranżitorja - Diċ 2012 (miljuni ta’ EUR)
Ittra ta’ impenn - Diċ 2012
(miljuni ta’ EUR)
Ir-rikapitalizzazzjoni tar-rebbiegħa 2013 - Mejju 2013 (miljuni ta’ EUR)
Impenn ta’ rikapitalizzazzjoni - April 2014 (miljuni ta’ EUR)
Miżura
B1
B2
B3
B4
C
Ammont
(miljuni ta’ EUR)
3 970
1 341
528
5 839
2 864
2.3.3.1. L-ewwel rikapitalizzazzjoni tranżitorja (miżura B1)
(69)
Il-Premessi 15 sa 32 tad-Deċiżjoni ta’ Ftuħ tal-Eurobank jagħtu deskrizzjoni dettaljata tal-ewwel rikapitalizzazzjoni tranżitorja ta’ Mejju 2012 (miżura B1). L-isfond u l-karatteristiċi ewlenin ta’ dik il-miżura huma stabbiliti f’din it-taqsima.
(70)
Fl-20 ta’ April 2012, l-HFSF ta ittra lill-Bank fejn ikkommetta li jipparteċipa f’żieda ppjanata tal-kapital azzjonarju tal-Bank għal ammont sa EUR 4,2 biljun.
(71)
Bil-miżura B1, l-HFSF ittrasferixxa EUR 3,97 biljun ta’ bonds tal-EFSF lill-Bank fit-28 ta’ Mejju 2012, f’konformità mad-dispożizzjonijiet għar-rikapitalizzazzjonijiet tranżitorji stabbiliti fil-Liġi 3864/2010 li tistabbilixxi l-HFSF (“Il-Liġi dwar l-HFSF”). Il-bonds tal-EFSF ittrasferiti lill-Bank kienu noti varjabbli tal-EFSF b’maturitajiet ta’ sitt snin u għaxar snin u b’data tal-ħruġ tad-19 ta’ April 2012. Il-Kummissjoni, fil-Premessa (48) tad-Deċiżjoni ta’ Ftuħ tal-Eurobank diġà stabbiliet li “Ir-rikapitalizzazzjoni tranżitorja ffinalizzata fit-28 ta’ Mejju 2012 hija l-implimentazzjoni tal-obbligazzjoni meħuda fl-ittra ta’ impenn u għalhekk, kontinwazzjoni tal-istess għajnuna”. Iż-żewġ ammonti mogħtija fl-ittra ta’ impenn u fl-ewwel rikapitalizzazzjoni tranżitorja ġew ikkalkulati mill-Bank of Greece biex jiġi żgurat li l-Bank laħaq proporzjon ta’ kapital totali ta’ 8 % sa mill-31 ta’ Diċembru 2011, id-data tad-dħul retroattiv tar-rikapitalizzazzjoni tranżitorja fir-rekords tal-Bank. Kif jista’ jidher fit-Tabella 3, il-miżura B1 kopriet biss parti limitata tar-rekwiżiti totali ta’ kapital totali identifikati mit-test tal-istress tal-2012. Il-Bank suppost kellu jiġbor il-kapital permezz ta’ żieda kapitali futura u r-rikapitalizzazzjoni tranżitorja kienet maħsuba biss biex tippriserva l-eliġibbiltà tal-Bank għall-finanzjament mill-BĊE sakemm titwettaq iż-żieda fil-kapital.
(72)
Għall-perjodu ta’ bejn id-data tal-ewwel rikapitalizzazzjoni tranżitorja u d-data tal-konverżjoni tal-ewwel rikapitalizzazzjoni tranżitorja f’ishma ordinarji u strumenti finanzjarji konvertibbli oħra, il-ftehim ta’ qabel is-sottoskrizzjoni bejn il-Bank u l-HFSF kien jistipula li l-Bank kellu jħallas lill-HFSH miżata annwali ta’ 1 % fuq il-valur nominali tan-noti tal-EFSF u li kwalunkwe pagament ta’ kupuni u mgħax akkumulat man-noti tal-EFSF għal dak il-perjodu, ikun jgħodd bħala kontribuzzjoni tal-kapital addizzjonali mill-HFSF (48).
2.3.3.2. It-tieni rikapitalizzazzjoni tranżitorja (miżura B2)
(73)
Il-Bank daħħal iktar telf fil-ħarifa tal-2012. Għalhekk, il-kapital tiegħu reġa’ waqa’ taħt ir-rekwiżiti minimi ta’ kapital biex jibqa’ eliġibbli għal rifinanzjament mill-BĊE.
(74)
B’riżultat ta’ dan, saret meħtieġa t-tieni rikapitalizzazzjoni tranżitorja. Fil-21 ta’ Diċembru 2012, l-HFSF implimenta t-tieni rikapitalizzazzjoni tranżitorja ta’ EUR 1 341 miljun (miżura B2), li għal darba oħra ġiet imħallsa bit-trasferiment ta’ Bonds tal-EFSF għall-Bank.
2.3.3.3. L-ittra ta’ impenn tal-21 ta’ Diċembru 2012 (miżura B3)
(75)
Minbarra t-tieni rikapitalizzazzjoni tranżitorja, fil-21 ta’ Diċembru 2012, l-HFSF ta ittra ta’ impenn lill-Bank għall-parteċipazzjoni tiegħu fiż-żieda tal-kapital azzjonarju tal-Bank u fi strumenti kapitali konvertibbli li għandhom jinħarġu, għal ammont totali ta’ mhux iktar minn EUR 528 miljun (miżura B3).
(76)
It-total taż-żewġ rikapitalizzazzjonijiet tranżitorji (miżuri B1 u B2) u tal-ammont addizzjonali impenjat f’Diċembru 2012 (miżura B3) fisser li l-HFSF kien ikkommetta r-rekwiżiti ta’ kapital totali identifikati fit-test tal-istress tal-2012 (EUR 5 839 miljun (49)).
2.3.3.4. Ir-rikapitalizzazzjoni tar-rebbiegħa 2013 (miżura B4)
(77)
Fit-30 ta’ April 2013, il-laqgħa ġenerali tal-azzjonisti approvat żieda fil-kapital azzjonarju tal-Bank għal ammont ta’ EUR 5 839 miljun (“Ir-rikapitalizzazzjoni tar-rebbiegħa 2013”). Għalhekk, il-Bank ħareġ 3 789 317 357 sehem ġodda b’valur nominali ta’ EUR 0,30 bi prezz ta’ EUR 1,54 għal kull sehem.
(78)
Fl-istess data, il-laqgħa ġenerali tal-azzjonisti ddeċidiet ukoll li l-ammont sħiħ tal-kapital ikun mogħti mill-HFSF u jitħallas in natura, fil-forma ta’ bonds tal-EFSF.
(79)
B’riżultat ta’ dan, l-HFSF injetta total ta’ EUR 5 839 miljun fil-Bank fil-forma ta’ ishma ordinarji f’Mejju 2013 (miżura B4). Dak l-ammont huwa ugwali għas-somma tal-miżuri B1, B2 u B3.
(80)
Permezz tar-Rikapitalizzazzjoni tar-Rebbiegħa 2013, l-ewwel u t-tieni rikapitalizzazzjonijiet tranżitorji (miżuri B1 u B2) ġew konvertiti f’rikapitalizzazzjoni permanenti u ġie implimentat l-impenn biex tingħata għajnuna għall-kapital addizzjonali (miżura B3).
(81)
Il-prezz tal-ishma l-ġodda ġie stabbilit għal 50 % tal-prezz tal-istokk medju ponderat skont il-volum fuq il-50 jum ta’ kummerċ ta’ qabel id-determinazzjoni tal-prezz tal-offerta. B’riżultat ta’ qsim invers tal-ishma deċiż mil-laqgħa ġenerali tal-azzjonisti fit-30 ta’ April 2012 (50), il-prezz tal-ishma l-ġodda ġie stabbilit għal EUR 1,54 għal kull sehem.
(82)
Immedjatament wara r-Rikapitalizzazzjoni tar-Rebbiegħa 2013, l-HFSF sar l-azzjonist maġġoritarju tal-Bank b’sehem ta’ 98,56 %. Madankollu, wara li l-Bank wettaq eżerċizzju ieħor tal-immaniġġjar tal-obbligazzjonijiet, dak is-sehem niżel għal 93,55 % f’Ġunju 2013 (ara s-sezzjoni 2.4.5). F’Awwissu 2013, il-Bank ħareġ ishma ġodda għall-HFSF biex jixtri n-New TT Bank li b’riżultat ta’ dan is-sehem tal-HFSF żdied għal 95,23 % (51).
2.3.3.5. L-impenn tar-rikapitalizzazzjoni tal-2014 (miżura C)
(83)
Fis-6 ta’ Marzu 2014, il-Bank of Greece rrapporta r-riżultati ta’ eżerċizzju ta’ test tal-istress imwettaq fit-tieni nofs tal-2013. Il-Bank of Greece indika li fix-xenarju ta’ referenza, ir-rekwiżiti ta’ kapital tal-Bank għall-perjodu 2014-2016 jilħqu l-EUR 2 945 miljun.
(84)
Fil-31 ta’ Marzu 2014, l-HFSF bagħat ittra lill-Bank fejn indikalu li kellu l-intenzjoni u l-abbilta li jwaqqaf kwalunkwe żieda fil-kapital azzjonarju implimentata fil-Liġi dwar l-HFSF 3864/2010, kif emendata fit-30 ta’ Marzu 2014, meħtieġa biex tikkonforma mar-rekwiżiti ta’ kapital identifikati waqt it-test tal-istress. Il-Liġi dwar l-HFSF tgħid li jekk, fl-aħħar tal-perjodu tas-sottoskrizzjoni ikun hemm talba insuffiċjenti ta’ investituri privati bi prezz iddeterminat mill-Kunsill Ġenerali tal-HFSF ibbażat fuq żewġ valutazzjonijiet indipendenti, l-HFSF jissottoskrivi kwalunkwe sehem li jibqa’, soġġett għal konverżjoni minn qabel tal-istrument kapitali subordinat eżistenti tal-Bank f’ishma kif iddikjarat fl-Artikolu 6a.
(85)
Fit-12 ta’ April 2014, il-laqgħa straordinarja tal-azzjonisti approvat żieda fil-kapital azzjonarju li tammonta għal EUR 2 864 miljun skont il-Liġi dwar l-HFSF u indikat li l-prezz tal-offerta ma jistax ikun inqas mill-prezz nominali ta’ EUR 0,30 għal kull sehem u l-prezz minimu għandu jiġi stabbilit mill-HFSF (52).
(86)
F’konformità mal-Liġi dwar l-HFSF, l-HFSF ħatar żewġ konsulenti indipendenti biex jiddeterminaw il-valur tal-Bank. Fl-10 ta’ April 2014, iż-żewġ konsulenti kkonkludew xogħolhom billi kull wieħed ta firxa għall-valur tal-Bank. Iż-żewġ firxiet jikkoinċidu b’mod sinifikanti. Fuq il-bażi ta’ dawk il-valutazzjonijiet, il-Kunsill Ġenerali tal-HFSF fl-14 ta’ April 2014 iddetermina l-prezz li jikkorrispondi għall-prezz minimu li bih jistgħu jiġu offruti l-ishma l-ġodda tal-bank lill-investituri u l-prezz li jwaqqaf l-offerta tal-ekwità jekk ikun meħtieġ (53). Fil-15 ta’ April 2014, huwa approva l-offerta magħmula minn konsorzju ta’ investituri biex jissottoskrivi EUR 1,3 biljun ta’ ishma ġodda bi prezz ta’ EUR 0,30 għal kull sehem (“investitur fundamentali” (54) (55)).
(87)
Fl-24 ta’ April 2014, il-Eurobank ħabbar il-bidu tal-bini tal-kotba bi prezz li jvarja minn EUR 0,30 sa EUR 0,33 (56). Jekk ikun hemm talba biżżejjed biex tkopri l-EUR 2 864 miljun kollha bi prezz ogħla minn EUR 0,30, l-investitur fundamentali jkun irid jaġġusta l-prezz tiegħu għall-ogħla prezz jew jikkanċella l-ordnijiet tiegħu, li f’dak il-każ jirċievi miżata ta’ kumpens. Jekk ikun hemm talba biżżejjed minn investituri privati (inkluż talba minn investitur fundamentali) biex tkopri l-EUR 2 864 miljun bi prezz ta’ EUR 0,30, l-investitur fundamentali jirċievi allokazzjoni prijoritarja. Jekk ma jkunx hemm talba biżżejjed (inkluż talba minn investitur fundamentali) bi prezz ta’ EUR 0,30, id-dejn subordinat jiġi konvertit f’ishma ġodda. Kif previst fil-Liġi dwar l-HFSF, kwalunkwe sehem mhux sottoskritt wara l-konverżjoni tad-dejn subordinat jiġi sottoskritt mill-HFSF bl-istess prezz, jiġifieri EUR 0,30 għal kull sehem.
2.3.4. Miżuri ta’ għajnuna għan-negozji akkwistati
2.3.4.1. Miżuri ta’ għajnuna għall-Proton Bank u Nea Proton Bank
(88)
Sa mill-2008, il-Proton Bank u Nea Proton Bank ibbenefikaw minn diversi miżuri ta’ għajnuna. It-Tabella 7 tagħti ħarsa ġenerali lejn dawn il-miżuri ta’ għajnuna.
Tabella 7
Ħarsa ġenerali lejn il-miżuri ta’ appoġġ kapitali għall-Proton u Nea Proton Bank
Benefiċjarju tal-għajnuna
Miżura
In-natura tal-għajnuna
L-entità li tat l-għajnuna
Id-data ta-iżborżament
L-ammont (f’miljuni ta’ EUR)
L-attivitajiet tal-Proton Bank
Pr1
Kapital skont il-miżura tar-rikapitalizzazzjoni: Ishma privileġġati tal-Istat Grieg
Stat
Mejju 2009
80
Pr2
Is-self tat-titoli tal-gvern Grieg bil-miżura tas-self ta’ bonds Griega
Stat
April 2009
78
Pr3
Garanzija Statali għall-bonds li nħarġu bil-miżura ta’ garanzija Griega
Stat
Lulju 2010
149,4
L-attivitajiet ta’ Nea Proton Bank
NP1
Diskrepanza ta’ finanzjament mill-PB għan-NPB
L-iffinanzjar tad-diskrepanza ta’ finanzjament
HDIGF
9.10.2011
862
Wara l-finalizzazzjoni tal-kalkolu tad-diskrepanza ta’ finanzjament, l-iffinanzjar tal-bilanċ tad-diskrepanza ta’ finanzjament mill-PB għan-NPB (parti 2)
HFSF
14.5.2012
259,6
Ammont totali tal-NP1
1 121,6
NP2
Injezzjonijiet tal-kapital azzjonarju lin-NPB fl-2011 u 2012
Kapital azzjonarju inizjali
HFSF
9.10.2011
220
Kapital azzjonarju inizjali
HFSF
3.2.2012
30
Kapital inizjali totali
250
Kapital azzjonarju addizzjonali
HFSF
1.8.2012
230
Kapital azzjonarju addizzjonali
HFSF
31.12.2012
35
Kapital addizzjonali totali
265
Ammont totali tal-NP2
515
NP3
Rikapitalizzazzjoni qabel il-bejgħ tiegħu lill-Eurobank
Kapital azzjonarju
HFSF
28.8.2013
395
2.3.4.1.1 Miżuri ta’ għajnuna lill-Proton Bank
- (i) Rikapitalizzazzjoni mill-Istat riċevuta minn Proton Bank (miżura Pr1)
(89)
F’Mejju 2009, il-Greċja injettat EUR 80 miljun fil-Proton Bank, li kien ekwivalenti għal madwar 4,6 % tal-assi mwieżna għar-riskju tagħha f’dak iż-żmien. Dik l-injezzjoni fil-kapital ġiet magħmula bil-miżura tar-rikapitalizzazzjoni li tagħmel parti mill-Iskema ta’ Appoġġ għall-Banek Griegi. Ir-rikapitalizzazzjoni ħadet il-forma ta’ ishma privileġġati.
- (ii) Appoġġ ta’ likwidità mill-Istat riċevut minn Proton Bank (miżuri Pr2 u Pr3)
(90)
Il-Proton Bank ibbenefika wkoll minn miżuri ta’ għajnuna bil-miżuri ta’ garanzija u ta’ self ta’ bonds tal-gvern li huma parti mill-Iskema ta’ Appoġġ għall-Banek Griegi. F’April 2009, il-Proton Bank irċieva titoli tal-gvern Grieg li jammontaw għal EUR 78 miljun (miżura Pr2) u f’Lulju 2010 irċieva garanzija Statali għall-bonds maħruġa b’valur nominali ta’ EUR 149,4 miljun (miżura Pr3). Il-bonds iggarantiti mill-Istat ġew trasferiti għal Nea Proton Bank fil-jum tar-riżoluzzjoni iżda ġew ikkanċellati fil-5 ta’ Jannar 2012. It-titoli tal-gvern Grieg immaturaw f’Diċembru 2011 u ma ġewx imġedda.
2.3.4.1.1 Miżuri ta’ għajnuna lil Nea Proton Bank
- (i) Kopertura tad-diskrepanza ta’ finanzjament ta’ Nea Proton Bank ta’ EUR 1 121,6 miljun (miżura NP1)
(91)
Fil-kuntest tar-riżoluzzjoni tal-Proton Bank, l-awtoritajiet Griegi identifikaw diskrepanza ta’ finanzjament fin-Nea Proton Bank. F’konformità ma’ Deċiżjoni tad-9 ta’ Ottubru 2011 tal-Bank of Greece, l-Iskema tar-Riżoluzzjoni tal-HDIGF ħallset EUR 862 miljun lil Nea Proton Bank f’Diċembru 2011. Wara li l-Bank of Greece ffinalizza l-kalkolu tad-diskrepanza ta’ finanzjament fid-19 ta’ Jannar 2012 għal EUR 1 121,6 miljun, f’konformità ma’ Deċiżjoni tal-Bank of Greece tad-9 ta’ April 2012 (57), l-HFSF (58) ħallas l-ammont li jifdal ta’ EUR 259,6 miljun fl-14 ta’ Mejju 2012. L-Iskema ta’ Riżoluzzjoni tal-HDIGF u tal-HFSF b’hekk għalqet id-diskrepanza ta’ finanzjament.
- (ii) Injezzjonijiet ta’ kapital mill-HFSF fin-Nea Proton Bank fl-2011 u 2012 (miżura NP2)
(92)
L-HFSF ta għajnuna mill-Istat lil Nea Proton Bank fil-forma ta’ kapital azzjonarju inizjali (ishma komuni) ta’ EUR 250 miljun, imħallsa f’żewġ porzjonijiet fid-9 ta’ Ottubru 2011 u fit-3 ta’ Frar 2012.
(93)
Skont il-pjan tar-ristrutturar aġġornat ta’ Nea Proton Bank mibgħut fis-16 ta’ Lulju 2012, li kien l-aħħar verżjoni tal-pjan li kien ġie nnotifikat lill-Kummissjoni fiż-żmien tad-Deċiżjoni ta’ Ftuħ ta’ Nea Proton, in-Nea Proton Bank kellu bżonn kapital addizzjonali ta’ EUR 300 miljun. Dak il-kapital addizzjonali kien meħtieġ parzjalment għaliex in-Nea Proton Bank sofra telf b’riżultat tal-programm PSI (it-telf minn indeboliment għall-2011 ammonta għal EUR 146,5 miljun fir-rigward tal-GGBs u indebolimenti addizzjonali ta’ EUR 22 miljun ġew inkorporati fir-riżultati tal-ewwel kwart tal-2012). Kien meħtieġ ukoll kapital addizzjonali min-Nea Proton Bank għaliex il-ħlasijiet tal-provvediment mill-2011 sal-2016 għolew mil-livelli assunti meta ġie stabbilit in-Nea Proton Bank.
(94)
Skont il-pjan tar-ristrutturar aġġornat ta’ Nea Proton Bank mibgħut fis-16 ta’ Lulju 2012, dawk ir-rekwiżiti kapitali antiċipati kellhom jieħdu l-forma ta’ injezzjoni ta’ kapital mistennija ta’ EUR 285 miljun fl-2012 u injezzjoni ta’ kapital mistennija ta’ EUR 15-il miljun fl-2014. Fil-fatt, l-HFSF finalment injetta EUR 230 miljun fin-Nea Proton Bank fl-1 ta’ Awwissu 2012 u EUR 35 miljun fil-31 ta’ Diċembru 2012.
- (iii) Injezzjoni ta’ kapital mill-HFSF fin-Nea Proton Bank qabel il-bejgħ lill-Eurobank (miżura NP3)
(95)
Bil-kuntratt tal-bejgħ tal-15 ta’ Lulju 2013, l-HFSF kien diġà kkommetta li jinjetta l-ammont ta’ EUR 395 miljun fin-Nea Proton Bank (59). L-HFSF ħallas l-ammont ta’ EUR 395 miljun fit-28 ta’ Awwissu 2013.
2.3.4.2. Miżuri ta’ għajnuna lil New TT Bank
(96)
It-T Bank, it-TT Bank u n-New TT Bank ibbenefikaw minn diversi miżuri ta’ għajnuna sa mill-2008. It-Tabella 8 tagħti ħarsa ġenerali lejn dawn il-miżuri ta’ għajnuna.
Tabella 8
Ħarsa ġenerali lejn il-miżuri ta’ għajnuna għat-T Bank u t-TT Bank.
Benefiċjarju tal-għajnuna
Miżura
Deskrizzjoni
L-entità li tat l-għajnuna
Data
L-ammont ta’ għajnuna statali (f’miljuni ta’ EUR)
L-attivitajiet tat-T Bank trasferiti lit-TT Bank (60)
T
L-iffinanzjar tad-diskrepanza ta’ finanzjament mit-T Bank għat-TT Bank (parti 1)
HDIGF
Diċembru 2011
450
Wara l-finalizzazzjoni tal-kalkolu tad-diskrepanza ta’ finanzjament, l-iffinanzjar tal-bilanċ tad-diskrepanza ta’ finanzjament mit-T Bank għat-TT Bank (parti 2)
HFSF
14.2.2013
227
Ammont totali tat-T
677
TT Bank
TT
Injezzjoni ta’ kapital
Kapital skont il-miżura tar-rikapitalizzazzjoni: Ishma privileġġati tal-Istat Grieg
Stat
Mejju 2009
224,96
New TT Bank (bank tranżitorju)
NTT1
Diskrepanza ta’ finanzjament mit-TT għan-NTT
L-iffinanzjar tad-diskrepanza ta’ finanzjament mit-TT Bank għan-New TT Bank (parti 1)
HFSF
29.1.2013
2 730,8
Wara l-finalizzazzjoni tal-kalkolu tad-diskrepanza ta’ finanzjament, l-iffinanzjar tal-bilanċ tad-diskrepanza ta’ finanzjament mit-TT Bank għan-New TT Bank (parti 2)
HFSF
14.6.2013
1 001,7
Ammont totali tal-NP2
3 732,6
NTT2
Injezzjoni ta’ kapital azzjonarju inizjali
Kapital azzjonarju inizjali ta’ New TT Bank
HFSF
29.1.2013
500
2.3.4.1.1. Miżura ta’ għajnuna lit-T Bank
Intervent mill-Iskema ta’ Riżoluzzjoni tal-HDIGF favur it-T Bank ta’ EUR 677 miljun (miżura T)
(97)
L-Iskema ta’ Riżoluzzjoni tal-HDIGF u l-HFSF iffinanzjat id-diskrepanza ta’ finanzjament li rriżultat mit-trasferiment tal-attivitajiet mit-T Bank għat-TT Bank, li tirrappreżenta d-differenza bejn il-valur ġust tal-assi trasferiti mit-T Bank għat-TT Bank u l-valur ġust tal-obbligazzjonijiet trasferiti. F’konformità ma’ deċiżjoni tal-Bank of Greece tas-17 ta’ Diċembru 2011, l-Iskema ta’ Riżoluzzjoni tal-HDIGF ħallset l-ammont ta’ EUR 450 miljun (61), li kien jikkorrispondi għal madwar żewġ terzi tad-diskrepanza ta’ finanzjament stmata. Wara l-finalizzazzjoni tal-kalkolu tad-diskrepanza tal-finanzjament għal madwar EUR 677 miljun, f’konformità ma’ deċiżjoni tal-Bank of Greece tad-9 ta’ April 2012 (62), fl-14 ta’ Frar 2013 l-HFSF (63) ħallas il-bilanċ ta’ EUR 227 miljun (64) lil New TT Bank.
2.3.4.2.2. Miżura ta’ għajnuna lit-T Bank
Rikapitalizzazzjoni mill-Istat riċevuta mit-TT Bank (miżura TT)
(98)
F’Mejju 2009, it-TT Bank irċieva injezzjoni ta’ kapital ta’ EUR 224.96 miljun, ekwivalenti għal madwar 2.9 % tal-assi mwieżna għar-riskju tiegħu dak iż-żmien, mill-Greċja t-TT Bank irċieva l-injezzjoni ta’ kapital bil-miżura ta’ rikapitalizzazzjoni li hija parti mill-Iskema ta’ Appoġġ għall-Banek Griegi. L-injezzjoni ta’ kapital ħadet il-forma ta’ ishma privileġġati.
2.3.4.2.3. Miżuri ta’ għajnuna lil New TT Bank
- (i) Kopertura tad-diskrepanza ta’ finanzjament ta’ New TT Bank ta’ EUR 3 732,6 miljun (miżura NTT1)
(99)
L-HFSF iffinanzja d-diskrepanza ta’ finanzjament fin-New TT Bank, li tirrappreżenta d-differenza bejn il-valur tal-assi trasferiti mit-TT Bank għan-New TT Bank u l-valur nominali tal-obbligazzjonijiet trasferiti. F’konformità ma’ deċiżjoni tal-Bank of Greece tat-18 ta’ Jannar 2013, l-HFSF fid-29 ta’ Jannar 2013 ħallas l-ammont ta’ EUR 2 730,8 miljun (65), li kien jikkorrispondi għal madwar żewġ terzi tad-diskrepanza ta’ finanzjament stmata. Wara li l-Bank of Greece ffinalizza l-kalkolu tad-diskrepanza ta’ finanzjament għal EUR 3 732,6 miljuni (66), f’konformità mad-deċiżjoni tal-Bank of Greece tal-21 ta’ Mejju 2013, l-HFSF fl-14 ta’ Ġunju 2013 ħallas l-ammont li kien fadal ta’ EUR 1 001,7 miljun lil New TT Bank.
- (ii) Injezzjonijiet ta’ kapital mill-HFSF fin-New TT Bank (miżura NTT2)
(100)
L-HFSF ikkostitwixxa l-uniku azzjonist ta’ New TT Bank u fornih b’għajnuna mill-Istat fil-forma tal-kapital azzjonarju inizjali (ishma komuni) ta’ EUR 500 miljun.
2.4. IL-PJAN TA’ RISTRUTTURAR U L-MUDELL TA’ NEGOZJU ĠDID
(101)
Fis-16 ta’ April 2014, il-Greċja bagħtet il-pjan ta’ ristrutturar lill-Bank, li jispjega kif il-Bank, bħala entità kkombinata li tirriżulta mill-akkwist ta’ Nea Proton Bank u n-New TT Bank, għandu l-intenzjoni li jirkupra l-vijabbiltà fit-tul tiegħu.
2.4.1. Operazzjonijiet domestiċi
(102)
Permezz tal-pjan ta’ ristrutturar, il-Bank se jiffoka fuq l-attivitajiet bankarji ewlenin tiegħu fil-Greċja. Filwaqt li l-operazzjonijiet internazzjonali tiegħu ammontaw għal madwar 26 % tas-self fl-2010 (67), dak is-sehem kien diġà niżel għal 20 % fl-aħħar tal-2012 u se jkompli jinżel għal […] % sal-aħħar tal-2018 (68).
(103)
Il-prijorità ewlenija tal-Bank hija li jerġa’ jġib l-operazzjonijiet bankarji Griegi lura għall-profittabbiltà u vijabbiltà sal-aħħar tal-perjodu ta’ ristrutturar (31 ta’ Diċembru 2018). Għal dak il-għan, il-pjan ta’ ristrutturar jinkludi numru ta’ miżuri mmirati biex itejbu l-effiċjenza operattiva tal-Bank u l-marġini tal-imgħax nett, kif ukoll miżuri li jtejbu l-pożizzjoni tal-kapital u l-istruttura tal-karta tal-bilanċ tiegħu.
(104)
Fir-rigward tal-effiċjenza operattiva, il-Bank diġà beda programm vast ta’ razzjonalizzazzjoni sew qabel l-akkwisti ta’ New TT Bank u Nea Proton Bank. Sa mill-2010, il-Bank naqqas il-preżenza fiżika tiegħu fil-Greċja. Fuq bażi awtonoma (esklużi l-akkwiżizzjonijiet ta’ New TT Bank u Nea Proton Bank), huwa naqqas il-fergħat tiegħu minn 564 f’Ġunju 2008 għal […] fl-2014 u naqqas ukoll il-forza tax-xogħol Griega tiegħu (minn 10 142 fl-2008 għal 9 037 fl-2012) (69).
(105)
Sal-aħħar tal-pjan ta’ ristrutturar, il-Bank għandu l-pjan li jkompli jnaqqas kemm in-numru ta’ fergħat, minn 645 pro-forma fit-31 ta’ Diċembru 2012 għal […] fil-31 ta’ Diċembru 2018 u n-numru ta’ impjegati, minn 12 430 għal […] fuq bażi pro-forma, jiġifieri jitqiesu Nea Proton Bank u n-New TT Bank (70).
(106)
Iż-żieda fl-effiċjenza f’termini tal-fergħat u l-persunal tgħin biex ibaxxi l-ispiża totali tal-attivitajiet bankarji Griegi kkombinati b’[…] % minn EUR 913-il miljun fuq bażi annwali fl-2013 (71) għal EUR […] miljun fl-2018 (72). B’riżultat ta’ dan, il-proporzjon tal-ispejjeż għad-dħul mistenni tal-attivitajiet bankarji Griegi tal-Bank se jaqgħu taħt il-[…] % fl-aħħar tal-perjodu tar-ristrutturar, tnaqqis minn 60 % fl-2012.
(107)
Il-pjan ta’ ristrutturar jiddeskrivi wkoll kif il-Bank se jtejjeb il-kostijiet tal- finanzjament tiegħu, li huwa essenzjali għat-treġġigħ lura tal-vijabbiltà. Il-Bank jistenna li jkun jista’ jħallas rati tal-imgħax inqas fuq id-depożiti tiegħu b’riżultat ta’ ambjent iktar stabbli u b’mod partikolari l-istabbilizzazzjoni u l-irkupru tal-ekonomija Griega, li hija mistennija li terġa’ tikber mill-2014 ‘il quddiem. Il-firxiet fuq id-depożiti (medja ta’ depożiti b’terminu, depożiti liberi u rati tat-tfaddil) huma mistennija li jonqsu fil-Greċja minn 223 punt bażi fl-2012 għal […] punt bażi fl-2018 (73). Dak it-tnaqqis fil-firxiet jinkiseb prinċipalment billi jitħallsu rati ħafna inqas fuq id-depożiti b’terminu. Bl-istess mod, id-dipendenza tal-bank fuq l-assistenza ta’ likwidità f’emerġenza u finzanzjament usa’ mill-Eurosistema se tonqos minn 42,9 % tal-assi totali tieghu f’livell ta’ grupp fl-2012 għal […] % fl-2018 (74).
(108)
Il-pjan ta’ ristrutturar jantiċipa li l-Bank se jsaħħaħ ukoll il-karta tal-bilanċ tiegħu. Il-proporzjon nett tiegħu ta’ self għad-depożiti fil-Greċja se jonqos għal […] % fl-2018 (tnaqqis minn 160 % fl-2012 u 115 % fl-2013) (75), filwaqt li l-adegwatezza kapitali tiegħu se titjieb bi proporzjon ta’ Kapital tal-Grad 1 ta’ ekwità komuni ta’ […] % f’livell ta’ grupp fl-2018 (76) minflok ekwità negattiva qabel l-ewwel rikapitalizzazzjoni tranżitorja).
(109)
Prijorità strateġika oħra tal-Bank hija l-ġestjoni tas-self mhux produttiv. Minbarra l-proċessi ta’ kreditu imtejba rigward kemm l-oriġini tas-self u r-ristrutturar tas-self mhux produttiv, il-pjan ta’ ristrutturar jiffoka fuq il-ġestjoni ta’ skoperturi indeboliti, bil-ħolqien ta’ unità ta’ rimedju ġdida. Dik l-unità se tkun iddedikata għar-ristrutturar ta’ skoperturi indeboliti. Hija se tibbenefika mill-għarfien espert ta’ 30 sa 50 maniġers tar-relazzjonijiet rimedjali (77). Ir-rata ta’ self mhux produttiv se tilħaq […] % fil-livell ta’ grupp fl-2015 ([…] % fl-2015 għas-suq domestiku Grieg (78)) imbagħad tibda tonqos, b’rata mistennija ta’ […] % fl-aħħar tal-perjodu ta’ ristrutturar (79) (30 % fil-Greċja qabel it-tħassir tad-dejn). L-indebolimenti tas-self tal-Bank fil-Greċja se jonqsu minn EUR 1 652 miljun fl-2013 għal EUR […] miljun fl-2018 (80), minħabba l-irkupru tal-ekonomija Griega.
(110)
It-titjib tal-effiċjenza operattiva, it-tnaqqis tal-marġni tal-imgħax nett u l-ispiża tar-riskju li qed tonqos se tippermettu lill-Bank li jagħmel profitt fil-Greċja mill-2015 ‘il quddiem. Il-Bank jantiċipa li, f’livell konsolidat, it-telf tiegħu se jammonta għal EUR […] miljun fl-2014 u EUR […] miljun fl-2015, filwaqt li l-profitti tiegħu se jammontaw għal EUR […] miljun, EUR […] miljun u EUR […] miljun fl-2016, fl-2017 u fl-2018 rispettivament (81). Ir-redditu konsolidat tiegħu fuq l-ekwità se jilħaq […] % fl-2018 (82). Dan il-livell ta’ profittabbiltà se jkun prinċipalment immexxi mis-suq Grieg (b’redditu fuq l-ekwità ta’ […] % fl-aħħar tal-perjodu ta’ ristrutturar) filwaqt […] u […] se jirrappurtaw livelli iktar baxxi ta’ profittabbiltà ([…] % u […] % rispettivament).
2.4.2. Attivitajiet bankarji internazzjonali
(111)
Il-Bank diġà beda jnaqqas l-ingranaġġ u jirristruttura n-netwerk internazzjonali tiegħu. Diġà biegħ sussidjarji fit-Turkija (Eurobank Tefken) u fil-Polonja (EFG Poland). Id-differenza kummerċjali, jiġifieri d-differenza bejn l-ammont pendenti tad-depożiti u l-ammont pendenti ta’ self għal sussidjarju partikolari, tal-bqija tan-netwerk internazzjonali niżlet minn EUR 1,7 biljun fl-2010 għal EUR 0,8 biljun, filwaqt li l-kostijiet operattivi tnaqqsu b’9 % bejn l-2010 u l-2012 (83).
(112)
Il-Bank se jibqa’ jirristruttura u jnaqqas l-ingranaġġ tan-netwerk internazzjonali tiegħu. B’mod partikolari, il-Bank ikkommetta li jnaqqas id-daqs tal-portafoll ta’ assi internazzjonali tiegħu għal EUR 8,77 biljun sat-30 ta’ Ġunju 2017. Il-Bank ikkommetta wkoll li jkompli jnaqqas dak il-portafoll għal EUR 3,5 biljun jekk l-HFSF ikollu bżonn jinjetta iktar minn biljun euro fiż-żieda tal-kapital azzjonarju li jmiss.
(113)
Opzjoni esplorata mill-Bank fil-pjan ta’ ristrutturar biex jikkonforma mal-mira hija li jbigħ l-attivitajiet tiegħu fil-[…] (84).
(114)
Dawk iċ-ċessjonijiet jirrappreżentaw […] % tal-assi barranin tal-Bank mill-31 ta’ Diċembru 2012. L-assi barranin għalhekk jammontaw għal EUR […] biljun mill-31 ta’ Diċembru 2018, b’netwerk internazzjonali ffukat fuq […] u […].
(115)
Il-pjan ta’ ristrutturar jenfasizza l-ħtieġa li titnaqqas id-dipendenza tas-sussidjarji barranin fuq il-kumpanija prinċipali Griega tagħhom fir-rigward tal-ħtiġijiet ta’ finanzjament tagħhom u li jkompli jissalvagwardja l-pożizzjoni kapitali tal-Bank.
(116)
Għal dak il-għan, il-Bank qed jippjana li jimplimenta programm sinifikanti ta’ tnaqqis tal-ispejjeż fin-netwerk internazzjonali, […]. Fl-[…] pereżempju, […] se jiġu magħluqa fergħat, filwaqt li l-forza tax-xogħol se tonqos b’[…] impjegat mill-31 ta’ Diċembru 2012 sal-bejgħ tas-sussidjarju fl-[…] (85).
(117)
Il-Bank se jnaqqas il-finanzjament totali tiegħu għas-sussidjarji barranin minn EUR 2 biljuni fl-2012 għal […] fl-2018 (86), filwaqt li r-redditu fuq l-ekwità se jilħaq […] % u […] % fil-[…] u […] rispettivament.
2.4.3. Attivitajiet mhux bankarji: il-bejgħ tan-negozju tal-assigurazzjoni u l-attivitajiet tal-proprjetà immobbli
(118)
Il-Bank naqqas is-sjieda tiegħu fis-sussidjarju tal-proprjetà immobbli tiegħu Eurobank Properties taħt il-35 % permezz ta’ żieda ta’ kapital azzjonarju, b’impatt pożittiv fuq il-proporzjon ta’ Kapital tal-Grad 1 ta’ ekwità komuni (87). Il-Bank se jbigħ kompletament lil dak is-sussidjarju sal-31 ta’ Diċembru 2018.
(119)
Il-Bank għandu wkoll il-pjan li jbigħ is-sussidjarji tal-assigurazzjoni tiegħu sal-[…].
2.4.4. Żieda fil-kapital privat u l-kontribuzzjoni minn azzjonisti eżistenti u kredituri subordinati
(120)
Il-Bank irnexxielu jżid il-kapital fis-suq u b’hekk inaqqas l-għajnuna Statali li kienet meħtieġa mill-Bank.
(121)
L-azzjonisti tnaqqsu sew sar-rikapitalizzazzjoni tar-rebbiegħa 2013, peress li l-HFSF irċieva 98,56 % tal-ishma tal-Bank, li jħalli lill-azzjonisti diġà eżistenti b’parteċipazzjoni azzjonarja ta’ 1,44 %. Għalhekk, l-HFSF ħa kontroll sħiħ fuq il-Bank f’Ġunju 2013. L-ebda dividend ma tħallas fi flus kontanti mill-2008.
(122)
Fi Frar 2012, il-Bank offra li jixtri lura strumenti ibridi minn investituri privati bi prezz ta’ bejn l-40 % u l-50 % tal-valur nominali tagħhom. Dak il-prezz ta’ xiri lura ġie stabbilit fuq il-bażi tal-valur tas-suq tal-istrumenti u kien jinkludi primjum ta’ mhux iktar minn għaxar punti perċentwali, li ġie miżjud biex jinkoraġġixxi lill-investituri jipparteċipaw fix-xiri lura. L-offerta kienet aċċettata għal kważi 50 % tal-valur nominali totali tal-istrumenti, wara li tqiesu l-kostijiet tat-tranżazzjoni, il-Bank kien fadallu profitt ta’ EUR 248 miljun (88).
(123)
F’Mejju 2013, il-Bank ħabbar eżerċizzju ta’ ġestjoni tal-obbligazzjonijiet. Il-Bank offra lid-detenturi tad-dejn l-opportunità li jikkonvertu t-titoli tal-grad 1 iktar baxxi u tal-grad 2 iktar baxxi, b’ammont pendenti ta’ EUR 662 miljun, f’ishma ordinarji, b’parità. Il-prezz tal-konverżjoni ġie stabbilit sabiex ikun ugwali għall-prezz tas-sottoskrizzjoni li tħallas mill-HFSF fir-rikapitalizzazzjoni tar-rebbiegħa tal-2013 (89). Ir-rata ta’ aċċettazzjoni kienet ta’ 48 %. Peress li d-detenturi tal-bond tal-grad 1 u tal-grad 2 iktar baxxi kkonvertew it-titoli tagħhom fi strumenti subordinati iktar baxxi mingħajr kunsiderazzjoni ta’ flus kontanti, il-kapital miġbur laħaq it-EUR 317-il miljun.
(124)
B’riżultat taż-żewġ xirjiet lura, l-istokk tad-dejn subordinat u ibridu niżel minn EUR 1 045 miljun fil-31 ta’ Diċembru 2011 għal EUR 283 miljun fil-31 ta’ Diċembru 2013 (90).
2.5. L-IMPENJI TAL-AWTORITAJIET GRIEGI
(125)
Il-Greċja tat l-impenn tagħha li l-Bank u l-affiljati tiegħu se jimplimentaw il-pjan ta’ ristrutturar mibgħut fis-16 ta’ April 2014 u tat iktar impenji dwar l-implimentazzjoni tal-pjan ta’ ristrutturar (“l-Impenji”). L-Impenji, elenkati fl-Anness, huma mqassra f’din it-taqsima.
(126)
L-ewwel il-Greċja tat l-impenn li l-Bank se jirristruttura l-operazzjonijiet kummerċjali tiegħu fil-Greċja, jistabbilixxi numru massimu ta’ fergħat u impjegati, kif ukoll ammont massimu tal-kostijiet totali li għandhom jiġu kkonformati fil-31 ta’ Diċembru 2017 (91).
(127)
Il-Greċja tat ukoll l-impenn li l-Bank se jnaqqas l-ispiża tad-depożiti miġbura fil-Greċja u se jikkonforma ma’ proporzjon massimu ta’ self nett għad-depożiti sal-31 ta’ Diċembru 2017 (92).
(128)
Rigward is-sussidjarji barranin tal-Bank, il-Greċja tat impenn li l-Bank mhux se jipprovdi appoġġ għall-kapital addizzjonali sakemm ma jintlaħqux il-kundizzjonijiet predefiniti. Il-Greċja tat impenn ukoll li l-Bank se jwettaq diżingranaġġ sinifikanti tal-assi internazzjonali tiegħu sat-30 ta’ Ġunju 2018 (93).
(129)
Il-Greċja tat impenn li l-Bank se jbigħ l-attivitajiet tal-assigurazzjoni tiegħu, is-sussidjarju tal-proprjetà immobbli u numru ta’ titoli u se jnaqqas id-daqs tal-portafoll ta’ ekwità privat. Barra minn hekk, il-Bank mhux se jixtri titoli tal-grad mhux ta’ investiment, b’eċċezzjonijiet limitati (94).
(130)
Il-Greċja tat numru ta’ impenji relatati mal-governanza korporattiva tal-Bank. Hija impenjat ruħha li tillimita r-rimunerazzjoni tal-impjegati u l-maniġers tal-Bank, biex tagħmel lill-Bank konformi mal-liġijiet Griegi dwar il-governanza korporattiva u tistabbilixxi struttura organizzattiva effiċjenti u adegwata (95).
(131)
Il-Greċja tat impenn ukoll li l-Bank se jtejjeb il-politika ta’ kreditu tiegħu, sabiex jipprevjeni kwalunkwe diskriminazzjoni fi kwalunkwe stadju tal-proċess ta’ kreditu u biex jiżgura li d-deċiżjonijiet dwar l-għoti u r-ristrutturar tas-self jimmiraw biex jimmassimizzaw il-profittabbiltà tal-Bank. Il-Greċja tat impenn li l-Bank se jtejjeb il-monitoraġġ tar-riskju ta’ kreditu, kif ukoll ir-ristrutturar tas-self (96).
(132)
Numru ta’ impenji jittrattaw l-operazzjonijiet tal-Bank ma’ mutwatarji konnessi. Dawk l-impenji għandhom l-għan li jiżguraw li l-Bank ma jitbigħedx minn prattiċi bankarji prudenti meta jagħti jew jirristruttura self lill-impjegati tiegħu, maniġers u azzjonisti, kif ukoll lill-entitajiet pubbliċi, partiti politiċi u kumpaniji tal-midja (97).
(133)
Fl-aħħar nett, il-Greċja tat impenn biex timponi iktar restrizzjonijiet għall-Bank, bħal projbizzjoni tal-kupuni u d-dividends, projbizzjoni tal-akkwist u projbizzjoni tar-reklamar (98).
(134)
Dawn l-impenji se jiġu mmonitorjati sal-31 ta’ Diċembru 2018 minn fiduċjarju ta’ sorveljanza.
(135)
Separatament, fil-qafas taż-żieda fil-kapital kurrenti tal-Bank, peress li l-HFSF qed iwaqqaf iż-żieda fil-kapital, il-Greċja tat impenn li se timplimenta l-miżuri stipulati fl-Artikolu 6a tal-Liġi dwar l-HFSF kif emendata fit-30 ta’ Marzu 2014, dispożizzjoni li għandha l-għan li talloka l-ammont residwu tad-defiċit fil-kapital ta’ istituzzjoni ta’ kreditu lid-detenturi tal-istrumenti kapitali tagħha u obbligazzjonijiet subordinati oħra, kif ikun meħtieġ, qabel kwalunkwe injezzjoni ta’ kapital mill-HFSF.
3. RAĠUNIJIET GĦALL-BIDU TAL-PROĊEDURI TA’ INVESTIGAZZJONIJIET FORMALI
3.1. RAĠUNIJIET GĦALL-BIDU TAL-PROĊEDURI TA’ INVESTIGAZZJONI FORMALI DWAR L-EWWEL RIKAPITALIZZAZZJONI TRANŻITORJA
(136)
Fis-27 ta’ Lulju 2012, il-Kummissjoni fetħet il-proċedura ta’ investigazzjoni formali sabiex tivverifika jekk il-kundizzjonijiet tal-Komunikazzjoni Bankarja tal-2008 (99) intlaħqux fir-rigward tal-adegwatezza, in-neċessità u l-proporzjonalità tal-ewwel rikapitalizzazzjoni tranżitorja stipulata mill-HFSF favur il-Bank (miżura B1).
(137)
Dwar l-adegwatezza tal-miżura, meta jitqies il-fatt li l-għajnuna ġiet wara rikapitalizzazzjoni ta’ qabel u għajnuna ta’ likwidità u meta jitqies il-perjodu ta’ salvataġġ imtawwal, il-Kummissjoni esprimiet dubji dwar jekk ittiħdux l-azzjonijiet kollha possibbli mill-Bank sabiex tiġi evitata l-ħtieġa għall-għajnuna fil-futur (100). Barra minn hekk, il-Kummissjoni ma kinitx ċara dwar min jikkontrolla l-Bank ladarba l-ewwel rikapitalizzazzjoni tranżitorja tiġi sostitwita minn rikapitalizzazzjoni permanenti (101) għax il-Bank jista’ jiġi taħt il-kontroll tal-Istat jew ta’ sidien privati minoritarji. Il-Kummissjoni nnotat li tixtieq tiżgura li l-kwalità tal-ġestjoni tal-Bank u b’mod partikolari l-proċess tas-self tiegħu ma jmorrux għall-agħar fl-ebda wieħed miż-żewġ każijiet.
(138)
Rigward in-neċessità tal-ewwel rikapitalizzazzjoni tranżitorja, fil-Premessa 66 tad-Deċiżjoni ta’ Ftuħ tal-Eurobank, il-Kummissjoni staqsiet jekk ittiħdux il-miżuri kollha possibbli biex jiġi evitat li l-Bank ikollu bżonn għajnuna fil-futur. Barra minn hekk, peress li t-tul taż-żmien tal-perjodu tar-rikapitalizzazzjoni tranżitorja ma kienx ċert, il-Kummissjoni ma setgħetx tikkonkludi jekk kienx biżżejjed u jekk ikkonformax mar-rimunerazzjoni u l-prinċipji tal-kondiviżjoni tal-piżijiet skont ir-regoli dwar l-għajnuna mill-Istat. Barra minn hekk, peress li t-termini tal-konverżjoni tal-ewwel rikapitalizzazzjoni tranżitorja f’rikapitalizzazzjoni permanenti ma kinux magħrufa fiż-żmien meta ġiet adottata d-Deċiżjoni ta’ Ftuħ tal-Eurobank, il-Kummissjoni ma setgħetx tivvalutahom.
(139)
Rigward il-proporzjonalità tal-miżura, il-Kummissjoni esprimiet tħassib dwar jekk is-salvagwardji (il-projbizzjoni tar-reklamar, il-projbizzjoni tal-kupuni u d-dividends, il-projbizzjoni tal-opzjoni eżerċitabbli u l-projbizzjoni tax-xiri lura kif deskritt fil-Premessa 71 tad-Deċiżjoni ta’ Ftuħ tal-Eurobank) kinux biżżejjed fir-rigward tal-ewwel rikapitalizzazzjoni tranżitorja. Barra minn hekk, fil-Premessa 72 tad-Deċiżjoni ta’ Ftuħ tal-Eurobank, il-Kummissjoni ddikjarat li d-distorsjonijiet tal-kompetizzjoni jistgħu jkunu kkawżati minn nuqqas ta’ regoli li jipprevjenu lill-HFSF milli jikkoordina l-ikbar erba’ banek Griegi (jiġifieri, il-Bank, l-Alpha Bank, l-NBG u l-Piraeus) u l-assenza ta’ salvagwardji adegwati biex jevita li jqassmu informazzjoni kummerċjalment sensittiva. Il-Kummissjoni għalhekk ipproponiet il-ħatra ta’ fiduċjarju ta’ sorveljanza li jkun fiżikament preżenti fil-Bank.
3.2. RAĠUNIJIET GĦALL-BIDU TAL-PROĊEDURA TA’ INVESTIGAZZJONI FORMALI DWAR IN-NEA PROTON BANK
(140)
Fis-26 ta’ Lulju 2012, il-Kummissjoni fetħet il-proċedura ta’ investigazzjoni formali biex tivverifika jekk l-intervent ta’ EUR 1 122 miljun bl-Iskema ta’ Riżoluzzjoni tal-HDIGF (miżura NP1), kif ukoll l-injezzjoni ta’ kapital ta’ EUR 250 miljun mill-HFSF u l-injezzjonijiet ta’ kapital mill-HFSF li jammontaw għal total ta’ EUR 300 miljun (miżura NP2), favur in-Nea Proton Bank kinux jikkonformaw mal-kriterji ġenerali għall-kompatibbiltà u r-rekwiżiti tal-Komunikazzjoni Bankarja tal-2008, il-Komunikazzjoni dwar ir-Rikapitalizzazzjoni (102) u l-Komunikazzjoni dwar ir-Ristrutturar (103) (ir-restawr tal-vijabbiltà fuq perjodu fit-tul, il-kondiviżjoni tal-piżijiet u l-limitu tal-għajnuna għall-minimu neċessarju u l-limitazzjoni tad-distorsjonijiet tal-kompetizzjoni).
(141)
Rigward l-adegwatezza tal-miżuri, il-Kummissjoni ddikjarat li dawk il-miżuri kienu adegwati bħala għajnuna għas-salvataġġ.
(142)
Rigward in-neċessità tal-miżuri, il-Kummissjoni nnutat li l-intervent tal-Iskema ta’ Riżoluzzjoni tal-HDIGF kienet meħtieġa kemm fl-ammont kif ukoll fil-forma tagħha, filwaqt li l-injezzjonijiet ta’ kapital mill-HFSF kienu meħtieġa biss fil-forma tagħhom. Madankollu, fir-rigward tal-ammont ta’ injezzjonijiet ta’ kapital mill-HFSF, fil-Premessa 59 tad-Deċiżjoni ta’ Ftuħ ta’ Nea Proton, il-Kummissjoni esprimiet tħassib dwar jekk in-Nea Proton Bank hux se jkun kapaċi jirrestawra l-vijabbiltà fit-tul tiegħu fuq bażi awtonoma u jekk ir-ristrutturar awtonomu kienx l-orħos għażla disponibbli. Barra minn hekk, fil-Premessi 60 u 61 tad-Deċiżjoni ta’ Ftuħ ta’ Nea Proton, il-Kummissjoni ddikjarat li l-inabbiltà ta’ Nea Proton Bank biex jirremunera biżżejjed ir-rikapitalizzazzjoni mill-HFSF ħolqot dubji dwar jekk kienx bank fondamentalment sod u għalhekk wassal għall-ħtieġa ta’ ristrutturar fil-fond.
(143)
Fir-rigward tal-proporzjonalità tal-miżuri, il-Kummissjoni ħasset li kienu proporzjonati bħala għajnuna għas-salvataġġ.
(144)
Rigward ir-restawr tal-vijabbiltà fit-tul ta’ Nea Proton Bank, fil-Premessa 65 tad-Deċiżjoni ta’ Ftuħ ta’ Nea Proton, il-Kummissjoni esprimiet tħassib dwar jekk il-bank jistax isir vijabbli fuq bażi awtonoma.
(145)
Il-Kummissjoni esprimiet dubji dwar jekk ir-ristrutturar propost kienx biżżejjed meta mqabbel mar-ristrutturar fil-fond meħtieġ, meta titqies l-assenza ta’ rimunerazzjoni suffiċjenti.
3.3. RAĠUNIJIET GĦALL-BIDU TAL-PROĊEDURA TA’ INVESTIGAZZJONI FORMALI DWAR IN-NEW TT BANK
(146)
Fis-6 ta’ Mejju 2013, il-Kummissjoni fetħet il-proċedura ta’ investigazzjoni formali sabiex tivverifika jekk il-finanzjament ta’ EUR 4.1 biljun tad-diskrepanza ta’ finanzjament għall-attivitajiet trasferiti mit-TT Bank għan-New TT Bank (miżura NTT1), l-injezzjoni ta’ kapital ta’ EUR 500 miljun mill-HFSF fin-New TT Bank (miżura NTT2), l-injezzjoni ta’ kapital ta’ EUR 224.96 fil-forma ta’ ishma ta’ preferenza bl-Iskema ta’ Appoġġ għall-Banek Griegi (miżura TT) u l-intervent ta’ EUR 0.68 biljun bl-Iskema ta’ Riżoluzzjoni tal-HDIGF favur l-assi tat-T Bank li ġew trasferiti lit-TT Bank (miżura T) kinux jikkonformaw mal-kriterji ġenerali għall-kompatibbiltà u r-rekwiżiti tal-Komunikazzjoni Bankarja tal-2008, il-Komunikazzjoni ir-Rikapitalizzazzjoni u l-Komunikazzjoni dwar ir-Ristrutturar (ir-restawr tal-vijabbiltà fit-tul, il-kondiviżjoni tal-piżijiet u l-limitazzjoni tal-għajnuna għall-minimu neċessarju u l-limitazzjoni tad-distorsjonijiet tal-kompetizzjoni).
(147)
Il-Kummissjoni qieset li ż-żewġ miżuri NTT2 u NTT1 kienu adegwati u meħtieġa fil-forma tagħhom bħala għajnuna għas-salvataġġ. Fir-rigward tan-neċessità tal-miżura NTT2 f’termini tal-ammont tagħha, il-Kummissjoni, dubjuża dwar il-vijabbiltà fit-tul ta’ New TT Bank fuq bażi awtonoma, qieset li r-ristrutturar fuq bażi awtonoma jista’ ma jkunx l-unika u l-orħos opzjoni disponibbli (104). Fir-rigward tar-rimunerazzjoni taż-żewġ miżuri, il-Kummissjoni ddikjarat li l-kopertura tad-diskrepanza ta’ finanzjament kienet kost definittiv mingħajr ma jikkumpensa dħul futur li kkawża ħtieġa għal ristrutturar fil-fond (105).
(148)
Fir-rigward tal-proporzjonalità taż-żewġ miżuri, il-Kummissjoni qieset li l-miżuri NTT2 u NTT1 kienu proporzjonati bħala għajnuna għas-salvataġġ fuq żmien qasir, iżda fil-Premessa 79 tad-Deċiżjoni ta’ Ftuħ ta’ New TT talbet li jiġu introdotti malajr miżuri li jillimitaw l-effetti konsegwenzjali negattivi.
(149)
Fir-rigward tal-kompatibbiltà tal-miżura T, il-Kummissjoni kienet diġà approvatha b’mod temporanju bħala għajnuna għas-salvataġġ fis-16 ta’ Mejju 2012 fid-Deċiżjoni tagħha dwar ir-riżoluzzjoni tat-T Bank (“Id-Deċiżjoni dwar it-T Bank”) (106) iżda ma setgħetx tagħti approvazzjoni definittiva tal-għajnuna għall-attivitajiet tat-T Bank li kienu trasferiti għat-TT Bank. Il-Kummissjoni, fid-Deċiżjoni ta’ Ftuħ ta’ New TT tawlet (107) l-awtorizzazzjoni tal-miżura bħala għajnuna għas-salvataġġ sakemm tieħu deċiżjoni finali dwar verżjoni aġġornata tal-pjan ta’ ristrutturar għat-TT Bank.
(150)
Fir-rigward tal-kompatibbiltà ta’ dawk il-miżuri mal-Komunikazzjoni dwar ir-Ristrutturar, il-Kummissjoni kellha dubji jekk in-New TT Bank jirrestawrax il-vijabbiltà fit-tul tiegħu fuq bażi awtonoma. Ix-xettiċiżmu kien ibbażat fuq in-numru limitat ta’ miżuri proposti li għandhom jittieħdu minn New TT Bank biex jiġġenera profitti fil-futur, l-inċertezza tal-iskema ta’ rtirar volontarju dwar it-twaqqit u r-rata ta’ aċċettazzjoni mill-impjegati, l-assenza ta’ iktar miżuri biex jitnaqqsu l-kostijiet tal-persunal, in-nuqqas ta’ miżuri għar-razzjonalizzazzjoni tan-netwerk tal-fergħat wara l-akkwiżizzjoni tat-T Bank u n-nuqqas konkomitanti biex jiġu sfruttati sinerġiji potenzjali (108).
(151)
Fil-Premessi 90 u 91 tad-Deċiżjoni ta’ Ftuħ ta’ New TT, il-Kummissjoni qajmet tħassib dwar jekk it-tnaqqis ambizzjuż fil-marġini tal-imgħax fuq id-depożiti eżistenti u ż-żieda fil-marġini tas-self fuq il-produzzjoni ġdida tas-self jistgħux jiġu implimentati mingħajr ma n-New TT Bank jitlef ammont sinifikanti ta’ klijenti u mingħajr ma jagħmel self riskjuż. Barra minn hekk, il-Kummissjoni esprimiet dubji dwar jekk in-New TT Bank kienx se jirdoppja l-ktieb tas-self korporattiv tiegħu u jekk, minħabba n-nuqqas ta’ kompetenza, jistax jikseb ir-rata ta’ tkabbir b’saħħtu ppjanat.
(152)
Għalhekk, fil-Premessa 95 tad-Deċiżjoni ta’ Ftuħ ta’ New TT, il-Kummissjoni kienet tal-fehma li l-integrazzjoni mill-ġdid tat-TT Bank f’kumpanija finanzjarja vijabbli ikbar, iżżid il-prospetti ta’ vijabbiltà ta’ New TT Bank, għaliex tippermetti r-razzjonalizzazzjoni tal-kostijiet, ir-reviżjoni tad-depożiti u tas-self ġdid u l-offerta ta’ għażla usa’ ta’ prodotti.
(153)
Peress li n-New TT Bank laqa’ l-attivitajiet ekonomiċi li kienu jitwettqu fit-TT Bank, inklużi dawk tat-T Bank, il-Kummissjoni fetħet proċedura ta’ investigazzjoni formali dwar jekk il-miżuri T u TT kinux joffru soluzzjoni fuq żmien twil għall-vijabbiltà ta’ New TT Bank u stiednet lill-partijiet interessati biex jibagħtu l-kummenti.
(154)
Rigward il-kondiviżjoni tal-piżijiet, il-Kummissjoni qieset li r-ristrutturar fuq bażi awtonoma jżid il-kostijiet tar-ristrutturar u għalhekk esprimiet dubji dwar jekk l-għajnuna mill-Istat kinitx limitata għall-minimu. Barra minn hekk, il-Kummissjoni nnutat li, minkejja l-fatt li nksbet biżżejjed kondiviżjoni tal-piżijiet tal-azzjonisti u tad-detenturi tad-dejn subordinati, li probabbilment kien il-massimu fattibbli, l-assenza tar-rimunerazzjoni qajmet il-ħtieġa ta’ ristrutturar fil-fond, kemm f’termini ta’ miżuri ta’ vijabbiltà kif ukoll f’termini ta’ miżuri biex jiġu limitati d-distorsjonijiet tal-kompetizzjoni. Il-Kummissjoni osservat ukoll li l-fatt li parti ikbar tat-telf imġarrab tnissel mir-rinunzja tad-dejn favur l-Istat kien jiġġustifika rimunerazzjoni inqas (109).
(155)
Fir-rigward tad-distorsjonijiet tal-kompetizzjoni, il-Kummissjoni nnutat li ammont kbir tal-għajnuna riċevuta mit-TT Bank u l-attivitajiet trasferiti tat-T Bank u n-nuqqas ta’ rimunerazzjoni sejjaħ għal ristrutturar fil-fond u t-tnaqqis fil-preżenza fis-suq ta’ New TT Bank. Barra minn hekk, filwaqt li t-telf irriżulta prinċipalment miż-żamma tal-GGBs, il-Kummissjoni osservat li t-TT Bank kien detentur ta’ iktar GGBs minn banek Griegi oħrajn meta mqabbel mad-daqs tiegħu u qies li dan kien jirrifletti teħid ta’ riskju inadegwat (110). Fl-aħħar nett, hija nnutat li, għalkemm in-New TT Bank baqa’ fis-suq kważi daqs kemm kien qabel it-TT Bank, id-distorsjonijiet tal-kompetizzjoni se jkunu limitati minħabba d-daqs relattivament żgħir ta’ dan ta’ qabel u l-assenza ta’ attivitajiet barranin. Madankollu, il-Kummissjoni esprimiet dubji dwar jekk ittiħdux biżżejjed miżuri biex jillimitaw distorsjonijiet żejda tal-kompetizzjoni u kienet tal-fehma li jistgħu jkunu meħtieġa projbizzjoni tat-tmexxija tal-prezzijiet jew miżuri oħra bbażati fuq l-imġiba (111).
4. KUMMENTI MINN PARTIJIET INTERESSATI DWAR IL-PROĊEDURA TA’ INVESTIGAZZJONI FORMALI RIGWARD L-EWWEL RIKAPITALIZZAZZJONI TRANŻITORJA
KUMMENTI MINN BANK GRIEG
(156)
Fit-3 ta’ Jannar 2013, il-Kummissjoni rċeviet kummenti mibgħuta minn bank Grieg dwar id-Deċiżjoni ta’ Ftuħ tal-Eurobank. Dan il-bank Grieg ikkummenta li r-rikapitalizzazzjoni tal-banek Griegi mill-HFSF fil-prinċipju kienet tikkostitwixxi pass pożittiv lejn sistema bankarja iktar b’saħħitha u iktar vijabbli u ma esprima l-ebda oġġezzjoni għar-rikapitalizzazzjoni mill-Eurobank.
(157)
Madankollu, filwaqt li esprima l-appoġġ kollu tiegħu lejn il-prinċipju tar-rikapitalizzazzjoni tal-banek Griegi mill-HFSF, dan il-bank Grieg spjega li sabiex jiġu minimizzati d-distorsjonijiet tal-kompetizzjoni u tiġi evitata d-diskriminazzjoni, huwa mistenni li r-rikapitalizzazzjoni mill-HFSF tinfetaħ għall-banek kollha li joperaw fil-Greċja b’kundizzjonijiet simili.
5. KUMMENTI MILL-GREĊJA DWAR IL-PROĊEDURI TA’ INVESTIGAZZJONI FORMALI
5.1. KUMMENTI MILL-GREĊJA DWAR IL-PROĊEDURA TA’ INVESTIGAZZJONI FORMALI RIGWARD L-EWWEL RIKAPITALIZZAZZJONI TRANŻITORJA
(158)
Fil-5 ta’ Settembru 2012, il-Greċja bagħtet kummenti li kienu ġew ippreparati mill-Bank of Greece u l-HFSF dwar id-Deċiżjoni ta’ Ftuħ tal-Eurobank.
5.1.1. Kummenti ppreparati mill-Bank of Greece
(159)
Rigward l-adegwatezza tal-ewwel rikapitalizzazzjoni tranżitorja, il-Bank of Greece nnota li l-ammont ta’ EUR 18-il biljun ta’ kapital li bih l-HFSF irrikapitalizza l-ikbar erba’ banek Griegi f’Mejju 2012 kien inqas mill-ammont finali li kien meħtieġ sabiex dawk il-banek gradwalment jilħqu u jżommu proporzjon ta’ kapital tal-Grad 1 ta’ ekwità komuni stabbilit għal 10 % sa Ġunju 2012 u proporzjon ta’ kapital tal-Grad 1 ta’ ekwità komuni stabbilit għal 7 % f’xenarju avvers ta’ stress ta’ tliet snin. Huwa nnota wkoll li l-ewwel rikapitalizzazzjoni tranżitorja kienet temporanja, peress li l-proċess tar-rikapitalizzazzjoni se jiġi konkluż b’żidiet fil-kapital azzjonarju minn dawk l-erba’ banek.
(160)
Il-Bank of Greece osserva wkoll li r-rikapitalizzazzjoni tal-ikbar banek Griegi hija parti mir-ristrutturar fuq żmien itwal tas-settur bankarju Grieg. Huwa nnota li meta bank jibqa’ f’idejn il-privat, probabbilment il-ġestjoni tibqa’ l-istess, filwaqt li jekk il-bank isir tal-Istat (jiġifieri, proprjetà tal-HFSF), l-HFSF jista’ jaħtar ġestjoni ġdida li fi kwalunkwe każ, tiġi vvalutata mill-Bank of Greece. Il-Bank of Greece nnota li huwa jivvaluta l-qafas ta’ tmexxija korporattiva, l-adegwatezza tal-ġestjoni u l-profil tar-riskju ta’ kull bank fuq bażi kontinwa sabiex jiżgura li ma jittiħdux riskji eċċessivi. Indika wkoll li l-HFSF diġà ħatar rappreżentanti fil-Bord tad-Diretturi tal-banek rikapitalizzati.
(161)
Rigward il-ħtieġa tal-ewwel rikapitalizzazzjoni tranżitorja, il-Bank of Greece osserva li r-rikapitalizzazzjoni tal-Bank kienet limitata sabiex jiżgura li jintlaħqu dawk li kienu rekwiżiti minimi ta’ kapital (8 %). Huwa ddikjara wkoll li l-perjodu taż-żmien imtawwal qabel ir-rikapitalizzazzjonijiet kien minħabba d-deterjorament qawwi tal-ambjent operattiv fil-Greċja u l-impatt tal-programm PSI, il-kumplessità tal-proġett kollu u l-bżonn li tiġi massimizzata l-parteċipazzjoni tal-investituri privati fiż-zidiet tal-kapital azzjonarju.
(162)
Fir-rigward tal-proporzjonalità tal-ewwel rikapitalizzazzjoni tranżitorja, il-Bank of Greece indika li l-implimentazzjoni sħiħa tal-pjan ta’ ristrutturar li għandu jintbagħat lill-Kummissjoni, hija ssalvagwardjata mill-fatt li s-sospensjoni tad-drittijiet tal-vot tal-HFSF jitneħħew jekk, fost l-oħrajn, il-pjan ta’ ristrutturar jinkiser b’mod sostantiv. Il-Bank of Greece osserva wkoll li d-diffikultajiet tal-Bank ma kinux minħabba sottovalutazzjoni tar-riskji mill-maniġment tal-Bank u lanqas minħabba azzjonijiet kummerċjalment aggressivi.
5.1.2. Kummenti ppreparati mill-HFSF
(163)
Rigward l-adegwatezza tal-ewwel rikapitalizzazzjoni tranżitorja, sabiex jindirizza l-kwistjoni tal-interferenza potenzjali mill-Istat jekk l-Istat jipprovdi ammonti għolja ta’ għajnuna mill-Istat permezz tal-HFSF u l-HFSF ikollu d-drittijiet sħaħ tal-vot, l-HFSF iddikjara li l-banek iffinanzjati mill-HFSF mhumiex ikkunsidrati bħala entitajiet pubbliċi jew taħt il-kontroll tal-Istat u mhux se jiġu kkontrollati mill-Istat wara li jkunu rikapitalizzati b’mod permanenti mill-HFSF. L-HFSF indika li huwa entità legali kompletament indipendenti taħt il-liġi privata b’awtonomija tad-deċiżjonijiet. Mhuwiex soġġett għall-kontroll mill-gvern, skont l-Artikolu 16C, paragrafu 2 tal-Liġi dwar l-HFSF, li skontu, l-istituzzjonijiet tal-kreditu li l-HFSF ikun tahom appoġġ kapitali, mhumiex parti mis-settur pubbliku aktar wiesa’. Huwa rrefera wkoll għall-istruttura tat-tmexxija tal-HFSF.
(164)
Rigward l-intervent tal-HFSF fil-ġestjoni tal-Bank, l-HFSF innota li se jirrispetta l-awtonomija tal-Bank u ma jinterferix mal-ġestjoni ta’ kuljum tiegħu peress li r-rwol tiegħu huwa limitat għal dak stabbilit fil-Liġi dwar l-HFSF. Iddikjara li mhu se jkun hemm l-ebda interferenza jew koordinazzjoni mill-Istat u li d-deċiżjonijiet tal-Bank rigward il-proċess tas-self (fost l-oħrajn dwar il-kollateral, l-ipprezzar u s-solvenza tal-mutwatarji) se jittieħdu fuq il-bażi ta’ kriterji kummerċjali.
(165)
L-HFSF indika li l-Liġi dwar l-HFSF u l-ftehim ta’ qabel is-sottoskrizzjoni stabbilew salvagwardji adegwati sabiex jipprevjenu azzjonisti privati eżistenti milli jieħdu riskju eċċessiv. Indika elementi bħal i) il-ħatra tar-rappreżentanti tal-HFSF bħala membri mhux eżekuttivi tal-Bord tad-Diretturi tal-Bank u l-preżenza tagħhom fil-kumitati, ii) l-HFSF iwettaq id-diliġenza dovuta fil-Bank u iii) il-fatt li, wara l-aħħar rikapitalizzazzjoni, id-drittijiet tal-vot tiegħu se jkunu ristretti biss sakemm il-Bank jikkonforma mat-termini tal-pjan ta’ ristrutturar.
(166)
Rigward il-ħtieġa tal-ewwel rikapitalizzazzjoni tranżitorja u b’mod partikolari, rigward il-livell tar-rimunerazzjoni tal-għajnuna, l-HFSF iddikjara li r-rimunerazzjoni ġiet miftiehma mar-rappreżentanti tal-Kummissjoni, il-BĊE u l-FMI. Dak il-livell maqbul qies li l-ewwel rikapitalizzazzjoni tranżitorja se tinbidel f’rikapitalizzazzjoni permanenti qabel it-30 ta’ Settembru 2012, skadenza li kienet stabbilita f’Marzu 2012 fil-MPEF bejn il-Kummissjoni, il-BĊE u l-FMI u l-Greċja.
(167)
Rigward il-proporzjonalità tal-ewwel rikapitalizzazzjoni tranżitorja, l-HFSF innota li l-miżuri li adotta, bħal dawk deskritti fil-Premessa (164) ta’ din id-deċiżjoni, huma salvagwardji biżżejjed fid-dawl tal-ammonti kbar ta’ għajnuna riċevuta u l-perjodu ta’ riskju mtawwal. Barra minn hekk, l-HFSF iddikjara li hemm miżuri adegwati stabbiliti sabiex ikun żgurat li l-banek li fihom jipparteċipa l-HFSF ma jaqsmux informazzjoni kummerċjalment sensittiva bejniethom. Dawn il-miżuri jinkludu l-ħatra ta’ rappreżentanti differenti tal-HFSF għal dawk il-banek, il-mandati indirizzati lil dawk ir-rappreżentanti li speċifikament jissalvagwardjaw kontra l-fluss ta’ informazzjoni minn rappreżentant għal ieħor u istruzzjonijiet interni ċari lil dawk l-uffiċjali biex ma jittrażmettux informazzjoni kummerċjalment sensittiva tal-banek. Barra minn hekk, l-HFSF iddikjara li huwa ma jeżerċitax id-drittijiet tiegħu fir-rigward tal-banek b’mod li jista’ jipprevjeni, jillimita, ifixkel jew inaqqas jew jimpedixxi b’mod sinifikanti l-kompetizzjoni effettiva. Fl-aħħar nett, l-HFSF indika li l-membri tal-Bord tad-Diretturi tiegħu u l-impjegati tiegħu huma soġġetti għal regoli ta’ kunfidenzjalità stretti u dmirijiet fiduċjarji u huma marbuta b’dispożizzjonijiet li jirrigwardaw is-segretezza professjonali fir-rigward tal-affarijiet tiegħu.
5.2. KUMMENTI MILL-GREĊJA DWAR IL-PROĊEDURA TA’ INVESTIGAZZJONI FORMALI DWAR IN-NEA PROTON BANK
(168)
Fil-5 ta’ Settembru 2012, il-Greċja bagħtet kummenti li kienu ġew ippreparati mill-Bank of Greece u l-HFSF dwar id-Deċiżjoni ta’ Ftuħ ta’ Nea Proton.
5.2.1. Kummenti preparati mill-Bank of Greece
(169)
Il-Bank of Greece osserva li Nea Proton Bank, bħala istituzzjoni ta’ kreditu interim proprjetà tal-HFSF, ma setgħetx tagħti pjan ta’ negozju għal żmien itwal fuq bażi awtonoma. Barra minn hekk, il-Bank of Greece nnota li qed isegwi mill-qrib l-implimentazzjoni tal-pjan ta’ negozju ppreparat mill-HFSF għal Nea Proton Bank u mibgħut lill-Kummissjoni sabiex ikun żgurat li Nea Proton Bank ma jkunx jista’ jinbiegħ fil-perjodu stabbilit bil-liġi.
(170)
Rigward ir-rata ta’ tkabbir tal-profittabbiltà, il-Bank of Greece indika li l-ikbar parti tat-tkabbir kienet antiċipata li ssir matul l-2013 (meta d-dħul tal-imgħax nett kien mistenni li jiżdied għal EUR 55,3 miljuni, meta mqabbel mat-EUR 22,7 miljuni għall-2012), tirriżulta prinċipalment mit-tnaqqis tal-ispejjeż totali tal-imgħax u tkun ir-riżultat ta’ żewġ fatturi: rimpjazzament ta’ depożiti b’terminu li kien ikollhom qligħ għoli b’termini aħjar u tnaqqis bi 30 % tal-ammont pendenti totali ta’ depożiti matul l-ewwel nofs tal-2012. Barra minn hekk, il-Bank of Greece enfasizza l-fatt li mill-2013 ‘il quddiem, iċ-ċifri tad-dħul tal-imgħax nett se jimxu mingħajr xkiel u mhux se jqajmu dubji dwar l-abbiltà ta’ Nea Proton Bank li jilħaq il-mira.
5.2.2. Kummenti ppreparati mill-HFSF
(171)
Rigward il-ħtieġa tal-miżuri favur in-Nea Proton Bank, l-HFSF innota li l-Bank of Greece huwa l-awtorità rilevanti biex jiddeċiedi dwar kwalunkwe miżura ta’ riżoluzzjoni u li l-HFSF injetta l-kapital minimu meħtieġ għal skopijiet regolatorji.
(172)
Rigward ir-restawr tal-vijabbiltà fuq żmien twil ta’ Nea Proton Bank, l-HFSF irrefera għall-qafas ta’ riżoluzzjoni li taħtu l-HFSF kellu jbigħ in-Nea Proton Bank fi żmien sentejn u qabel mal-Kummissjoni li Nea Proton Bank jista’ jkun parti minn entità ikbar u vijabbli. Għalkemm il-pjan ta’ ristrutturar għal Nea Proton Bank kien ibbażat fuq mudell “fuq bażi awtonoma”, l-HFSF spjega li l-objettiv tiegħu kien li jiffaċilita il-bejgħ ta’ dak il-bank billi jtejjeb l-attrazzjoni tiegħu għall-investituri u r-riżultati finanzjarji tiegħu. L-HFSF ikkummenta li l-injezzjonijiet ta’ kapital mhux biss ippermettew lil Nea Proton Bank jirrispetta l-proporzjon minimu ta’ adegwatezza kapitali, iżda tejjeb il-pożizzjoni finanzjarja tiegħu u l-attrazzjoni tiegħu għal kwalunkwe fużjoni futura ma’ banek żgħar oħra. L-HFSF innota wkoll li l-injezzjoni ta’ kapital addizzjonali kienet meħtieġa biex tkopri t-telf minn indeboliment li għandu x’jaqsam mal-programm PSI u ż-żieda fl-imposti tal-provvediment għas-self.
(173)
L-HFSF osserva li Nea Proton Bank tejjeb il-kost tal-finanzjament tiegħu u l-lealtà tad-depożiti. Id-dipendenza ta’ Nea Proton Bank fuq il-Eurosistema naqset fl-2012 u tejbet il-pożizzjoni tal-likwidità tiegħu. L-injezzjoni ta’ kapital addizzjonali għenet biex tnaqqas ir-rati tal-imgħax u biex ittejjeb il-marġini tar-rati tal-interess. In-Nea Proton Bank diġà pprezza mill-ġdid parti mill-portafoll tas-self tiegħu, bl-użu tal-ipprezzar ibbażat fuq ir-riskju b’rati tal-imgħax ħafna iktar mill-kost tal-finanzjament. Barra minn hekk, ir-rata tat-tkabbir ippjanata tad-dħul nett mill-imgħax se sseħħ b’espansjoni konservattiva fis-segment tas-suq korporattiv u billi titjieb il-kwalità tal-portafoll.
(174)
L-HFSF osserva li fl-2012 in-Nea Proton Bank naqqas b’mod sinifikanti l-kostijiet tal-operat tiegħu, jiġifieri li l-uniċi żewġ sussidjarji tiegħu jwaqqfu l-operazzjonijiet, li l-parteċipazzjoni tiegħu fil-brokers tal-assigurazzjoni kienet qiegħda titnaqqas bil-kbir u li l-attivitajiet kummerċjali proprjetarji tiegħu se jispiċċaw.
(175)
Fl-aħħar nett, l-HFSF innota li d-distorsjonijiet tal-kompetizzjoni se jkunu limitati minħabba s-sehem żgħir ta’ Nea Proton Bank fl-assi bankarji totali fil-Greċja u l-fatt li ma kienx qed jikkunsidra li jieħu d-depożiti b’mod aggressiv.
5.3. KUMMENTI MILL-GREĊJA DWAR IL-PROĊEDURA TA’ INVESTIGAZZJONI FORMALI DWAR IN-NEW TT BANK
(176)
Fid-19 ta’ Lulju 2013, il-Ministeru tal-Finanzi bagħat kummenti dwar id-Deċiżjoni ta’ Ftuħ ta’ New TT.
(177)
Rigward il-ħtieġa tal-miżura NTT1, il-Ministeru tal-Finanzi żied li l-valur eżatt tal-assi u l-obbligazzjonijiet li ġew trasferiti lil New TT Bank kien definit fuq il-bażi tar-rapport tal-awdituri esterni, f’konformità mal-Artikolu 63E, paragrafu 6, tal-Liġi 3601/2007.
(178)
Rigward il-ħtieġa tal-miżura NTT2, il-Ministeru tal-Finanzi kkummenta li t-Tieni Programm ta’ Aġġustament għall-Greċja (it-tieni Reviżjoni-Mejju 2013) kien jeħtieġ il-bejgħ ta’ New TT Bank lil parti terza sal-15 ta’ Lulju 2013.
(179)
Rigward ir-rimunerazzjoni tal-miżuri NTT1 u NTT2, il-Ministeru tal-Finanzi nnota li l-HFSF, li jimla d-diskrepanza ta’ finanzjament sal-31 ta’ Diċembru 2013 minflok l-HDIGF, jikseb pretensjoni preferenzjali qabel kredituri mhux assigurati oħra f’każ tal-likwidazzjoni tal-assi li baqgħu fil-pussess tat-TT Bank u li l-pretensjonijiet tal-impjegati biex jirċievu 50 % tal-kumpens biss jiġu qabel il-pretensjoni tal-HFSF. Għalhekk, huwa osserva li l-prodott tal-likwidazzjoni ta’ dawk l-assi se jibbenefika minnu prinċipalment l-HFSF u b’hekk inaqqas il-kostijiet imħallsa mill-Istat.
(180)
Rigward ir-restawr tal-vijabbiltà fuq żmien twil ta’ New TT Bank, il-Ministeru tal-Finanzi osserva li, bħala istituzzjoni ta’ kreditu interim, in-New TT Bank kellu jinbiegħ fi żmien sentejn mill-istabbiliment tiegħu, f’konformità mal-Artikolu 63E tal-Liġi 3601/2007. Il-bejgħ ta’ New TT Bank, f’konformità mal-MPEF ta’ Mejju 2013, se jitlesta sal-15 ta’ Lulju 2013, u b’hekk jiżgura l-vijabbiltà fuq żmien twil tal-attivitajiet tiegħu.
6. VALUTAZZJONI TAL-GĦAJNUNA RELATATA MAN-NEGOZJI AKKWISTATI
6.1. VALUTAZZJONI TAL-GĦAJNUNA RELATATA MAN-NEA PROTON BANK
6.1.1. L-eżistenza u l-ammont ta’ għajnuna
(181)
Il-Kummissjoni trid tistabbilixxi l-eżistenza ta’ għajnuna mill-Istat fis-sens tal-Artikolu 107(1) tat-Trattat. Skont din id-dispożizzjoni, għajnuna mill-Istat hija kwalunkwe għajnuna mogħtija minn Stat Membru jew permezz ta’ riżorsi tal-Istat fi kwalunkwe forma li tfixkel, jew thedded li tfixkel il-kompetizzjoni billi tiffavorixxi xi impriżi jew il-produzzjoni ta’ xi oġġetti, sakemm taffettwa l-kummerċ bejn l-Istati Membri.
6.1.1.1. L-eżistenza ta’ għajnuna fil-miżuri mogħtija bl-Iskema ta’ Appoġġ għall-Banek Griegi (miżuri Pr1, Pr2 u Pr3)
(182)
L-injezzjoni ta’ kapital ta’ EUR 80 miljun mill-Istat Grieg fil-Proton Bank f’Mejju 2009 (miżura Pr1), it-titoli tal-gvern Grieg li jammontaw għal EUR 78 miljun miksuba minn Proton Bank f’April 2009 (Miżura Pr2) u garanzija Statali mogħtija lill-Proton Bank għall-bonds maħruġa b’valur nominali ta’ EUR 149,4 miljun f’Lulju 2010 (Miżura Pr3) ingħataw bl-Iskema ta’ Appoġġ lill-Banek Griegi (112). Fid-Deċiżjoni li tapprova dik l-iskema, il-Kummissjoni kkonkludiet li l-miżuri mogħtija b’dik l-iskema jikkostitwixxu għajnuna mill-Istat.
(183)
Kif konkluż fil-Premessa (38) tad-Deċiżjoni ta’ Ftuħ ta’ Nea Proton, in-Nea Proton Bank jilqa’ l-attivitajiet ekonomiċi tal-Proton Bank. Il-miżuri Pr1, Pr2 u Pr3 ibbenefika minnhom in-Nea Proton Bank, peress li kkontribwew għall-istabbiliment u l-kontinwazzjoni tal-attivitajiet ekonomiċi li kienu trasferiti lilu u li kieku ma kinux jibqgħu jeżistu. Għalhekk, il-Kummissjoni tqis li bbenefikaw minnhom l-attivitajiet ekonomiċi trasferiti lil Nea Proton Bank.
6.1.1.2. L-eżistenza ta’ għajnuna fil-kopertura tad-diskrepanza ta’ finanzjament ta’ Nea Proton Bank (miżura NP1)
(184)
Fil-premessi (31) sa (37) tad-Deċiżjoni ta’ Ftuħ ta’ Nea Proton, il-Kummissjoni diġà stabbiliet li l-miżura Np1, l-intervent mill-Iskema ta’ Riżoluzzjoni tal-HDIGF u l-HFSF biex tkopri d-diskrepanza ta’ finanzjament, tikkostitwixxi għajnuna mill-Istat fis-sens tal-Artikolu 107(1) tat-Trattat. Fil-Premessa (38) tal-istess deċiżjoni, il-Kummissjoni kkunsidrat lil Nea Proton Bank bħala l-benefiċjarju ekonomiku ta’ dik il-miżura billi Nea Proton Bank jilqa’ l-attività ekonomika tal-Proton Bank li għadu jeżisti minħabba l-għajnuna li rċieva.
6.1.1.3. L-eżistenza ta’ għajnuna fl-injezzjoni ta’ kapital azzjonarju inizjali mill-HFSF u injezzjoni ta’ kapital azzjonarju addizzjonali mill-HFSF fl-2012 (miżura NP2)
(185)
Fil-premessi 41 sa 43 tad-Deċiżjoni ta’ Ftuħ ta’ Nea Proton, il-Kummissjoni diġà stabbiliet li l-injezzjoni ta’ kapital ta’ EUR 250 miljun mill-HFSF u l-injezzjonijiet ta’ kapital addizzjonali antiċipati fiż-żmien ta’ dik id-Deċiżjoni, li jammontaw għal total ta’ EUR 300 miljun, kienu għajnuna mill-Istat fis-sens tal-Artikolu 107(1) tat-Trattat. Kif imsemmi fil-Premessa 93 ta’ din id-Deċiżjoni, mit-EUR 300 miljun addizzjonali possibbli f’kapital, l-HFSF eventwalment ikkontribwixxa EUR 265 miljun addizzjonali fl-2012, li jġib l-għajnuna ta’ rikapitalizzazzjoni totali fl-2011 u l-2012 għal EUR 515-il miljun (miżura NP2).
6.1.1.4. L-eżistenza ta’ għajnuna f’injezzjoni ta’ kapital mill-HFSF fin-Nea Proton Bank qabel il-bejgħ tiegħu lill-Bank (NP3)
(186)
Il-Kummissjoni tikkunsidra l-injezzjoni ta’ kapital mill-HFSF fin-Nea Proton Bank qabel il-bejgħ tiegħu lill-Bank, li tammonta għal EUR 395 miljun, bħala għajnuna mill-Istat fis-sens tal-Artikolu 107(1) tat-Trattat.
(187)
L-injezzjoni ta’ kapital kienet mogħtija mill-HFSF, li huwa entità stabbilita u ffinanzjata mill-Greċja biex tappoġġja banek u saret bl-użu ta’ riżorsi tal-Istat. Barra minn hekk, il-miżura hija ta’ natura selettiva, peress li l-injezzjoni ta’ kapital jibbenefika minnha biss in-Nea Proton Bank.
(188)
Barra minn hekk, l-intervent jipprovdi lil Nea Proton Bank vantaġġ ċar peress li jippermetti lill-attivitajiet bankarji tiegħu li jibqgħu ħajjin. Mingħajr l-injezzjoni ta’ kapital, in-Nea Proton Bank, li kellu kapital negattiv ħafna, kien ifalli. F’ċirkustanzi bħal dawn, ma kienx ikun possibbli li Nea Proton Bank jinbiegħ u jiġi integrat f’entità ikbar. Barra minn hekk, ir-rikapitalizzazzjoni ma tikkonformax mal-prinċipju ta’ investitur f’ekonomija tas-suq. Għall-kuntrarju, ir-rikapitalizzazzjoni ta’ EUR 395 miljun ippermettiet li l-bejgħ ta’ Nea Proton Bank iseħħ bi prezz ta’ euro. Investitur privat kien jagħżel li ma jkomplix bir-rikapitalizzazzjoni u jħalli Nea Proton Bank ifalli, u għalhekk jiffranka EUR 395 miljun.
(189)
In-Nea Proton Bank jikkompeti ma’ banek oħra, inkluż sussidjarji ta’ banek barranin, li huma attivi fil-Greċja jew potenzjalment interessati li jidħlu fis-suq Grieg. Għalhekk, l-injezzjoni ta’ kapital għandha effett fuq il-kummerċ bejn l-Istati Membri u potenzjalment tfixkel il-kompetizzjoni.
(190)
Il-Kummissjoni għalhekk tikkonkludi li l-injezzjoni ta’ kapital ta’ EUR 395 miljun fin-Nea Proton Bank tikkostitwixxi għajnuna mill-Istat fis-sens tal-Artikolu 107(1) tat-Trattat.
Benefiċjarju tal-miżura NP3
(191)
Kif diġà ġie spjegat fil-Premessa 188, il-Kummissjoni tqis lil Nea Proton Bank bħala l-benefiċjarju tal-injezzjoni ta’ kapital ta’ EUR 395 miljun fin-Nea Proton Bank, peress li l-għajnuna ppermettiet il-kontinwazzjoni tal-attivitajiet ekonomiċi tiegħu fi ħdan il-Bank.
(192)
Dwar jekk il-bejgħ ta’ Nea Proton Bank jinvolvix għajnuna mill-Istat lill-Bank, f’konformità mal-punt 40 tal-Komunikazzjoni Bankarja tal-2008, il-Kummissjoni teħtieġ li tevalwa jekk intlaħqux ċerti rekwiżiti. B’mod partikolari teħtieġ teżamina jekk: i) il-proċess tal-bejgħ kienx mifuħ u mhux diskriminatorju; ii) il-bejgħ twettaqx fuq termini tas-suq; u iii) l-istituzzjoni finanzjarja jew il-gvern immassimizzawx il-prezz tal-bejgħ għall-assi u l-obbligazzjonijiet involuti.
(193)
Il-Bank akkwista l-ishma fin-Nea Proton Bank għaliex issottometta l-unika offerta valida fil-qafas ta’ proċedura tal-offerti mhux diskriminatorja miftuħa għal banek u istituzzjonijiet finanzjarji oħra. Konsulent finanzjarju tal-HFSF ikkuntattja numru wiesa’ ta’ banek, istituzzjonijiet finanzjarji u sponsers u erbgħa biss esprimew interess fl-akkwist ta’ Nea Proton Bank, li minnhom tnejn biss, il-Bank u fond ħeġġ (113), issottomettew offerti finali. L-offerta tal-Bank kienet l-unika waħda li kkonformat mal-ittra ta’ proċess tal-HFSF.
(194)
Minħabba li l-konsulent finanzjarju kkuntattja numru wiesa’ ta’ banek u kien stabbilixxa minn qabel ir-rekwiżiti u l-qafas taż-żmien li dawk l-offerti jridu jirrispettaw sabiex ikunu validi, il-Kummissjoni tħoss li l-offerta kienet miftuħa u mhux diskriminatorja. Il-Kummissjoni għalhekk tikkonkludi li l-proċedura tal-offerti tippermettilha teskludi l-preżenza ta’ għajnuna lix-xerrej.
(195)
Il-Bank ħallas korrispettiv ta’ euro u l-HFSF ta impenn li jirrikapitalizza Nea Proton Bank qabel il-bejgħ tiegħu. Dak il-prezz negattiv (jiġifieri, meta titqies ir-rikapitalizzazzjoni ta’ Nea Proton Bank eżatt qabel il-bejgħ) ma jipprekludix li l-prezz tal-bejgħ jirrifletti l-valur tas-suq tan-negozju (114) peress li l-ekwità netta ta’ Nea Proton Bank kienet negattiva b’mod ċar u kien mistenni li jibqa’ jkollu telf. Il-Kummissjoni ma għandha l-ebda raġuni biex temmen li l-offerta magħmula u l-prezz imħallas ma kinux jirriflettu l-prezz tas-suq tan-negozju. B’riżultat ta’ dan, f’konformità mal-punt 49 tal-Komunikazzjoni Bankarja tal-2008, il-punt 20 tal-Komunikazzjoni dwar ir-Ristrutturar u l-prattika deċiżiva tagħha (115), il-Kummissjoni tikkonkludi li l-prezz tal-bejgħ kien il-prezz tas-suq u li tista’ tiġi eskluża għajnuna lill-Bank.
6.1.1.5. Konklużjoni dwar l-eżistenza u l-ammont totali ta’ għajnuna riċevuta
(196)
Fuq il-bażi tal-premessi (182) sa (189), il-Kummissjoni tħoss li l-miżuri Pr1, Pr2 u Pr3, NP1, NP2 u NP3 kollha jissodisfaw il-kundizzjonijiet stabbiliti fl-Artikolu 107(1) tat-Trattat u jikkostitwixxu għajnuna mill-Istat. Rigward il-miżuri Pr1, Pr2 u Pr3, il-Kummissjoni tikkonkludi li, peress li kkontribwew għall-eżistenza kontinwa tal-attivitajiet tal-Proton Bank li iktar tard ġew trasferiti lil Nea Proton Bank, dawn jistgħu jitqiesu li jibbenefika minnhom ukoll in-Nea Proton Bank li jilqa’ dawk l-attivitajiet. Kif diġà huwa ddikjarat fil-Premessa (184), il-benefiċjarju tal-miżura NP1 huwa Nea Proton Bank, li jilqa’ l-attivitajiet trasferiti tal-Proton Bank. Barra minn hekk, in-Nea Proton Bank huwa wkoll il-benefiċjarju tal-miżuri NP2 u NP3.
(197)
Għalhekk, il-Kummissjoni tikkonkludi li l-attivitajiet ta’ Nea Proton Bank irċevew għajnuna mill-Istat fil-forma ta’ appoġġ kapitali ta’ EUR 2 111,6 miljuni (miżuri Pr1, NP1, NP2 u NP3), minbarra l-garanziji Statali ta’ EUR 149.4 miljuni (miżura Pr3) u t-titoli tal-gvern Grieg ta’ EUR 78 miljun (miżura Pr2), kif miġbura fit-Tabella 9.
Tabella 9
Ħarsa ġenerali lejn l-għajnuna totali riċevuta minn Proton Bank u Nea Proton Bank
Benefiċjarju tal-għajnuna
Miżura
Natura ta’ għajnuna
L-ammont ta’ għajnuna (f’miljuni ta’ EUR)
L-attivitajiet tal-Proton Bank
Pr1
Rikapitalizzazzjoni
80
L-attivitajiet ta’ Nea Proton Bank
NP1
L-iffinanzjar tad-diskrepanza ta’ finanzjament mill-PB għan-NPB
1 121,6
NP2
Rikapitalizzazzjoni
515
NP3
Rikapitalizzazzjoni
395
Għajnuna kapitali totali mogħtija
2 111,6
Benefiċjarju tal-għajnuna
Miżura
Natura ta’ għajnuna
L-attivitajiet tal-Proton Bank
Pr2
Self ta’ Bonds
78
Pr3
Garanzija
149,4
It-total ta’ għajnuna ta’ likwidità mogħtija
227,4
6.1.2. Il-bażi legali tal-valutazzjoni tal-kompatibbiltà
(198)
L-Artikolu 107(3)(b) tat-Trattat jagħti s-setgħa lill-Kummissjoni biex issib li għajnuna tkun kompatibbli mas-suq intern jekk tkun maħsuba “biex tirrimedja disturb serju fl-ekonomija ta’ Stat Membru”.
(199)
Il-Kummissjoni rrikonoxxiet li l-kriżi finanzjarja globali tista’ toħloq tfixkil serju fl-ekonomija ta’ Stat Membru u li l-miżuri li jappoġġjaw il-banek jistgħu jirrimedjaw dak it-tfixkil. Dan ġie kkonfermat fil-Komunikazzjoni Bankarja tal-2008, il-Komunikazzjoni dwar ir-Rikapitalizzazzjoni u l-Komunikazzjoni dwar ir-Ristrutturar. Il-Kummissjoni għadha tħoss li r-rekwiżiti biex l-għajnuna mill-Istat tiġi approvata skont l-Artikolu 107(3)(b) tat-Trattat huma ssodisfati fid-dawl tat-tfaċċar mill-ġdid ta’ stress fis-swieq finanzjarji. Il-Kummissjoni kkonfermat din il-fehma billi adottat il-Komunikazzjoni ta’ Estensjoni tal-2011 (116) u l-Komunikazzjoni Bankarja tal-2013 (117).
(200)
Fir-rigward tal-ekonomija Griega, fid-deċiżjonijiet tagħha li japprovaw u jestendu l-Iskema ta’ Appoġġ għall-Banek Griegi, kif ukoll fl-approvazzjonijiet tagħha tal-miżuri ta’ għajuna mill-Istat mogħtija mill-Greċja lil banek indiviwali (118), il-Kummissjoni rrikonoxxiet li hemm theddida ta’ tfixkil serju fl-ekonomija Griega u li l-appoġġ Statali lill-banek huwa adegwat biex jirrimedja dak it-tfixkil. Għalhekk, il-bażi legali għall-valutazzjoni tal-miżuri ta’ għajnuna għandha tkun l-Artikolu 107(3)(b) tat-Trattat
(201)
Sabiex għajnuna tkun kompatibbli skont l-Artikolu 107(3)(b) tat-Trattat, din trid tikkonforma mal-kriterji ġenerali għall-kompatibbiltà:
(a) adegwatezza: l-għajnuna għandha tkun immirata sewwa sabiex tkun tista’ tikseb b’mod effettiv l-objettiv li tirrimedja tfixkil serju fl-ekonomija; dan ma jkunx il-każ jekk il-miżura ma tkunx adegwata biex tirrimedja t-tfixkil;
(b) neċessità: il-miżura ta’ għajnuna, kemm fl-ammont kif ukoll fil-forma trid tkun neċessarja biex tikseb l-objettiv; għalhekk hija għandha tkun tal-ammont minimu neċessarju biex tikseb l-objettiv u tieħu l-forma l-iktar adegwata biex tirrimedja t-tfixkil.
(c) proporzjonalità: l-effetti pożittivi tal-miżura għandhom ikunu bbilanċjati sewwa kontra d-distorsjonijiet tal-kompetizzjoni, sabiex id-distorsjonijiet ikunu limitati għall-minimu neċessarju biex jinkisbu l-objettivi tal-miżura.
(202)
Matul il-kriżi finanzjarja, il-Kummissjoni żviluppat kriterji ta’ kompatibbiltà għal tipi differenti ta’ miżuri ta’ għajnuna. Il-prinċipji għall-valutazzjoni tal-miżuri ta’ għajnuna ġew stabbiliti l-ewwel darba fil-Komunikazzjoni Bankarja tal-2008.
(203)
Il-Komunikazzjoni dwar ir-Rikapitalizzazzjoni (119) tistabbilixxi iktar gwida dwar il-livell ta’ rimunerazzjoni meħtieġ għall-injezzjonijiet ta’ kapital mill-Istat.
(204)
Fl-aħħar nett, il-Kummissjoni fil-Komunikazzjoni dwar ir-Ristrutturar (120) spjegat kif se tivverifika l-pjanijiet ta’ ristrutturar. Fil-valutazzjoni tagħha tal-pjan ta’ ristrutturar tal-Bank skont il-Komunikazzjoni dwar ir-Ristrutturar, il-Kummissjoni se tikkunsidra l-miżuri kollha elenkati fit-Tabella 7.
6.1.3. Il-valutazzjoni tal-kompatibbiltà tal-miżuri ta’ għajnuna skont il-Komunikazzjoni Bankarja tal-2008 u l-Komunikazzjoni dwar ir-Rikapitalizzazzjoni
6.1.3.1. Il-kompatibbiltà tal-miżuri Pr1, Pr2 u Pr3 mal-Komunikazzjoni Bankarja tal-2008
(205)
Il-Miżuri Pr1, Pr2 u Pr3 ġew mogħtija bl-Iskema ta’ Appoġġ lill-Banek Griegi. Il-miżuri inklużi f’dik l-iskema diġà ġew ivvalutati bħala kompatibbli mas-suq intern fid-Deċiżjoni tal-Kummissjoni tad-19 ta’ Novembru 2008.
6.1.3.2. Il-kompatibbiltà tal-miżuri NP1 u NP2 mal-Komunikazzjoni Bankarja tal-2008 u l-Komunikazzjoni dwar ir-Rikapitalizzazzjoni
(206)
Il-Kummissjoni approvat il-miżuri NP1 u NP2 bħala għajnuna għas-salvataġġ fid-Deċiżjoni ta’ Ftuħ ta’ Nea Proton. Madankollu, kif issemma fil-Premessa 142, il-Kummissjoni qajmet tħassib dwar il-ħtieġa tal-ammont tal-miżura NP2, dwar jekk in-Nea Proton Bank se jkunx kapaċi jirrestawra l-vijabbiltà fit-tul tiegħu fuq bażi awtonoma u għalhekk staqsiet jekk l-opzjoni awtonoma hijiex se tkun l-iktar opzjoni irħisa disponibbli. Dan it-tħassib ġie indirizzat bil-bejgħ ta’ Nea Proton Bank lill-Bank fil-15 ta’ Lulju 2013. Peress li Nea Proton Bank inbiegħ fi proċess miftuħ, trasparenti u mhux diskriminatorju lill-Bank, il-korrispettiv imħallas mill-Bank huwa kkunsidrat bħala l-prezz tas-suq. B’riżultat ta’ dan, l-ammont tal-ekwità injettata mill-Istat qabel il-bejgħ kien meħtieġ għas-suċċess tal-bejgħ. L-integrazzjoni ta’ Nea Proton Bank fl-attivitajiet tal-Bank se ssolvi l-kwistjonijiet tal-vijabbiltà fit-tul ta’ Nea Proton Bank, fid-dawl tal-pjan ta’ ristrutturar mibgħut mill-Bank lill-Kummissjoni.
6.1.3.3. Il-kompatibbiltà tal-miżura NP3 mal-Komunikazzjoni Bankarja tal-2008 u l-Komunikazzjoni dwar ir-Rikapitalizzazzjoni
6.1.3.3.1. Adegwatezza
(207)
Fir-rigward tal-adegwatezza tal-miżura NP3, l-injezzjoni kapitali ta’ EUR 395 miljun mill-HFSF fin-Nea Proton Bank qabel il-bejgħ lill-Bank, il-Kummissjoni tqis li l-miżura hija adegwata għaliex għenet biex iżżomm l-attivitajiet ta’ Nea Proton Bank ħajjin. Dawn l-attivitajiet ma kinux ikunu jistgħu jkomplu mingħajr l-għajnuna mill-HFSF, peress li Nea Proton Bank kellu ekwità negattiva fiż-żmien tal-bejgħ tiegħu lill-Bank u baqa’ jirreġistra telf. L-ebda bank ma kien se jixtri lil Nea Proton Bank mingħajr rikapitalizzazzjoni minn qabel. Il-miżura għalhekk tiżgura li tinżamm l-istabbiltà finanzjarja fil-Greċja. Fuq din il-bażi, il-Kummissjoni tikkonstata li l-miżura hija adegwata bħala għajnuna għas-salvataġġ.
6.1.3.3.2. Neċessità
(208)
Skont il-Komunikazzjoni Bankarja tal-2008, il-miżura ta’ għajnuna, fl-ammont u l-forma tagħha, trid tkun meħtieġa biex tikseb l-għan tal-miżura. Hija timplika li injezzjoni kapitali trid tkun tal-ammont minimu neċessarju biex jintlaħaq dak l-objettiv.
(209)
Kif iddikjara l-Bank of Greece fl-ittra tiegħu tad-19 ta’ Lulju 2013, kieku Nea Proton Bank kien ġie llikwidat, dan seta’ jikkawża kontaġju, jibda kriżi sistemika ġdida u jdgħajjef il-fiduċja li ġiet restawrata riċentement fis-sistema bankarja wara t-tlestija tal-proċess ta’ rikapitalizzazzjoni. Il-Kummissjoni tħoss li dawk l-elementi ta’ stabbiltà finanzjarja jappoġġjaw in-neċessità tal-miżura NP3.
(210)
Fir-rigward tal-iskala tal-intervent, iċ-ċifra ta’ EUR 395 miljun ġiet determinata minn proċess ta’ offerti miftuħ u mhux diskriminatorju. Il-Bank kien lesta d-diliġenza dovuta ta’ Nea Proton Bank. L-offerta tal-Bank, li kien jeħtieġ ir-rikapitalizzazzjoni ta’ EUR 395 miljun qabel jixtri Nea Proton Bank, ġiet ikkalkulata sabiex tilħaq il-proporzjon minimu ta’ adegwatezza kapitali ta’ 9 % u biex tippermetti EUR 119-il miljun addizzjonali għall-provvedimenti minħabba telf mis-self addizzjonali mistenni u telf qabel it-taxxa sal-2016. Il-Kummissjoni tikkonkludi li l-għajnuna ta’ EUR 395 miljun kienet meħtieġa.
(211)
Fir-rigward tar-rimunerazzjoni tal-għajnuna, peress li l-perzz tal-bejgħ huwa stabbilit għal euro, l-HFSF mhux se jirkupraw flus. Il-kontribut tiegħu huwa simili għal għotja. Kif indikat fil-punt 44 tal-Komunikazzjoni dwar ir-Rikapitalizzazzjoni, rikapitalizzazzjoni rimunerata b’mod mhux suffiċjenti tista’ tkun aċċettata biss fil-każ ta’ banek f’diffikultà li ma jistgħu jħallsu l-ebda rimunerazzjoni. Il-Kummissjoni tqis li dan huwa l-każ ta’ Nea Proton Bank. L-assenza ta’ rimunerazzjoni tqajjem il-ħtieġa ta’ ristrutturar fil-fond, f’konformità mal-Komunikazzjoni dwar ir-Rikapitalizzazzjoni.
(212)
B’konklużjoni għal dan, il-miżura hija meħtieġa bħala għajnuna għas-salvataġġ kemm fl-ammont kif ukoll fil-forma tagħha biex jinkiseb l-objettiv li jiġi llimitat it-tfixkil fis-sistema bankarja Griega u l-ekonomija kollha kemm hi.
6.1.3.3.3. Proporzjonalità
(213)
Il-Kummissjoni tinnota li wara l-fużjoni bl-assorbiment ta’ Nea Proton Bank mal-Bank, l-attivitajiet ekonomiċi ta’ Nea Proton Bank ġew trasferiti lill-Bank. Il-fatt li l-għajnuna ssalva dawk l-attivitajiet ekonomiċi, fit-teorija tista’ toħloq distorsjonijiet tal-kompetizzjoni. Madankollu, il-Kummissjoni tinnota d-daqs żgħir ta’ Nea Proton Bank u l-proċess tal-bejgħ li fih il-kompetituri kellhom l-opportunità li jagħmlu offerta għal Nea Proton Bank. Barra minn hekk, immedjatament wara t-trasferiment tagħhom, l-attivitajiet ekonomiċi ta’ Nea Proton Bank se jkunu integrati b’mod sħiħ mill-Bank u se jispiċċaw jeżistu bħala attività ekonomika separata jew kompetitur. Il-Kummissjoni għalhekk tikkonkludi li l-għajnuna ma toħloqx distorsjonijiet żejda tal-kompetizzjoni.
6.1.3.3.4 Konklużjoni dwar il-konformità tal-miżura NP3 mal-Komunikazzjoni Bankarja tal-2008 u l-Komunikazzjoni dwar ir-Rikapitalizzazzjoni.
(214)
Il-Kummissjoni għalhekk tikkonkludi li l-miżura NP3 hija adegwata, neċessarja u, fid-dawl tar-ristrutturar fil-fond previst għall-Bank li issa jinsabu fih l-attivitajiet ekonomiċi ta’ Nea Proton Bank, hija proporzjonata għall-objettiv maħsub.
6.1.4. Il-kompatibbiltà tal-miżuri ta’ għajnuna mal-Komunikazzjoni dwar ir-Ristrutturar
(215)
Fil-premessi (60), (61), (78) u (79) tad-Deċiżjoni ta’ Ftuħ ta’ Nea Proton rigward il-miżuri NP1 u NP2, il-Kummissjoni nnutat li Nea Proton Bank probabbilment mhux se jkun jista’ jirremunera l-għajnuna mill-Istat li rċieva u enfasizzat li l-assenza ta’ rimunerazzjoni qajmet il-ħtieġa ta’ ristrutturar fil-fond. Fil-Premessa (211) il-Kummissjoni nnutat fir-rigward tar-rimunerazzjoni tal-miżura NP3 li, peress li l-prezz tal-bejgħ ta’ Nea Proton huwa stabbilit għal ewro, l-HFSF mhu se jirkupra xejn mill-EUR 395 miljun injettati eżatt qabel il-bejgħ (miżura NP3). Barra minn hekk, il-Greċja mhi se tirkupra xejn mill-ishma ta’ preferenza maħruġa għalih f’Mejju 2009, peress li l-pretensjonijiet ta’ ekwità marbuta magħhom tħallew fil-Proton Bank likwidat. Il-Kummissjoni għalhekk tikkonkludi li l-assenza ta’ rimunerazzjoni tqajjem il-ħtieġa għal ristrutturar fil-fond, kemm f’termini ta’ miżuri għall-vijabbiltà kif ukoll f’termini ta’ miżuri biex jiġu limitati d-distorsjonijiet tal-kompetizzjoni.
6.1.4.1. Il-vijabbiltà fit-tul tal-attività ta’ Nea Proton Bank permezz tal-bejgħ
(216)
Il-punt 21 tal-Komunikazzjoni dwar ir-Ristrutturar jipprovdi li meta l-istituzzjoni ta’ kreditu f’diffikultà ma tkunx tista’ tirritorna b’mod kredibbli għal vijabbiltà fit-tul, għandhom jiġu kkunsidrati l-likwidazzjoni regolari tagħha jew il-bejgħ b’irkant tagħha. L-Istati Membri għalhekk jistgħu jinkoraġġixxu l-ħruġ ta’ atturi mhux vijabbli filwaqt li jippermettu li l-proċess tal-ħruġ iseħħ f’qafas ta’ żmien adegwat li jippreserva l-istabbiltà finanzjarja.
(217)
Fid-Deċiżjoni ta’ Ftuħ ta’ Nea Proton, il-Kummissjoni qajmet dubji serji dwar jekk in-Nea Proton Bank jistax jirrestawra l-vijabbiltà fit-tul tiegħu fuq bażi awtonoma u indikat s-sinerġiji li jistgħu jinkisbu bl-integrazzjoni tiegħu f’entità finanzjarja kbira.
(218)
F’dan ir-rigward, il-punt 17 tal-Komunikazzjoni dwar ir-Ristrutturar jikkjarifika li l-bejgħ ta’ bank f’diffikultà lil istituzzjoni finanzjarja oħra jista’ jikkontribwixxi għat-treġġigħ lura tal-vijabbiltà fit-tul, jekk ix-xerrej ikun vijabbli u kapaċi jassorbi t-trasferiment tal-bank f’diffikultà u jista’ jgħin biex jirrestawra l-fiduċja fis-suq. Barra minn hekk, f’konformità mal-MPEF, għandu jinkiseb iktar konsolidament tas-settur bankarju u l-HFSF kellu jbigħ in-Nea Proton Bank sal-15 ta’ Lulju 2013.
(219)
Kif iddikjarat fis-sezzjoni 7.5.2, fuq il-bażi tal-pjan ta’ ristrutturar tiegħu, il-Bank jista’ jitqies bħala entità vijabbli. Għalhekk, il-fatt li l-attivitajiet ta’ Nea Proton Bank ġew trasferiti lill-Bank, jippermetti li tiġi restawrata l-vijabbiltà fit-tul tagħhom. Barra minn hekk, il-fatt li Nea Proton Bank huwa integrat b’mod sħiħ fil-Bank u ma jidhirx iżjed bħala kompetitur awtonomu, jikkostitwixxi ristrutturar fil-fond kif meħtieġ mir-rimunerazzjoni mhux biżżejjed tal-għajnuna mill-Istat.
6.1.4.2. Il-kontribuzzjoni proprja u l-kondiviżjoni tal-piżijiet
(220)
Fid-Deċiżjoni ta’ Ftuħ ta’ Nea Proton, il-Kummissjoni esprimiet dubji dwar jekk il-kostijiet tar-ristrutturar kinux limitati għall-minimu. Dawn id-dubji ġew mill-osservazzjoni li Nea Proton Bank ma jistax jirritorna għall-vijabbiltà fit-tul fuq bażi awtonoma mingħajr ma jġarrab kostijiet għoljin. L-integrazzjoni ta’ Nea Proton Bank fil-Bank, entità ikbar b’infrastruttura tal-IT u struttura tal-immaniġġjar tar-riskju fis-seħħ, tindirizza dan it-tħassib. Il-bejgħ lill-Bank jikkontribwixxi biex jillimita l-kostijiet tar-ristrutturar għall-minimu.
(221)
Rigward il-kontribut tal-azzjonisti u d-detenturi tad-dejn subordinati għall-kostijiet tar-ristrutturar, il-Kummissjoni diġà stabbiliet fil-Premessa (77) tad-Deċiżjoni ta’ Ftuħ ta’ Nea Proton li l-azzjonisti u d-detenturi ta’ dejn subordinat ma kinux trasferiti lil Nea Proton Bank iżda baqgħu fil-Proton Bank, jiġifieri, l-entità fil-likwidazzjoni. Għalhekk, il-Kummissjoni qieset li kienet inkisbet kondiviżjoni suffiċjenti tal-piżijiet tal-azzjonisti u tad-detenturi ta’ dejn subordinat.
6.1.4.3. Miżuri biex jiġu limitati d-distorsjonijiet tal-kompetizzjoni
(222)
Rigward il-miżuri biex jiġu limitati d-distorsjonijiet tal-kompetizzjoni, il-punt 30 tal-Komunikazzjoni dwar ir-Ristrutturar jgħid li “il-Kummissjoni tieħu bħala punt ta’ bidu għall-valutazzjoni tagħha tal-ħtieġa għal dawn il-miżuri, id-daqs, l-iskala u l-kamp ta’ applikazzjoni tal-attivitajiet li l-bank inkwistjoni jkollu mal-implimentazzjoni ta’ pjan ta’ ristrutturar kredibbli. In-natura u l-forma ta’ dawn il-miżuri tiddependi fuq żewġ kriterji: l-ewwel, l-ammont tal-għajnuna u l-kundizzjonijiet u ċ-ċirkostanzi li fihom ingħatat u t-tieni, il-karatteristiċi tas-suq jew is-swieq li fihom se jopera il-bank benefiċjarju.”
(223)
Rigward l-ammont ta’ għajnuna riċevuta, il-Kummissjoni tinnota l-ammont tal-għajnuna totali riċevuta fil-forma ta’ kapital ta’ EUR 2 111,6 miljun (Pr1, NP1, NP2, NP3), flimkien mal-appoġġ ta’ likwidità mill-Istat ta’ EUR 149.4 miljun (Pr3) u t-titoli tal-gvern Grieg ta’ EUR 78 miljun (Pr2). Il-miżura Pr1 kienet tikkorrispondi għal 4.6 % tal-assi mwieżna għar-riskju tal-Proton Bank f’dak iż-żmien. Il-miżura NP1, il-finanzjament tad-diskrepanza ta’ finanzjament mit-trasferiment tal-attivitajiet minn Proton Bank għal Nea Proton Bank, kienet tikkorrispondi għal madwar 36 % tal-assi mwieżna għar-riskju tal-Proton Bank fl-aħħar tal-2010 jew 84 % tal-assi mwieżna għar-riskju ta’ Nea Proton Bank fiż-żmien tal-ħolqien tiegħu. L-injezzjoni ta’ kapital azzjonarju inizjali mill-HFSF fin-Nea Proton Bank, li kienet parti mill-miżura NP2, kienet tikkorrispondi għal madwar 18.8 % tal-assi mwieżna għar-riskju tal-aħħar fiż-żmien tal-ħolqien tiegħu. L-injezzjonijiet ta’ kapital azzjonarju addizzjonali, li kienu parti mill-miżura NP2, kienu jikkorrispondu għal madwar 34.2 % tal-assi mwieżna għar-riskju ta’ Nea Proton Bank (fuq il-bażi tad-dejta tal-31 ta’ Diċembru 2012 (121)). Kif iddikjarat fil-Premessa 80 tad-Deċiżjoni ta’ Ftuħ ta’ Nea Proton, il-miżuri NP1 u NP2 kienu jirrappreżentaw iktar minn 50 % tal-assi mwieżna għar-riskju tal-Proton Bank jew iktar minn 130 % tal-assi mwieżna għar-riskju ta’ Nea Proton Bank. L-injezzjoni ta’ kapital azzjonarju, qabel il-bejgħ lill-Bank, jiġifieri, il-miżura NP3, kienet tikkorrispondi għal madwar 48.7 % tal-assi mwieżna għar-riskju ta’ Nea Proton Bank (fuq il-bażi tad-dejta tal-31 ta’ Mejju 2013). Dawn l-ammonti ta’ għajnuna, flimkien mal-assenza ta’ rimunerazzjoni, isejħu għal tnaqqis qawwi tal-preżenza fis-suq tal-benefiċjarju.
(224)
Rigward is-suq li fih kien jopera Nea Proton Bank, fil-Premessa (82) tad-Deċiżjoni ta’ Ftuħ ta’ Nea Proton, il-Kummissjoni indikat li l-Proton Bank kien bank żgħir ħafna (madwar 1 % sehem mis-suq tal-assi totali tal-banek Griegi) u konsegwentement, l-assi u l-obbligazzjonijiet tal-Proton Bank li ġew trasferiti fin-Nea Proton Bank kienu relattivament żgħar meta mqabbla mad-daqs tas-sistema bankarja Griega. Għalhekk, hija kkonkludiet li minkejja l-ammont ta’ għajnuna eċċezzjonalment kbir, id-distorsjonijiet tal-kompetizzjoni kkawżati mill-għajnuna lil Nea Proton Bank jistgħu jitqiesu bħala limitati.
(225)
Barra minn hekk, l-attivitajiet ta’ Nea Proton Bank ġew offruti lill-kompetituri permezz ta’ rkant miftuħ. Wara l-bejgħ tiegħu, in-Nea Proton Bank waqaf jeżisti bħala kompetitur awtonomu billi kien integrat b’mod sħiħ fil-Bank.
(226)
Il-Kummissjoni tikkonkludi li minħabba d-daqs żgħir ta’ Nea Proton Bank, il-proċess miftuħ tal-bejgħ u l-fatt li Nea Proton Bank mhux se jibqa’ jeżsti bħala kompetitur awtonomu, ma jeżistu l-ebda distorsjonijiet żejda tal-kompetizzjoni, minkejja l-ammont kbir ħafna ta’ għajnuna u l-assenza tar-rimunerazzjoni.
6.1.4.4. Konklużjoni dwar il-kompatibbiltà mal-Komunikazzjoni dwar ir-Ristrutturar
(227)
Fuq il-bażi tal-analiżi fil-premessi 6.1.4.1 sa (225) above, il-Kummissjoni tikkonkludi li l-bejgħ ta’ Nea Proton Bank u l-integrazzjoni tiegħu fil-Bank jiżguraw il-vijabbiltà fit-tul ta’ Nea Proton Bank, li l-għajnuna hija limitata għall-minimu neċessarju u li m’hemm l-ebda distorsjoni żejda tal-kompetizzjoni.
(228)
Il-miżuri ta’ għajnuna kollha elenkati fit-Tabella 7 għalhekk għandhom jiġu ddikjarati bħala kompatibbli mas-suq intern.
6.2. VALUTAZZJONI TAL-GĦAJNUNA RELATATA MAN-NEW TT BANK
6.2.1. L-eżistenza u l-ammont ta’ għajnuna
(229)
Il-Kummissjoni trid tivvaluta jekk il-miżuri jikkostitwux għajnuna mill-Istat fis-sens tal-Artikolu 107(1) tat-Trattat.
6.2.1.1. L-eżistenza ta’ għajnuna fil-kopertura tad-diskrepanza ta’ finanzjament tal-assi u l-obbligazzjonijiet trasferiti tat-T Bank (miżura T)
(230)
Fil-premessi (26) sa (32) tad-Deċiżjoni dwar it-T Bank, il-Kummissjoni diġà stabbiliet li l-miżura T, l-intervent mill-Iskema ta’ Riżoluzzjoni tal-HDIGF u l-HFSF biex ikopru d-diskrepanza ta’ finanzjament tal-assi u l-obbligazzjonijiet trasferiti lit-TT Bank, tikkostitwixxi għajnuna mill-Istat fis-sens tal-Artikolu 107(1) tat-Trattat. Fil-Premessa 33 ta’ dik id-Deċiżjoni, il-Kummissjoni qieset li l-attivitajiet ekonomiċi tat-T Bank li kienu trasferiti lit-TT Bank kienu l-benefiċjarju ta’ għajnuna mill-Istat peress li komplew jeżistu minħabba l-għajnuna li rċevew.
6.2.1.2. L-eżistenza ta’ għajnuna fir-rikapitalizzazzjoni mogħtija bil-miżura tar-rikapitalizzazzjoni għat-TT Bank (miżura TT)
(231)
L-injezzjoni ta’ kapital ta’ EUR 224.96 miljun mill-Istat Grieg fit-TT Bank (miżura TT) ġiet mogħtija bil-miżura ta’ rikapitalizzazzjoni li tifforma parti mill-Iskema ta’ Appoġġ għall-Banek Griegi (122). Fid-Deċiżjoni li tapprova din l-iskema, il-Kummissjoni kkonkludiet li l-miżuri mogħtija b’din l-iskema jikkostitwixxu għajnuna mill-Istat. Il-Miżura TT għalhekk kienet tikkostitwixxi għajnuna lit-TT Bank.
(232)
Kif osservat il-Kummissjoni fil-Premessa 98 tad-Deċiżjoni ta’ Ftuħ ta’ New TT, in-New TT Bank jilqa’ l-attivitajiet ekonomiċi li twettqu qabel fit-TT Bank, inkluż it-T Bank.
6.2.1.3. L-eżistenza ta’ għajnuna fil-finanzjament tad-diskrepanza ta’ finanzjament ta’ New TT Bank (miżura NTT1)
(233)
Fil-premessi (53) sa (57) tad-Deċiżjoni ta’ Ftuħ ta’ New TT, il-Kummissjoni diġà stabbiliet li l-miżura NTT1, l-intervent mill-HFSF biex ikopri d-diskrepanza ta’ finanzjament ta’ New TT Bank, tikkostitwixxi għajnuna mill-Istat fis-sens tal-Artikolu 107(1) tat-Trattat. Fil-Premessa 54 ta’ dik id-Deċiżjoni, il-Kummissjoni kkunsidrat in-New TT Bank bħala l-benefiċjarju ekonomiku billi n-New TT Bank jilqa’ l-attivitajiet ekonomiċi tat-TT Bank li baqgħu jeżistu minħabba l-għajnuna riċevuta.
6.2.1.4. L-eżistenza ta’ għajnuna fl-injezzjoni ta’ kapital azzjonarju inizjali (miżura NTT2)
(234)
Fil-premessi 49 sa 52 tad-Deċiżjoni ta’ Ftuħ ta’ New TT, il-Kummissjoni diġà stabbiliet li l-miżura NTT2, l-injezzjoni ta’ kapital azzjonarju inizjali mill-HFSF li jammonta għal EUR 500 miljun favur in-New TT Bank, tikkostitwixxi għajnuna mill-Istat lil New TT Bank fis-sens tal-Artikolu 107(1) tat-Trattat.
6.2.1.5. L-eżistenza ta’ għajnuna lill-Bank bħala l-akkwirent ta’ New TT Bank
(235)
Il-Bank akkwista l-ishma fin-New TT Bank fil-qafas ta’ proċess tal-offerti miftuħ u mhux diskriminatorju. Skont informazzjoni riċevuta mill-awtoritajiet Griegi fil-15 ta’ Lulju 2013, konsulent finanzjarju kkuntattja numru kbir ta’ banek u investituri Griegi u barranin u l-ikbar erba’ banek Griegi biss isottomettew offerti finali. Il-fatt li l-konsulent finanzjarju kkuntattja numru kbir ta’ banek, jippermetti lill-Kummissjoni tikkonkludi li l-proċess tal-offerti kien miftuħ u mhux diskriminatorju. L-offerta tal-Bank ġiet ikkunsidrata l-aħjar waħda meta jitqies l-ammont u t-tip ta’ korrispettiv offrut.
(236)
B’mod iktar preċiż, il-Bank qabel li jħallas lill-HFSF total ta’ EUR 681 miljun fil-forma ta’ ishma ordinarji maħruġin ġodda. It-tieni l-ogħla offerta kienet offerta fi flus kontanti ta’ EUR 500 miljun. Din kienet għalhekk 26.58 % inqas mill-offerta tal-Bank. Skont l-ittra mill-Bank of Greece tat-8 ta’ Lulju 2013, kwalunkwe offerta ta’ flus kontanti minn bank domestiku ma setgħetx tiġi kkunsidrata billi xorta kienet tiddependi fuq finanzjament mill-Eurosistema u b’mod partikolari jekk kien qed jirċievi assistenza ta’ likwidità f’emerġenza. It-tieni l-ogħla offerta għalhekk ma kkonformatx mar-rekwiżiti tal-Bank of Greece.
(237)
Għandu jiġi nnutat ukoll li bil-kuntratt tal-bejgħ, l-HFSF irċieva 1 418,75 miljun ta’ ishma ordinarji ġodda tal-Bank bil-prezz tal-offerta ta’ EUR 0.48 kull wieħed (123). Il-parteċipazzjoni azzjonarja tal-HFSF fil-Bank żdiedet minn 93.55 % għal 95.23 %.
(238)
Għalhekk, il-Kummissjoni tikkonkludi li l-akkwist ma jikkostitwix għajnuna lix-xerrej.
6.2.1.6. Konklużjoni dwar l-eżistenza ta’ għajnuna
(239)
Fuq il-bażi ta’ dak li ntqal qabel, il-Kummissjoni tqis li l-miżuri T, TT, NTT1 u NTT2 kollha jikkostitwixxu għajnuna mill-Istat. Rigward il-miżura T, il-Kummissjoni tikkonkludi li l-għajnuna bbenefikaw minnha l-attivitajiet tat-T Bank peress li kienu trasferiti lit-TT Bank u iktar tard lil New TT Bank. Rigward il-miżura TT, il-Kummissjoni tikkonkludi li bbenefikaw minnha l-attivitajiet tat-TT Bank li kienu trasferiti lil New TT Bank. Il-benefiċjarju tal-miżuri NTT1 u NTT2 huwa n-New TT Bank.
(240)
Għalhekk, il-Kummissjoni tikkonkludi li l-attivitajiet ekonomiċi tat-T Bank, peress li kienu milqugħa fit-TT Bank u iktar tard fin-New TT Bank, ibbenefikaw mill-għajnuna ta’ rikapitalizzazzjoni li tammonta għal EUR 677 miljun, filwaqt li l-attivitajiet imwettqa mit-TT Bank milqugħa minn New TT Bank ibbenefikaw minn għajnuna mill-Istat fil-forma ta’ appoġġ għall-kapital ta’ EUR 4 457,96 miljun (miżuri TT, NTT1 u NTT2).
Tabella 10
Ħarsa ġenerali lejn l-għajnuna totali riċevuta mit-T Bank, TT Bank u n-New TT Bank
Benefiċjarju tal-għajnuna
Miżura
Deskrizzjoni
L-ammont ta’ għajnuna (f’miljuni ta’ EUR)
L-attivitajiet tat-T Bank
T
L-iffinanzjar tad-diskrepanza ta’ finanzjament mit-T għat-TT
677
L-attivitajiet tat-TT Bank
TT
Rikapitalizzazzjoni
224,96
L-attivitajiet ta’ New TT Bank
NTT1
L-iffinanzjar tad-diskrepanza ta’ finanzjament mit-TT Bank għan-New TT Bank
3 732,6
NTT2
Kapital azzjonarju inizjali
500
6.2.2. Il-bażi legali tal-valutazzjoni tal-kompatibbiltà
(241)
L-Artikolu 107(3)(b) tat-Trattat jagħti s-setgħa lill-Kummissjoni biex issib li l-għajnuna tkun kompatibbli mas-suq intern jekk tkun maħsuba “biex tirrimedja disturb serju fl-ekonomija ta’ Stat Membru”.
(242)
Kif spjegat fil-premessi (198) u (199), il-bażi legali għall-valutazzjoni tal-miżuri ta’ għajnuna lill-banek Griegi, fil-preżent għandu jkun l-Artikolu 107(3)(b) tat-Trattat.
(243)
Kif spjegat fil-Premessa (201), sabiex għajnuna tkun kompatibbli skont l-Artikolu 107(3)(b) tat-Trattat, hija trid tikkonforma mal-kriterji ġenerali għall-kompatibbiltà: adegwatezza, neċessità u proporzjonalità
(244)
Il-prinċipji għall-valutazzjoni tal-miżuri ta’ għajnuna ġew stabbiliti l-ewwel darba fil-Komunikazzjoni Bankarja tal-2008.
(245)
Il-Komunikazzjoni dwar ir-Rikapitalizzazzjoni (124) tistabbilixxi iktar gwida fuq il-livell ta’ rimunerazzjoni meħtieġ għall-injezzjonijiet ta’ kapital mill-Istat.
(246)
Fl-aħħar nett, il-Kummissjoni fil-Komunikazzjoni dwar ir-Ristrutturar spjegat (125) kif se tivverifika l-pjanijiet ta’ ristrutturar. Fil-valutazzjoni tagħha tal-pjan ta’ ristrutturar tal-Bank skont il-Komunikazzjoni dwar ir-Ristrutturar, il-Kummissjoni se tqis il-miżuri kollha elenkati fit-Tabella 8.
6.2.3. Il-kompatibbiltà tal-miżuri ta’ għajnuna skont il-Komunikazzjoni Bankarja tal-2008 u l-Komunikazzjoni dwar ir-Rikapitalizzazzjoni
6.2.3.1. Il-kompatibbiltà tal-miżura T mal-Komunikazzjoni Bankarja tal-2008 u l-Komunikazzjoni dwar ir-Rikapitalizzazzjoni
(247)
Rigward il-miżura T, fid-Deċiżjoni tagħha dwar it-T Bank, il-Kummissjoni sabet li l-intervent jissodisfa r-rekwiżiti tal-Artikolu 107(3)(b) tat-Trattat u ddeċidiet li din kienet kompatibbli mas-suq intern għal raġunijiet ta’ stabbiltà finanzjarja għal perjodu ta’ sitt xhur mid-data tal-adozzjoni ta’ dik id-Deċiżjoni. L-awtoritajiet Griegi ma ssottomettewx pjan ta’ ristrutturar aġġornat għat-TT Bank li qies l-integrazzjoni tal-attivitajiet tat-T Bank fit-TT Bank qabel it-tmiem ta’ dak il-perjodu ta’ sitt xhur. Madankollu, fil-Premessa 83 tad-Deċiżjoni ta’ Ftuħ ta’ New TT, il-Kummissjoni qieset li l-ommissjoni kienet tinftiehem peress li fil-frattemp kienet ittieħdet deċiżjoni li t-TT Bank jiġi solvut. Peress li l-awtoritajiet Griegi ssottomettew pjan ta’ ristrutturar għan-New TT Bank f’Jannar 2013 u wieħed aġġornat f’Marzu 2013, li t-tnejn li huma jittrattaw l-attivitajiet trasferiti mit-T Bank għat-TT Bank, il-Kummissjoni, fid-Deċiżjoni ta’ Ftuħ tagħha ta’ New TT, approvat il-miżura T b’mod provviżorju bħala għajnuna għas-salvataġġ sakemm tittieħed deċiżjoni finali dwar il-miżuri T, TT, NTT1 u NTT2.
6.2.3.2. Il-kompatibbiltà tal-miżuri TT mal-Komunikazzjoni Bankarja tal-2008
(248)
Fid-Deċiżjoni tagħha tad-19 ta’ Novembru 2008 (126) il-Kummissjoni diġà kkonkludiet li l-miżura TT, li ngħatat f’Mejju 2009 bil-miżura tar-rikapitalizzazzjoni li hija parti mill-Iskema ta’ Appoġġ għall-Banek Griegi, hija għajnuna għas-salvataġġ kompatibbli skont il-Komunikazzjoni Bankarja tal-2008. Id-deċiżjoni tad-19 ta’ Novembru 2008 ma rreferietx għall-Komunikazzjoni dwar ir-Rikapitalizzazzjoni, li kienet għadha ma ġietx adottata f’dak iż-żmien.
6.2.3.3. Il-kompatibbiltà tal-miżuri NTT1 u NTT2 mal-Komunikazzjoni Bankarja tal-2008 u l-Komunikazzjoni dwar ir-Rikapitalizzazzjoni
(249)
Il-Kummissjoni diġà approvat b’mod temporanju il-miżuri NTT1 u NTT2 bħala għajnuna għas-salvataġġ fid-Deċiżjoni ta’ Ftuħ ta’ New TT.
6.2.4. Il-kompatibbiltà tal-miżuri ta’ għajnuna T, TT, NTT1 u NTT2 mal-Komunikazzjoni dwar ir-Ristrutturar
6.2.4.1. Nuqqas ta’ rimunerazzjoni adegwata tal-għajnuna: li trid titqies fil-valutazzjoni skont il-Komunikazzjoni dwar ir-Ristrutturar
(250)
Fil-Premessa 45 tad-Deċiżjoni dwar it-T Bank, il-Kummissjoni nnutat li l-HDIGF u l-HFSF probabbilment mhux se jirkupraw flus u li l-finanzjament tad-diskrepanza ta’ finanzjament mit-T Bank għat-TT Bank għalhekk huwa simili għal għotja. Barra minn hekk, kif konkluż fil-Premessa 101 tad-Deċiżjoni ta’ Ftuħ ta’ New TT, l-HFSF jista’ jistenna li jirkupra biss parti mill-injezzjoni ta’ kapital azzjonarju inizjali ta’ EUR 500 miljun (miżura NTT2). Barra minn hekk, il-Kummissjoni osservat li mhux se jkun hemm rimunerazzjoni għall-HFSF li tkopri d-diskrepanza tal-iffinanzjar mit-TT Bank għan-New TT Bank (miżura NTT1) u hemm probabbiltà żgħira ħafna li l-HFSF jirkupra wisq mill-EUR 3,7 biljun. Fl-aħħar nett, il-Kummissjoni tinnota li l-Istat wisq probabbli mhu se jirkupra l-ebda ammont fir-rigward tal-miżura TT, peress li l-pretensjonijiet ta’ ekwità tiegħu marbuta mal-ishma ta’ prefernza maħruġa f’Mejju 2009, baqgħu fit-TT Bank, li tqiegħed f’likwidazzjoni.
(251)
Kif indikat fil-premessi 77 u 102 tad-Deċiżjoni ta’ Ftuħ ta’ New TT, l-assenza ta’ rimunerazzjoni tqajjem il-ħtieġa ta’ ristrutturar fil-fond, kemm f’termini ta’ miżuri ta’ vijabbiltà kif ukoll f’termini ta’ miżuri biex jiġu limitati d-distorsjonijiet tal-kompetizzjoni.
6.2.4.2. Il-vijabbiltà fit-tul tal-attività ta’ New TT Bank permezz tal-bejgħ
(252)
Il-punt 21 tal-Komunikazzjoni dwar ir-Ristrutturar jgħid li meta l-istituzzjoni tal-kreditu f’diffikultà ma tkunx tista’ tirritorna b’mod kredibbli għal vijabbiltà fit-tul, għandhom jiġu kkunsidrati l-likwidazzjoni regolari tagħha jew il-bejgħ tagħha b’irkant.
(253)
Fis-sezzjoni 3.2.4.1 tad-Deċiżjoni ta’ Ftuħ ta’ New TT, il-Kummissjoni qajmet dubji serji dwar jekk in-New TT Bank jistax jirrestawra l-vijabbiltà fit-tul tiegħu fuq bażi awtonoma u jekk in-New TT Bank jistax jikseb it-tkabbir ippjanat fid-dħul. Barra minn hekk, hija indikat li n-New TT Bank kien ħa biss numru limitat ta’ miżuri biex jiġġenera profitti u li kien hemm nuqqas ta’ miżuri min-naħa ta’ New TT Bank biex jitnaqqsu il-kostijiet tal-persunal u biex jiġi razzjonalizzat in-netwerk tal-fergħat. Irreferiet ukoll għas-sinerġiji li jistgħu jinkisbu bl-integrazzjoni ta’ New TT Bank f’entità finanzjarja kbira.
(254)
F’dan ir-rigward, il-punt 17 tal-Komunikazzjoni dwar ir-Ristrutturar jikkjarifika li l-bejgħ ta’ bank f’diffikultà lil istituzzjoni finanzjarja oħra jista’ jikkontribwixxi għat-treġġigħ lura tal-vijabbiltà fit-tul, jekk ix-xerrej ikun vijabbli u kapaċi jassorbi t-trasferiment tal-bank f’diffikultà u jista’ jgħin biex jirrestawra l-fiduċja fis-suq. Barra minn hekk, f’konformità mal-MPEF, il-bejgħ ta’ New TT Bank kien azzjoni ta’ prijorità, meta wieħed iqis l-interess pubbliku u l-istabbiltà finanzjarja, kif ukoll il-protezzjoni tal-assi tal-HFSF.
(255)
Kif intqal fis-sezzjoni 7.5.2, fuq il-bażi tal-pjan ta’ ristrutturar tiegħu, il-Bank jista’ jitqies bħala entità vijabbli. Għalhekk, il-fatt li l-attivitajiet ta’ New TT Bank issa jinsabu fil-Bank, jippermetti li tiġi restawrata l-vijabbiltà fit-tul tagħhom. In-New TT Bank jieqaf jeżisti bħala kompetitur awtonomu. Il-fużjoni operattiva bejn in-New TT Bank u l-Bank tlestiet sal-14 ta’ April 2014, In-netwerk tal-fergħat tal-marka “Hellenic Postbank” se jitnaqqas (il-Bank għandu l-intenzjoni li jżomm il-marka “Hellenic Postbank” għal ċerti fergħat, filwaqt li l-marka “T-bank” mhux se tinżamm u n-netwerk tal-fergħat “T-bank” se jingħalaq kważi kollu) flimkien mal-integrazzjoni operattiva sħiħa tal-back office u funzjonijiet oħra tal-kwartieri ġenerali fil-Bank. Il-Kummissjoni tikkonkludi li l-pjan ta’ ristrutturar jiżgura li se jinkiseb ristrutturar fil-fond kif meħtieġ mir-rimunerazzjoni insuffiċjenti.
6.2.4.3. Il-kontribuzzjoni proprja u l-kondiviżjoni tal-piżijiet
(256)
It-tħassib tal-Kummissjoni espress fil-Premessa 99 tad-Deċiżjoni ta’ Ftuħ ta’ New TT, dwar jekk il-kostijiet tar-ristrutturar kinux miżjuda minħabba r-ristrutturar ta’ New TT Bank fuq bażi awtonoma, kien indirizzat mill-Iskema ta’ Ħruġ Volontarju (127), li kienet implimentata min-New TT Bank fuq bażi awtonoma f’Lulju 2013 u bil-bejgħ ta’ New TT Bank lill-Bank. B’mod iktar preċiż, ir-razzjonalizzazzjoni tan-netwerk tal-fergħat, l-integrazzjoni sħiħa tat-T Bank u l-integrazzjoni operattiva sħiħa ta’ New TT Bank fil-Bank jillimitaw il-kostijiet tar-ristrutturar għall-minimu.
(257)
Rigward il-kondiviżjoni tal-piżijiet tal-azzjonisti u tad-detenturi ta’ dejn subordinat, il-Kummissjoni diġà stabbiliet fil-Premessa 100 tad-Deċiżjoni ta’ Ftuħ ta’ New TT li l-azzjonisti u d-detenturi ta’ dejn subordinat ma kinux trasferiti lil New TT Bank iżda baqgħu fit-TT Bank, jiġifieri, l-entità fil-likwidazzjoni. Għalhekk, il-Kummissjoni qieset li nkisbet kondiviżjoni tal-piżijiet biżżejjed tal-azzjonisti u d-detenturi ta’ dejn subordinat.
(258)
Għalhekk, il-Kummissjoni tħoss li l-kostijiet tar-ristrutturar huma limitati għall-minimu u nkisbet kondiviżjoni biżżejjed tal-piżijiet. Madankollu, kif diġà ġie konkluż fil-Premessa (251), l-assenza ta’ rimunerazzjoni tqajjem il-ħtieġa ta’ ristrutturar fil-fond, kemm f’termini ta’ miżuri ta’ vijabbiltà kif ukoll f’termini ta’ miżuri biex jiġu limitati d-distorsjonijiet tal-kompetizzjoni.
6.2.4.4. Miżuri biex jiġu limitati d-distorsjonijiet tal-kompetizzjoni
(259)
Rigward il-miżuri biex jiġu limitati d-distorsjonijiet tal-kompetizzjoni, il-punt 30 tal-Komunikazzjoni dwar ir-Ristrutturar jipprovdi li “il-Kummissjoni tieħu bħala punt ta’ bidu għall-valutazzjoni tagħha tal-bżonn għal dawn il-miżuri d-daqs, l-iskala u l-kamp ta’ applikazzjoni tal-attivitajiet li l-bank inkwistjoni jkollu mal-implimentazzjoni ta’ pjan ta’ ristrutturar kredibbli. In-natura u l-forma ta’ dawn il-miżuri tiddependi fuq żewġ kriterji: l-ewwel, l-ammont tal-għajnuna u l-kundizzjonijiet u ċ-ċirkostanzi li fihom ingħatat u t-tieni, il-karatteristiċi tas-suq jew is-swieq li fihom se jopera l-bank benefiċjarju.”
(260)
Rigward l-ammont ta’ għajnuna riċevuta, il-Kummissjoni tfakkar li, fil-Premessa 104 tad-Deċiżjoni ta’ Ftuħ ta’ New TT, hija nnotat li n-New TT Bank irċieva EUR 4,6 biljun f’għajnuna (miżuri NTT1 u NTT2), li jirrappreżenta iktar minn 70 % tal-assi mwieżna għar-riskju tat-TT Bank u iktar minn 90 % tal-assi mwieżna għar-riskju ta’ New TT Bank. Il-Kummissjoni nnotat ukoll li t-TT Bank (li huwa l-entità legali li qabel kien iwettaq l-attivitajiet li kienu fin-New TT Bank) qabel kien irċieva għajnuna bl-Iskema ta’ Appoġġ għall-Banek Griegi (128) it-TT Bank irċieva l-ewwel injezzjoni ta’ kapital ta’ EUR 224,96 miljun fil-forma ta’ ishma ta’ preferenza (miżura TT), li kienet ekwivalenti għal 2,9 % tal-assi mwieżna għar-riskju f’dak iż-żmien. Barra minn hekk, mar-riżoluzzjoni tat-T Bank, l-attivitajiet tat-T Bank li kienu trasferiti lit-TT Bank irċevew għajnuna għar-riżoluzzjoni ta’ madwar EUR 678 miljun (miżura T), li kienet ekwivalenti għal 37,7 % tal-assi mwieżna għar-riskju tat-T Bank fid-data ta’ referenza tal-fużjoni (31 ta’ Marzu 2011). Dawn l-ammonti ta’ għajnuna, flimkien mal-assenza ta’ rimunerazzjoni jsejħu għal ristrutturar fil-fond.
(261)
Min-naħa l-oħra, fil-Premessa 104 tad-Deċiżjoni ta’ Ftuħ ta’ New TT, il-Kummissjoni indikat iċ-ċirkostanzi li fihom ingħatat l-għajnuna. B’mod iktar preċiż, parti sinifikanti mit-telf li ġarrab it-TT Bank fis-snin riċenti ma tidhirx li tirriżulta mill-attivitajiet ta’ teħid tar-riskju, iżda miż-żamma tal-GGBs. Il-Kummissjoni osservat ukoll li t-telf mis-self għoli fuq is-self lill-unitajiet domestiċi u -korporazzjonijiet jirriżulta prinċipalment mir-reċessjoni eċċezzjonalment fonda u twila u mhux mis-self riskjuż. L-għajnuna għalhekk ftit tidher li toħloq distorsjonijiet tal-kompetizzjoni. Madankollu, il-Kummissjoni osservat li, proporzjonalment għad-daqs tiegħu, it-TT Bank kellu ħafna iktar GGBs minn bankijiet oħra fil-Greċja, fattur li jirrifletti xi teħid tar-riskju mhux adegwat.
(262)
Kif diġà nnutat, in-New TT Bank m’għadux jeżisti bħala kompetitur awtonomu li jiddetermina l-politika tiegħu fuq bażi awtonoma. Il-pjan ta’ ristrutturar tal-Bank huwa bbażat fuq is-suppożizzjoni tal-integrazzjoni sħiħa ta’ New TT Bank, anke jekk il-Bank se jkompli juża l-marka “Hellenic Postbank” għal xi fergħat u prodotti.
(263)
Rigward is-suq li fih kien jopera n-New TT Bank, fil-Premessa 106 tad-Deċiżjoni ta’ Ftuħ ta’ New TT, il-Kummissjoni indikat li t-TT Bank kien bank ta’ daqs medju fil-Greċja (madwar 6 % f’termini ta’ depożiti) u li l-assi u l-obbligazzjonijiet tat-TT Bank li kienu ġew trasferiti fin-New TT Bank kienu relattivament żgħar meta mqabbla mad-daqs tas-sistema bankarja Griega. Għalhekk, hija kkonkludiet li minkejja l-ammont ta’ għajnuna eċċezzjonalment kbir, id-distorsjonijiet tal-kompetizzjoni kkawżati mill-għajnuna lil New TT Bank jistgħu jitqiesu bħala limitati.
(264)
It-tiċkin ippjanat fin-netwerk tal-fergħat tal-marka “Hellenic Postbank”, bi tnaqqis ta’ madwar 50 fergħa (129) minn 196, ikompli jikkonferma l-valutazzjoni fil-Premessa (262) li d-distorsjonijiet tal-kompetizzjoni kkawżati mill-għajnuna lil New TT Bank jistgħu jitqiesu li huma pjuttost limitati.
(265)
Barra minn hekk, l-attivitajiet ta’ New TT Bank ġew offruti lill-kompetituri permezz ta’ rkant miftuħ u mhux diskriminatorju.
(266)
Parti sinifikanti mill-miżuri ta’ għajnuna NTT1 u NTT2 kienu meħtieġa minħabba rinunzja tad-dejn favur l-Istat (fil-forma tal-programm PSI) u minħabba r-riċessjoni effettivament twila, iktar milli konsegwenza ta’ prattiċi ta’ self mhux adegwati. Barra minn hekk, id-daqs tal-attivitajiet ta’ New TT Bank kien żgħir, il-proċess tal-bejgħ kien miftuħ, trasparenti u mhux diskriminatorju u n-New TT Bank mhux se jkompli jeżisti bħala kompetitur awtonomu. Għalhekk il-Kummissjoni tikkonkludi li, minkejja l-ammont kbir ta’ għajnuna u l-assenza ta’ rimunerazzjoni adegwata għall-għajnuna mogħtija mill-Istat, ma teżisti l-ebda distorsjoni żejda tal-kompetizzjoni.
6.2.4.5. Konklużjoni dwar il-kompatibbiltà tal-miżuri ta’ għajnuna T, TT, NTT1 u NTT2 mal-Komunikazzjoni dwar ir-Ristrutturar.
(267)
Il-Kummissjoni tikkonkludi li l-bejgħ ta’ New TT Bank lill-Bank u r-ristrutturar assoċjat jiżguraw il-vijabbiltà fit-tul ta’ New TT Bank, il-limitazzjoni tal-għajnuna għall-minimu neċessarju u l-assenza ta’ distorsjonijiet żejda tal-kompetizzjoni.
(268)
Il-miżuri ta’ għajnuna kollha elenkati fit-Tabella 8 għandhom jiġu ddikjarati bħala kompatibbli mas-suq intern.
7. VALUTAZZJONI TAL-GĦAJNUNA MOGĦTIJA LILL-BANK
7.1. L-EŻISTENZA U L-AMMONT TA’ GĦAJNUNA
(269)
Il-Kummissjoni trid tistabbilixxi l-eżistenza ta’ għajnuna mill-Istat fis-sens tal-Artikolu 107(1) tat-Trattat.
7.1.1. L-eżistenza ta’ għajnuna fil-miżuri mogħtija bl-Iskema ta’ Appoġġ għall-Banek Griegi
7.1.1.1. Appoġġ ta’ likwidità mill-Istat mogħti bil-miżuri ta’ garanzija u ta’ self ta’ bonds tal-gvern (miżura L1)
(270)
Fid-deċiżjonijiet li japprovaw u jestendi l-Iskema ta’ Appoġġ għall-Banek Griegi (130), il-Kummissjoni diġà stabbiliet li l-appoġġ ta’ likwidità mogħti bl-iskema jikkostitwixxi għajnuna. L-ammont pendenti tal-garanziji mill-15 ta’ April 2011 kien EUR 13 600 miljun u laħaq it-EUR 13 932 miljun mit-30 ta’ Novembru 2013. Appoġġ ta’ likwidità ġejjieni mogħti bl-iskema se jikkostitwixxi wkoll għajnuna.
7.1.1.2. Rikapitalizzazzjoni mill-Istat mogħtija bl-Iskema ta’ Rikapitalizzazzjoni (miżura A)
(271)
Fid-Deċiżjoni tad-19 ta’ Novembru 2008 dwar l-Iskema ta’ Appoġġ għall-Banek Griegi, il-Kummissjoni diġà stabbiliet li r-rikapitalizzazzjoni li għandha tingħata bil-miżura ta’ rikapitalizzazzjoni inkluża f’dik l-iskema tikkostitwixxi għajnuna. Il-Bank irċieva EUR 950 miljun permezz ta’ ishma ta’ preferenza, li jirrapreżenta 2 % tal-assi mwieżna għar-riskju tal-Bank (131).
(272)
Fl-2010, il-Greċja introduċiet diversi bidliet fil-parametri tekniċi ta’ dawk l-ishma ta’ preferenza. Peress li l-bidliet iżidu r-rimunerazzjoni tal-Istat, b’żieda awtomatika tal-kupun bi 2 % kull sena jekk l-ishma ta’ preferenza ma jiġux mifdija fi żmien ħames snin, il-Kummissjoni tikkonkludi li l-modifiki tal-parametri tekniċi ma jipprovdu l-ebda vantaġġ lill-Bank u għalhekk ma jinvolvux għajnuna addizzjonali mill-Istat.
7.1.2. L-eżistenza ta’ għajnuna fl-ELA garantita mill-Istat (miżura L2)
(273)
Fil-punt 51 tal-Komunikazzjoni Bankarja tal-2008, il-Kummissjoni kkjarifikat li l-provvediment tal-fondi tal-banek ċentrali għall-istituzzjonijiet finanzjarji ma jikkostitwix għajnuna jekk jiġu ssodisfati erba’ kundizzjonijiet kumulattivi rigward is-solvenza tal-istituzzjoni finanzjarja, il-kollateralizzazzjoni tal-faċilità, ir-rata tal-imgħax imposta fuq l-istituzzjoni finanzjarja u l-assenza ta’ kontrogaranzija mill-Istat. Peress li l-ELA garantita mill-Istat għall-Bank ma tikkonformax ma’ dawn l-erba’ kundizzjonijiet kumulattivi, b’mod partikolari għaliex hija garantita mill-Istat u tingħata flimkien ma’ miżuri ta’ appoġġ oħra, hija tikkostitwixxi għajnuna.
(274)
L-ELA garantita mill-Istat tilħaq il-kundizzjonijiet stabbiliti fl-Artikolu 107(1) tat-Trattat. L-ewwel, billi din il-miżura tinkludi garanzija mill-Istat favur il-Bank of Greece, kwalunkwe telf se jitħallas mill-Istat. Il-miżura għalhekk tinvolvi riżorsi tal-Istat. L-ELA tippermetti lill-banek li jiksbu finanzjament fi żmien meta ma jkollhomx aċċess għas-suq tal-finanzjament tal-operaturi u għall-operazzjonijiet regolari ta’ rifinanzjament tal-Eurosistema. L-ELA garantita mill-Istat lill-Bank għalhekk tagħtih vantaġġ. Peress li l-ELA hija limitata għas-settur bankarju, il-miżura hija selettiva. U peress li l-ELA garantita mill-Istat tippermetti lill-Bank li jkompli jopera fis-suq u jevita inadempjenza u li jkollu joħroġ mis-suq, hija tfixkel il-kompetizzjoni. Peress li l-Bank huwa attiv fi Stati Membri oħra u billi istituzzjonijiet finanzjarji minn Stati Membri oħra joperaw jew ikunu potenzjalment interessati li joperaw fil-Greċja, il-vantaġġ mogħti lill-Bank jaffettwa l-kummerċ bejn l-Istati Membri.
(275)
L-ELA garantita mill-Istat (miżura L2) tikkostitwixxi għajnuna mill-Istat. L-ammont ta’ ELA garantita mill-Istat varja maż-żmien. Fil-31 ta’ Diċembru 2012 din ammontat għal madwar EUR 12-il biljun.
7.1.3. L-eżistenza ta’ għajnuna f’miżuri mogħtija permezz tal-HFSF
7.1.3.1. L-ewwel rikapitalizzazzjoni tranżitorja (miżura B1)
(276)
Fis-sezzjoni 5.1 tad-Deċiżjoni ta’ Ftuħ tal-Eurobank, il-Kummissjoni diġà kkonkludiet li l-ewwel rikapitalizzazzjoni tranżitorja tikkostitwixxi għajnuna mill-Istat. Il-kapital riċevut ammonta għal EUR 3 970 miljun.
7.1.3.2. It-tieni rikapitalizzazzjoni tranżitorja (miżura B2)
(277)
Il-miżura B2 ġiet implimentata b’riżorsi tal-HFSF, li, kif spjegat fil-Premessa (47) tad-Deċiżjoni ta’ Ftuħ tal-Eurobank jinvolvu riżorsi tal-Istat.
(278)
Fir-rigward tal-eżistenza ta’ vantaġġ, il-miżura B2 żiedet il-proporzjon tal-kapital tal-Bank għal livell li ppermettielu jkompli jiffunzjona fis-suq u li jaċċessal-finanzjamenti tal-Eurosistema. Barra minn hekk, ir-rimunerazzjoni tal-miżura B2 tikkonsisti f’imgħax akkumulat fuq in-noti tal-EFSA u miżata addizzjonali ta’ 1 %. Minħabba li r-rimunerazzjoni hija manifestament iktar baxxa mir-rimunerazzjoni ta’ strumenti ta’ kapital simili fis-suq, il-Bank ċertament ma kienx se jkun kapaċi jiġbor dak il-kapital b’dawn it-termini fis-suq. Għalhekk, il-miżura B2 tat vantaġġ lill-Bank mir-riżorsi tal-Istat. Peress li l-miżura kienet disponibbli għall-Bank biss, hija ta’ natura selettiva.
(279)
B’riżultat tal-miżura B2, il-pożizzjoni tal-Bank ġiet imsaħħa peress li l-Bank ingħata r-riżorsi finanzjarji meħtieġa biex ikompli jikkonforma mar-rekwiżiti ta’ kapital, li wassal għal distorsjonijiet tal-kompetizzjoni. Peress li l-Bank huwa attiv fi swieq bankarji Ewropej oħra u peress li hemm istituzzjonijiet finanzjarji minn Stati Membri oħra li joperaw fil-Greċja, b’mod partikolari fis-suq tal-assigurazzjoni, il-miżura B2 hija wkoll probabbli li taffettwa l-kummerċ bejn l-Istati Membri.
(280)
Il-Kummissjoni tħoss li l-miżura B2 tikkostitwixxi għajnuna mill-Istat. Hija ġiet notifikata bħala għajnuna mill-awtoritajiet nazzjonali. Il-kapital riċevut ammonta għal EUR 1 341 miljun.
7.1.3.3. L-ittra ta’ impenn (miżura B3)
(281)
Bil-miżura B3, l-HFSF impenja ruħu li jipprovdi l-kapital addizzjonali meħtieġ biex jikkompleta r-rikapitalizzazzjoni tal-Bank sal-ammont mitlub mill-Bank of Greece fil-qafas tat-test tal-istress tal-2012. L-HFSF jirċievi r-riżorsi tiegħu mill-Istat. Il-Kummissjoni għalhekk tikkonkludi li l-ittra timpenja riżorsi tal-Istat. Iċ-ċirkustanzi li fihom l-HFSF jista’ jagħti appoġġ lill-istituzzjonijiet finanzjarji huma definiti b’mod preċiż u limitati bil-liġi. Għaldaqstant, l-użu ta’ dawk ir-riżorsi Statali huwa imputabbli lill-Istat. L-HFSF ta impenn li jipprovdi sa EUR 528 miljun ta’ kapital addizzjonali.
(282)
L-ittra ta’ impenn tat vantaġġ lill-Bank għaliex assigurat lid-depożitaturi li l-Bank se jkun kapaċi jiġbor l-ammont tal-kapital kollu li kellu jiġbor, jiġifieri, l-HFSF kien se jipprovdi l-kapital jekk il-Bank jonqos milli jiġbru fis-suq. Dan l-impenn jiffaċilita wkoll il-ġbir ta’ kapital privat mis-suq, peress li l-investituri huma assigurati li jekk il-Bank ma jkunx jista’ jsib parti mill-kapital mis-suq, l-HSFS jipprovdih. L-ebda investitur privat ma kien se jaċċetta li jagħti impenn qabel ma jkunu magħrufa t-termini tar-rikapitalizzazzjoni u fiż-żmien li l-Bank ma kellu l-ebda aċċess għas-suq tal-kapital.
(283)
Peress li l-Bank huwa attiv fi swieq bankarji Ewropej oħra u peress li hemm istituzzjonijiet finanzjarji minn Stati Membri oħra li joperaw fil-Greċja, b’mod partikolari fis-suq tal-assigurazzjoni, il-miżura B3 hija wkoll probabbli li taffettwa l-kummerċ bejn l-Istati Membri.
(284)
Il-miżura B3 għalhekk tikkostitwixxi għajnuna u ġiet notifikata bħala għajnuna mill-Istat mill-awtoritajiet Griegi fis-27 ta’ Diċembru 2012.
7.1.3.4. Ir-rikapitalizzazzjoni tar-rebbiegħa 2013 (miżura B4)
(285)
Ir-rikapitalizzazzjoni tar-rebbiegħa 2013 (miżura B4) hija l-konverżjoni tal-ewwel u t-tieni rikapitalizzazzjonijiet tranżitorji (miżuri B1 u B2) u tal-ittra ta’ impenn (miżura B3) f’rikapitalizzazzjoni permanenti ta’ EUR 5 839 miljun f’ishma ordinarji. Peress li l-miżura B4 hija l-konverżjoni ta’ għajnuna diġà mogħtija, hija xorta tinvolvi riżorsi tal-Istat iżda ma żżidx l-ammont nominali tal-għajnuna. Madankollu, hija żżid il-vantaġġ lill-Bank (u għalhekk id-distorsjonijiet tal-kompetizzjoni) peress li hija rikapitalizzazzjoni permanenti u mhux rikapitalizzazzjoni temporanja bħal fil-każ tal-miżuri B1 u B2. Meta mqabbla mal-miżura B3, li hija biss impenn u mhux rikapitalizzazzjoni attwali, il-miżura B4 żieded l-adegwatezza kapitali tal-Bank u għalhekk hija iktar vantaġġjuża.
(286)
Il-Kummissjoni tinnota li dan l-appoġġ ma ngħatax lill-banek kollha li joperaw fil-Greċja. Fir-rigward tad-distorsjonijiet tal-kompetizzjoni u l-effett fuq il-kummerċ, il-Kummissjoni pereżempju tinnota li l-għajnuna ppermettiet lill-Bank li jwettaq l-operazzjonijiet tiegħu fi Stati Membri oħra, bħar-Rumanija jew il-Bulgarija. Likwidazzjoni tal-Bank kienet twassal għat-tmiem tal-attivitajiet tiegħu barra l-pajjiż, permezz tal-likwidazzjoni ta’ dawk l-attivitajiet jew l-bejgħ tan-negozji. Barra minn hekk, l-attivitajiet tal-assigurazzjoni tal-Bank of Greece jikkompetu mal-attivitajiet tas-sussidjarji tal-kumpaniji tal-assigurazzjoni minn Stati Membri oħra. Għalhekk, il-miżura tfixkel il-kompetizzjoni u taffettwa l-kummerċ bejn l-Istati Membri. Il-miżura B4 għalhekk tikkostitwixxi għajnuna mill-Istat.
7.1.3.5. Konklużjoni dwar il-miżuri B1, B2, B3 u B4
(287)
Il-Kummissjoni trid tivvaluta jekk il-miżuri jikkostitwux għajnuna mill-Istat fis-sens tal-Artikolu 107(1) tat-Trattat. L-ammont ta’ għajnuna mill-Istat inkluż fil-miżuri B1, B2, B3 u B4 huwa EUR 5 839 miljun, li jammonta wkoll għall-appoġġ mill-Istat effettivament imħallas mill-HFSF lill-Bank.
(288)
Il-punt 31 tal-Komunikazzjoni dwar ir-Ristrutturar jindika li minbarra l-ammont assolut ta’ għajnuna, il-Kummissjoni trid tqis l-għajnuna “fir-rigward tal-assi mwieżna għar-riskju tal-bank”. Il-miżuri B1, B2, B3 u B4 ingħataw matul il-perjodu ta’ sena, minn April 2012 sa Mejju 2013. Matul dan il-perjodu, ir-RWA tal-Bank inbidel. Għalhekk tqum il-mistoqsija dwar liema livell ta’ RWA għandu jintuża, jiġifieri, dak li kien jeżisti fil-bidu tal-perjodu jew dak li kien jeżisti fl-aħħar tal-perjodu. Il-miżuri B1, B2, B3 u B4 għandhom l-għan li jkopru rekwiżit ta’ kapital identifikat mill-Bank of Greece f’Marzu 2012 (it-test tal-istress tal-2012). Fi kliem ieħor, ir-rekwiżiti ta’ kapital li koprew dawk il-miżuri diġà kienu jeżistu f’Marzu 2012. Il-Kummissjoni għalhekk tħoss li l-ammont tal-għajnuna inkluż fil-miżuri B1, B2, B3 u B4 għandu jiġi kkomparat mar-RWA tal-Bank tal-31 ta’ Marzu 2012. Ta’ min ifakkar ukoll li l-Bank of Greece, wara Marzu 2012 u sar-Rikapitalizzazzjoni tar-rebbiegħa 2013, ma qiesx l-akkwisti magħmulin mill-banek Griegi biex jaġġustaw - ‘il fuq jew ‘l-isfel - ir-rekwiżiti ta’ kapital tagħhom. Dak il-fattur ikompli juri li l-miżuri B1, B2, B3 u B4 kienu miżuri ta’ għajnuna relatati mal-perimetru tal-Bank kif kien jeżisti fil-31 ta’ Marzu 2012.
(289)
L-ewwel u t-tieni rikapitalizzazzjoni tranżitorja u l-ittra ta’ impenn flimkien ammontaw għal EUR 5 839 miljun. Dak l-ammont jirrappreżenta 13,8 % tal-assi mwieżna għar-riskju tal-Bank fil-31 ta’ Marzu 2012.
7.1.3.6. L-impenn tar-rikapitalizzazzjoni tal-2014 (miżura C)
(290)
Fil-31 ta’ Marzu 2014, il-Bank irċieva ittra ta’ impenn mill-HFSF, li biha l-HFSF ta impenn li jipparteċipa fiż-żieda tal-kapital azzjonarju tal-Bank għal ammont sa EUR 2 864 miljun (miżura C). Għar-raġunijiet spjegati fil-Premessa (277), dik il-miżura tinvolvi l-użu ta’ riżorsi tal-Istat. Dik il-miżura tikkostitwixxi vantaġġ lill-Bank peress li tiżgura li l-Bank se jsib il-kapital li jeħtieġ, li jserraħ moħħ id-depożitanti u jiffaċilitah biex jiġbor il-kapital mill-investituri privati.
(291)
Jekk l-investituri ma jissottoskrivux l-ammont kollu taż-żieda tal-kapital, l-HFSF għandu effettivament jinjetta kapital fil-Bank b’applikazzjoni tal-ittra ta’ impenn. Tali injezzjoni ta’ kapital, meta mqabbla mal-ittra ta’ impenn, tikkostitwixxi vantaġġ ikbar favur il-Bank. B’differenza minn sempliċi ittra ta’ impenn, l-injezzjoni effettiva ta’ tal-kapital iżżid l-adegwatezza kapitali tal-Bank.
(292)
La l-ittra ta’ impenn u lanqas l-implimentazzjoni potenzjali tagħha fil-forma ta’ injezzjoni effettiva ta’ kapital ma tikkonforma mal-prinċipju ta’ investitur f’ekonomija tas-suq. Anke kieku l-HFSF kellu jixtri l-ishma l-ġodda bl-istess prezz bħall-investituri privati, iċ-ċirkostanzi tal-parteċipazzjoni tal-HFSF huma differenti ħafna minn dawk tal-investituri privati li se jissottoskrivu għal ishma ġodda. L-HFSF impenja ruħu li jissottoskrivi ż-żieda kollha tal-kapital azzjonarju jekk ikun meħtieġ, qabel ma xi investitur impenja ruħu b’mod formali li jixtri l-ishma. L-investituri privati li jixtru ishma ġodda se jkunu ċerti li fi kwalunkwe każ, il-Bank se jiġbor l-ammont kollu tal-kapital meħtieġ, peress li l-HFSF se jaġixxi bħala garanzija ta’ kontinġenza u jixtri kwalunkwe sehem li ma jkunx sottoskritt mill-investituri privati. It-tieni nett, l-HFSF jipparteċipa biss jekk ma jkunx hemm talba biżżejjed mill-investituri privati fil-minimu tal-medda tal-prezzijiet imħabbra. Għaldaqstant, l-HFSF jipprovdi kapital li l-Bank ma jistax isib fis-suq bl-istess prezz għal kull sehem. B’konsegwenza, l-HFSF jipprovdi kapital għal ammont jew bi prezz li s-suq mhux lest li jagħti.
(293)
Minħabba li ngħatat biss lill-Bank, il-miżura C hija selettiva. Il-pożizzjoni tal-Bank issaħħet minn meta l-Bank ingħata r-riżorsi finanzjarji meħtieġa biex ikompli jikkonforma mar-rekwiżiti regolatorji tal-kapital stabbiliti mill-Bank of Greece. Għalhekk hija tagħti vantaġġ li jfixkel il-kompetizzjoni. Peress li l-Bank huwa attiv fi swieq bankarji Ewropej oħra u peress li hemm istituzzjonijiet finanzjarji minn Stati Membri oħra li joperaw fil-Greċja, b’mod partikolari fis-suq tal-assigurazzjoni, il-miżura C hija wkoll probabbli li taffettwa l-kummerċ bejn l-Istati Membri.
(294)
L-impenn ta’ rikapitalizzazzjoni tal-2014 jikkostitwixxi għajnuna mill-Istat fis-sens tal-Artikolu 107(1) tat-Trattat. L-ammont ta’ għajnuna inkluż fil-miżura huwa EUR 2 864 miljun, li jirrappreżenta 7,5 % tal-assi mwieżna għar-riskju tal-Bank fil-31 ta’ Diċembru 2013 (132).
(295)
Jekk l-HFSF effettivament jinjetta iktar kapital fil-Bank b’implimentazzjoni tal-impenn, huwa jżid il-vantaġġ lill-Bank u d-distorsjonijiet tal-kompetizzjoni, iżda ma jżidx l-ammont nominali ta’ għajnuna (133).
7.1.4. Konklużjoni dwar l-eżistenza u l-ammont totali ta’ għajuna riċevuta
(296)
Il-miżuri A, B1, B2, B3, B4 u C jikkostitwixxu għajnuna mill-Istat fis-sens tal-Artikolu 107(1) tat-Trattat.
Table 11
Overview of the total aid received by the Bank
Ref.
Miżura
Tip ta’ miżura
Ammont ta’ għajnuna
Għajnuna/assi mwieżna għar-riskju
A
Ishma ta’ preferenza
Appoġġ għall-kapital
EUR 950 miljun
2 %
B1 B2 B3 B4
L-ewwel rikapitalizzazzjoni tranżitorja
It-tieni rikapitalizzazzjoni tranżitorja
Ittra ta’ impenn
Ir-rikapitalizzazzjoni tar-rebbiegħa 2013
Appoġġ għall-kapital
EUR 5,839 miljun
13,8 %
C
Impenn ta’ rikapitalizzazzjoni 2014
Impenn li jingħata appoġġ għall-kapital
EUR 2,864 miljun
7,5 %
Għajnuna ta’ kapital totali mogħtija lill-Bank
EUR 9,653 miljun
15,8 %
Għajnuna ta’ kapital totali mħallsa lill-Bank
EUR 6 789 miljun [jistgħu jaslu għal EUR 9 653 miljun jekk l-HFSF jipprovdi l-ammont sħiħ taż-żieda tal-kapital ta’ April 2014]
23,7 %
Ref.
Miżura
Tip ta’ miżura
Ammont nominali ta’ għajnuna
L1
Appoġġ għal-likwidità
Garanzija
EUR 13,932 miljun
Fit-30 ta’ Novembru 2013
L2
ELA garantita mill-Istat
Finanzjament u Garanzija
EUR 12,000 miljun
Fil-31 ta’ Diċembru 2012
Għajnuna għal-likwidità totali mogħtija lill-Bank
EUR 25,932 miljun
7.2. IL-BAŻI LEGALI GĦALL-VALUTAZZJONI TAL-KOMPATIBBILTÀ
(297)
Kif konkluż fil-Premessa 200, il-bażi legali għall-valutazzjoni tal-miżuri ta’ għajnuna għandha tkun l-Artikolu 107(3)(b) tat-Trattat (134).
(298)
Matul il-kriżi finanzjarja, il-Kummissjoni żviluppat kriterji ta’ kompatibbiltà għal tipi differenti ta’ miżuri ta’ għajnuna. Il-prinċipji għall-valutazzjoni tal-miżuri ta’ għajnuna ġew stabbiliti l-ewwel darba fil-Komunikazzjoni Bankarja tal-2008.
(299)
Il-gwida għall-miżuri ta’ rikapitalizzazzjoni tista’ tinsab fil-Komunikazzjoni dwar ir-Rikapitalizzazzjoni u l-Komunikazzjoni dwar l-Estensjoni tal-2011.
(300)
Il-Komunikazzjoni dwar ir-Ristrutturar tiddefinixxi l-approċċ adottat mill-Kummissjoni fir-rigward tal-valutazzjoni tal-pjanijiet ta’ ristrutturar, b’mod partikolari l-ħtieġa tar-ritorn għall-vijabbiltà, biex jiġi żgurat kontribut adegwat mill-benefiċjarju u jiġu limitati d-distorsjonijiet tal-kompetizzjoni.
(301)
Il-qafas kien ikkumplimentat mill-Komunikazzjoni Bankarja tal-2013, li tapplika għall-miżuri ta’ għajnuna notifikati wara l-1 ta’ Awwissu 2013.
7.2.1. Il-bażi legali tal-valutazzjoni tal-kompatibbiltà tal-appoġġ ta’ likwidità għall-Bank (miżura L1)
(302)
L-appoġġ ta’ likwidità diġà riċevut mill-Bank ġie approvat b’mod definittiv permezz tad-deċiżjonijiet suċċessivi li jawtorizzaw il-miżuri bl-Iskema ta’ Appoġġ għall-Banek Griegi u l-emendi u l-estensjonijiet tal-Iskema (135). Kwalunkwe appoġġ ta’ likwidità għall-Bank għandu jingħata bi skema debitament approvata mill-Kummissjoni. It-termini ta’ din l-għajnuna jridu jkunu awtorizzati mill-Kummissjoni qabel ma tingħata u għalhekk ma għandhomx għalfejn jiġu valutati aktar f’din id-deċiżjoni.
7.2.2. Il-bażi legali tal-valutazzjoni tal-kompatibbiltà tal-ishma ta’ preferenza (miżura A)
(303)
Ir-rikapitalizzazzjoni mogħtija fl-2009 fil-forma ta’ ishma ta’ preferenza (miżura A), ingħatat bil-miżura tar-rikapitalizzazzjoni approvata fl-2008 bħala parti mill-Iskema ta’ Appoġġ għall-Banek Griegi bil-Komunikazzjoni Bankarja tal-2008. Għalhekk, ma għandhiex bżonn terġa’ tiġi valutata skont il-Komunikazzjoni Bankarja tal-2008 u għandha tiġi valutata biss skont il-Komunikazzjoni dwar ir-Ristrutturar.
7.2.3. Il-bażi legali tal-valutazzjoni tal-kompatibbiltà tal-ELA garantita mill-Istat (miżura L2)
(304)
Il-kompatibbiltà tal-ELA garantita mill-Istat (miżura L2) għandha l-ewwel tiġi valutata fuq il-bażi tal-Komunikazzjoni Bankarja tal-2008 u l-Komunikazzjoni dwar l-Estensjoni tal-2011. Kwalunkwe ELA garantita mill-Istat mogħtija wara l-1 ta’ Awwissu 2013 taqa’ taħt il-Komunikazzjoni Bankarja tal-2013.
7.2.4. Il-bażi legali tal-valutazzjoni tal-kompatibbiltà tar-rikapitalizzazzjonijiet mill-HFSF (miżuri B1, B2, B3 u B4)
(305)
Il-kompatibbiltà tar-rikapitalizzazzjonijiet mill-HFSF (miżuri B1, B2, B3 u B4), b’mod partikolari fir-rigward tar-rimunerazzjoni, trid l-ewwel tiġi valutata fuq il-bażi tal-Komunikazzjoni Bankarja tal-2008, il-Komunikazzjoni dwar ir-Rikapitalizzazzjoni u l-Komunikazzjoni dwar l-Estensjoni tal-2011. Fid-Deċiżjoni ta’ Ftuħ tal-Eurobank, il-Kummissjoni esprimiet dubji dwar il-kompatibbiltà tal-miżura B1 ma’ dawk il-Komunikazzjonijiet. Peress li dawn kienu implimentati qabel l-1 ta’ Awwissu 2013, dawn il-miżuri ma jaqgħux taħt il-Komunikazzjoni Bankarja tal-2013. Il-kompatibbiltà tar-rikapitalizzazzjonijiet mill-HFSF (miżuri B1, B2, B3 u B4) għandhom jiġu valutati wkoll fuq il-bażi tal-Komunikazzjoni dwar ir-Ristrutturar.
7.2.5. Il-bażi legali tal-valutazzjoni tal-kompatibbiltà tal-impenn ta’ rikapitalizzazzjoni tal-2014 (miżura C)
(306)
Il-kompatibbiltà tal-impenn ta’ rikapitalizzazzjoni tal-2014 (miżura C) għandha tiġi valutata fuq il-bażi tal-Komunikazzjoni Bankarja tal-2013, li tistabbilixxi rekwiżiti ġodda fir-rigward tal-kontribut tal-kredituri subordinati u r-rimunerazzjoni tal-maniġers u l-Komunikazzjoni dwar ir-Rikapitalizzazzjoni u l-Komunikazzjoni dwar l-Estensjoni tal-2011. Il-kompatibbiltà tal-miżura C għandha tiġi valutata wkoll fuq il-bażi tal-Komunikazzjoni dwar ir-Ristrutturar.
7.3. IL-KONFORMITÀ TAL-MIŻURA L2 MAL-KOMUNIKAZZJONI BANKARJA TAL-2008, IL-KOMUNIKAZZJONI DWAR L-ESTENSJONI TAL-2011 U L-KOMUNIKAZZJONI BANKARJA TAL-2013
(307)
Sabiex għajnuna tkun kompatibbli skont l-Artikolu 107(3)(b) tat-Trattat, hija trid tkun kompatibbli mal-kriterji ġenerali għall-kompatibbiltà: l-adegwatezza, in-neċessità u l-proporzjonalità.
(308)
Minħabba li l-banek Griegi kienu esklużi mis-swieq tal-operaturi u saru dipendenti b’mod sħiħ fuq il-finanzjament tal-bank ċentrali, kif indikat fil-Premessa 32 u peress li l-Bank ma setax jissellef ammont suffiċjenti ta’ fondi permezz tal-operazzjonijiet regolari ta’ rifinanzjament, il-Bank kellu bżonn ELA garantita mill-Istat biex jikseb likwidità suffiċjenti li tipprevenih milli jsir inadempjenti. Il-Kummissjoni tikkunsidra l-miżura L2 bħala mekkaniżmu adegwat biex tirrimedja disturb serju, li kien ikun ikkawżat mill-inadempjenza tal-Bank.
(309)
Peress li l-ELA garantita mill-Istat tinvolvi kost ta’ finanzjament relattivament għoli għall-Bank, il-Bank għandu inċentiv biżżejjed biex jevita milli jiddependi fuq dak is-sors ta’ finanzjament għall-iżvilupp tal-attivitajiet tiegħu. Il-Bank kellu jħallas rata ta’ mgħax ta’ […] bps ogħla mill-operazzjonijiet ta’ rifinanzjament regolari mal-Eurosistema. Barra minn hekk, il-Bank kellu jħallas miżata ta’ garanzija ta’ […] bps lill-Istat. B’riżultat ta’ dan, il-kost totali tal-ELA garantita mill-Istat għall-Bank huwa ferm ogħla mill-kostijiet normali tar-rifinanzjament tal-BĊE. B’mod partikolari, id-differenza bejn tal-ewwel u tal-aħħar hija ogħla mil-livell tal-miżata ta’ garanzija mitluba mill-Komunikazzjoni dwar l-Estensjoni tal-2011. B’riżultat ta’ dan, ir-rimunerazzjoni totali imposta mill-Istat tista’ titqies bħala suffiċjenti. Fir-rigward tal-ammont tal-ELA garantita mill-Istat, din tiġi riveduta b’mod regolari mill-Bank of Greece u l-BĊE fuq il-bażi tal-ħtiġijiet reali tal-Bank. Dawn jimmonitorjaw mill-qrib l-użu tagħha u jiżguraw li tiġi limitata għall-minimu neċessarju. Għalhekk, il-miżura L2 ma tipprovdix lill-Bank likwidità żejda li tista’ tintuża biex tiffinanzja attivitajiet li jfixklu l-kompetizzjoni. Din hija limitata għall-ammont minimu neċessarju.
(310)
Tali skrutinju mill-qrib tal-użu tal-ELA garantita mill-Istat u verifika regolari li l-użu tagħha jkun limitat għall-minimu jiżgura wkoll li din il-likwidità tkun proporzjonali u ma twassalx għal tfixkil żejjed tal-kompetizzjoni. Il-Kummissjoni tinnota wkoll li l-Greċja impenjat ruħha li timplimenta numru ta’ miżuri li għandhom l-għan li jnaqqsu l-effetti konsegwenzjali negattivi, kif analizzat fis-sezzjoni 7.6, li tkompli tiżgura li d-dipendenza fuq l-appoġġ għal-likwidità tispiċċa kemm jista’ jkun malajr u li din l-għajnuna tkun proporzjonali.
(311)
Il-miżura L2 għalhekk tikkonforma mal-Komunikazzjoni Bankarja tal-2008 u l-Komunikazzjoni dwar l-Estensjoni tal-2011. Peress li l-Komunikazzjoni Bankarja ma introduċietx iktar rekwiżiti fir-rigward tal-garanziji, il-miżura L2 tikkonforma wkoll mal-Komunikazzjoni Bankarja tal-2013.
7.4. IL-KONFORMITÀ TAL-MIŻURI B1, B2, B3 U B4 MAL-KOMUNIKAZZJONI BANKARJA TAL-2008, IL-KOMUNIKAZZJONI DWAR IR-RIKAPITALIZZAZZJONI U L-KOMUNIKAZZJONI DWAR L-ESTENSJONI TAL-2011
(312)
Kif indikat fil-Premessa (200), sabiex għajnuna tkun kompatibbli skont l-Artikolu 107(3)(b) tat-Trattat, trid tkun kompatibbli mal-kriterji ġenerali għall-kompatibbiltà (136): adegwatezza, neċessità u proporzjonalità
(313)
Il-Komunikazzjoni dwar ir-Rikapitalizzazzjoni u l-Komunikazzjoni dwar l-Estensjoni tal-2011 jistabbilixxu iktar gwida fuq il-livell ta’ rimunerazzjoni meħtieġ għall-injezzjonijiet ta’ kapital tal-Istat.
7.4.1. L-adegwatezza tal-miżuri
(314)
Il-Kummissjoni tikkunsidra r-rikapitalizzazzjonijiet tal-HFSF (miżuri B1, B2, B3 u B4) adegwati għaliex jipprevjenu l-falliment tal-Bank. Mingħajrhom, l-attivitajiet tagħhom ma setgħux ikomplu peress li l-Bank kellu ekwità negattiva fl-aħħar tal-2012 (137).
(315)
F’dan ir-rigward, fid-Deċiżjoni ta’ Ftuħ tal-Eurobank, il-Kummissjoni nnotat li l-Bank huwa wieħed mill-ikbar istituzzjonijiet bankarji fil-Greċja, kemm f’termini ta’ self kif ukoll ta’ ġbir tad-depożiti. Għaldaqstant, il-Bank huwa bank sistematikament importanti għall-Greċja. Konsegwentament, inadempjenza tal-Bank kienet toħloq tfixkil serju fl-ekonomija Griega. Taħt iċ-ċirkostanzi li kienu prevalenti, l-istituzzjonijiet fil-Greċja kellhom diffikultajiet fl-aċċess għall-finanzjament. It-tali nuqqas ta’ finanzjament illimita l-abbiltà tagħhom li jipprovdu self lill-ekonomija Griega. F’dan il-kuntest, id-disturb fl-ekonomija kien ikun aggravat mill-inadempjenza tal-Bank. Barra minn hekk, il-miżuri B1, B2, B3 u B4 daħlu prinċipalment minħabba l-programm PSI, avveniment ferm straordinarju u imprevedibbli u mhux b’riżultat ta’ ġestjoni ħażina jew teħid eċċessiv tar-riskju mill-Bank. Għalhekk, il-miżuri prinċipalment jitrattaw ir-riżultati tal-programm PSI u jikkontribwixxu biex iżommu l-istabbiltà finanzjarja fil-Greċja.
(316)
Fid-Deċiżjoni ta’ Ftuħ tal-Eurobank, il-Kummissjoni esprimiet dubji dwar jekk ittiħdux il-passi kollha possibbli immedjatament biex jiġi evitat li l-Bank ikollu bżonn għajnuna fil-futur. Kif indikat fil-Premessi (129) sa (131) ta’ din id-Deċiżjoni, il-Greċja impenjat ruħha li timplimenta numru ta’ azzjonijiet relatati mal-governanza korporattiva u l-operati kummerċjali tal-Bank. Kif deskritt fil-Premessi 2.4.1 sa (103) u fil-Premessa 2.4.2, il-Bank b’mod komprensiv irristruttura wkoll l-attivitajiet tiegħu, b’ħafna tnaqqis fl-ispejjeż u ċessjonijiet diġà implimentati. Għalhekk id-dubji tal-Kummissjoni tnaqqsu.
(317)
Fid-Deċiżjoni ta’ Ftuħ tal-Eurobank, il-Kummissjoni esprimiet dubji wkoll dwar jekk eżistewx salvagwardji biżżejjed f’każ li l-Bank jiġi taħt il-kontroll tal-Istat, jew f’każ li azzjonijiet privati jżommu l-kontroll waqt li l-maġġoranza tal-pussess ikun jinżamm mill-Istat. Il-Kummissjoni tinnota li l-impenji deskritti fil-Premessi (130) u (131) jiżguraw li l-operati ta’ kreditu tal-Bank jitmexxew fuq bażi kummerċjali u n-negozju ta’ kuljum ikun protett mill-interferenza tal-Istat. Il-qafas ta’ relazzjoni miftiehem bejn l-HFSF u l-Bank jiżgura wkoll li l-interessi tal-Istat bħala l-azzjonarju prinċipali huma protetti mit-teħid ta’ riskju eċċessiv mill-ġestjoni tal-Bank.
(318)
Il-miżuri B1, B2, B3 u B4 għalhekk jiżguraw li tinżamm l-istabbiltà finanzjarja fil-Greċja. Ittieħdu azzjonijiet sinifikanti biex jimminimizzaw telf futur u jiżguraw li l-attivitajiet tal-Bank ma jkunux ipperikolati minn tmexxija inadegwata. Fuq din il-bażi, il-Kummissjoni ssib li l-miżuri B1, B2, B3 u B4 huma adegwati.
7.4.2. In-neċessità - il-limitu tal-għajnuna għall-minimu
(319)
Skont il-Komunikazzjoni Bankarja tal-2008, il-miżura ta’ għajnuna, fl-ammont u l-forma tagħha, tkun tali li permezz tagħha jkun jista’ jintlaħaq l-objettiv. Dan ifisser li injezzjoni ta’ kapital trid tkun tal-ammont minimu neċessarju biex jintlaħaq it-tali objettiv.
(320)
L-ammont ta’ appoġġ għall-kapital ġie kkalkulat mill-Bank of Greece fil-qafas ta’ test tal-istress sabiex ikun żgurat li l-kapital ta’ Grad 1 jibqa’ iktar minn ċertu livell tul il-perjodu 2012-2014, kif rifless fit-Tabella 3. Għalhekk ma jipprovdix lill-bank b’kapital żejjed. Kif spjegat fil-Premessa (316), ittieħdu azzjonijiet biex jitnaqqas ir-riskju li l-Bank ikollu bżonn għajnuna addizzjonali fil-futur.
(321)
Fir-rigward tar-rimunerazzjoni tal-ewwel u t-tieni rikapitalizzazzjonijiet tranżitorji (miżuri B1 u B2), il-Kummissjoni tfakkar li dawn ingħataw f’Mejju 2012 u f’Diċembru 2012 u tħallsu fil-forma ta’ noti EFSF. Bħala rimunerazzjoni, l-HFSF, mid-data tal-iżborżament tat-tali noti EFSF sad-data tar-Rikapitalizzazzjoni tar-rebbiegħa 2013, irċieva l-imgħax akkumulat fuq in-noti EFSF u dritt ta’ 1 % (138). Kif enfasizzat fid-Deċiżjoni ta’ Ftuħ tal-Eurobank, ir-rimunerazzjoni hija inqas mill-firxa ta’ 7 % sa 9 % kif definit fil-Komunikazzjoni dwar ir-Rikapitalizzazzjoni. Madankollu, il-perjodu ta’ rimunerazzjoni baxxa kien limitat għal sena għall-miżura B1 u ħames xhur għall-miżura B2 (jiġifieri, sal-konverżjoni tar-rikapitalizzazzjoni tranżitorja f’rikapitalizzazzjoni standard f’ishma ordinarji, jiġifieri l-miżura B4). Filwaqt li l-ewwel u t-tieni rikapitalizzazzjonijiet ma kkawżawx dilwizzjoni ta’ azzjonisti eżistenti, ir-Rikapitalizzazzjoni tar-rebbiegħa 2013, li kienet il-konverżjoni tal-ewwel u t-tieni rikapitalizzazzjonijiet tranżitorji, dilwixxiet bil-qawwi lil dawk l-azzjonisti, hekk kif is-sehem tagħhom fl-ekwità tal-Bank waqa’ għal 1,4 %. Is-sitwazzjoni anormali li pprevaliet mid-data tal-ewwel rikapitalizzazzjoni tranżitorja mbagħad intemmet. Id-dubji li tqajmu fid-Deċiżjoni ta’ Ftuħ tal-Eurobank għalhekk ġew imtaffija.
(322)
Barra minn hekk, minħabba s-sors atipiku tad-diffikultajiet tal-Bank, fejn it-telf prinċipalment jiġi minn rinunzja ta’ dejn favur l-Istat (il-programm PSI u x-xiri lura tad-dejn, li jipprovdu vantaġġ sinifikanti lill-Istat, jiġifieri, tnaqqis tad-dejn) u mill-konsegwenzi ta’ riċessjoni mtawwla fis-suq domestiku tiegħu, il-Kummissjoni tista’ taċċetta devjazzjoni temporanja bħal din mir-rekwiżiti ta’ rimunerazzjoni standard stabbiliti fil-Komunikazzjoni dwar ir-Rikapitalizzazzjoni (139).
(323)
Il-miżura B3 kienet impenn biex jiġi pprovdut kapital. L-impenn li sar f’Diċembru 2012 ġie implimentat f’injezzjoni reali ta’ kapital f’Mejju - Ġunju 2013, ħames xhur wara biss. Għal dik ir-raġuni u għar-raġunijiet stabbiliti fil-Premessa (322), huwa aċċettibbli li ma tħallset l-ebda rimunerazzjoni għal dak l-impenn.
(324)
Fir-rigward tal-miżura B4, skont il-Punt 8 tal-Komunikazzjoni dwar l-Estensjoni tal-2011, l-injezzjoni ta’ kapital għandha tkun sottoskritta bi skont suffiċjenti għall-prezz tas-sehem aġġustat għall-effett ta’ dilwizzjoni biex tingħata assigurazzjoni raġonevoli ta’ rimunerazzjoni adegwata għall-Istat. Filwaqt li t-tali rikapitalizzazzjoni ma tatx skont sinifikanti għall-prezz tas-sehem kif aħġustat għall-effett ta’ dilwizzjoni, filfatt kien impossibbli li jinkiseb skont sinifikanti għall-prezz teoretiku bi dritt (140). Qabel ir-Rikapitalizzazzjoni tar-rebbiegħa 2013, il-kapital tal-Bank kien negattiv u l-kapitalizzazzjoni tas-suq tiegħu kienet biss ftit mijiet ta’ miljuni ta’ ewro. F’ċirkostanzi bħal dawn, wieħed jistaqsi jekk l-azzjonisti eżistenti kellhomx jintbgħatu ‘l hemm kollha. Il-Kummissjoni tinnota li l-prezz tal-ħruġ kien stabbilit għal skont ta’ 50 % għall-prezz tas-suq medju fuq il-ħamsin jum ta’ qabel id-determinazzjoni tal-prezz tal-ħruġ. Il-Kummissjoni tinnota wkoll li d-dilwizzjoni tal-azzjonisti diġà eżistenti kienet enormi, peress li wara r-rikapitalizzazzjoni kellhom biss 1.4 % tal-parteċipazzjoni azzjonarja tal-Bank. Għalhekk, l-applikazzjoni ta’ skont ieħor fuq il-prezz tas-suq ikollha biss impatt negliġibbli fuq ir-rimunerazzjoni tal-HFSF. Fir-rigward tas-sitwazzjoni speċifika tal-banek Griegi spjegata fil-Premessa (322) u minħabba l-fatt li l-ħtieġa għall-għajnuna tirriżulta minn rinunzja ta’ dejn favur l-Istat, il-Kummissjoni tikkunsidra l-prezz tal-ħruġ bħala baxx biżżejjed.
(325)
Bħala konklużjoni, il-miżuri B1, B2, B3 u B4 huma meħtieġa bħala għajnuna għas-salvataġġ kemm fl-ammont kif ukoll fil-forma tagħhom.
7.4.3. Proporzjonalità - miżuri li jillimitaw effetti konsegwenzjali negattivi
(326)
Il-Bank irċieva ammont kbir ħafna ta’ għajnuna mill-Istat. Is-sitwazzjoni għalhekk tista’ twassal għal distorsjonijiet serji fil-kompetizzjoni. Madankollu, il-Greċja tat impenn li timplimenta numru ta’ miżuri li jimmiraw biex inaqqsu l-effetti konsegwenzjali negattivi. B’mod partikolari, l-impenji jipprovdu li l-operati tal-Bank se jibqgħu jitmexxew fuq bażi kummerċjali, kif spjegat fil-Premessi (131) u (132). Il-Greċja impenjat ukoll li ddaħħal projbizzjoni tal-akkwist, kif ukoll numru ta’ ċessjonijiet barra u f’attivitajiet mhux bankarji fil-Greċja, kif stabbilit fil-Premessa (133). Il-limiti għad-distorsjonijiet tal-kompetizzjoni se jiġu vvalutati b’mod ulterjuri fis-sezzjoni 7.6.
(327)
Inħatar ukoll fiduċjarju li jissorvelja fil-Bank biex jissorvelja l-implimentazzjoni korretta tal-impenji dwar it-tmexxija korporattiva u l-operati kummerċjali. Se jevita kwalunkwe bidla detrimentali fil-prattika kummerċjali tal-Bank u b’hekk jitnaqqsu l-effetti konsegwenzjali negattivi potenzjali.
(328)
Fl-aħħar nett, intbagħat pjan ta’ ristrutturar komprensiv fis-16 ta’ April 2014 lill-Kummissjoni. It-tali pjan ta’ ristrutturar se jiġi vvalutat fis-sezzjoni 7.6.
(329)
B’konklużjoni għal dan, id-dubji li tqajmu fid-Deċiżjoni ta’ Ftuħ tal-Eurobank ġew imwarrba. Il-miżuri B1, B2, B3 u B4 huma proporzjonati fid-dawl tal-Punt 15 tal-Komunikazzjoni Bankarja tal-2008.
7.4.4. Konklużjoni dwar il-konformità tar-rikapitalizzazzjonijiet tal-HFSF mal-Komunikazzjoni Bankarja tal-2008, il-Komunikazzjoni dwar ir-Rikapitalizzazzjoni u l-Komunikazzjoni dwar l-Estensjoni tal-2011
(330)
Il-Kummissjoni għalhekk tikkonkludi li r-rikapitalizzazzjonijiet tal-HFSF (miżuri B1, B2, B3 u B4) huma adegwati, neċessarji u proporzjonati, fid-dawl tal-punt 15 tal-Komunikazzjoni Bankarja tal-2008, il-Komunikazzjoni dwar ir-Rikapitalizzazzjoni u l-Komunikazzjoni dwar l-Estensjoni tal-2011.
7.5. IL-KONFORMITÀ MAL-KOMUNIKAZZJONI DWAR IR-RISTRUTTURAR TAX-XIRI TA’ NEW TT BANK U NEA PROTON BANK MILL-BANK
(331)
Il-Punti 23 u 40 tal-Komunikazzjoni dwar ir-Ristrutturar jispjegaw li l-akkwisti ta’ impriżi megħjuna mill-banek normalment ikunu kuntrarji għall-obbligazzjonijiet biex jiġu limitati l-kostijiet tar-ristrutturar u jiġu limitati d-distorsjonijiet tal-kompetizzjoni. Barra minn hekk, jistgħu jipperikolaw jew jikkumplikaw it-treġġigħ lura tal-vijabbiltà. Il-Kummissjoni għalhekk trid tivvaluta jekk l-akkwisti magħmulin mill-Bank jistgħux jiġu rikonċiljati mal-Komunikazzjoni dwar ir-Ristrutturar.
7.5.1. Il-konformità tal-akkwist ta’ New TT Bank mal-Komunikazzjoni dwar ir-Ristrutturar
7.5.1.1. L-effett tal-akkwist ta’ New TT Bank fuq il-vijabbiltà fit-tul tal-Bank
(332)
Fit-termini tal-profitabbiltà operattiva, l-akkwisti magħmula mill-Bank se jtejbu r-ritorn tal-Bank għall-vijabbiltà fit-tul għaliex l-amalgamazzjoni ta’ żewġ banek fl-istess suq ġeografiku tagħti l-opportunità li jitwettaqu sinerġiji sinifikanti, pereżempju fil-forma ta’ tnaqqis tal-persunal, għeluq tal-fergħat u kostijiet ġenerali mnaqqsa. Il-Bank se jikseb il-klijenti u d-depożitanti, filwaqt li jnaqqas b’mod sinifikanti l-kostijiet tad-distribuzzjoni. Se jagħlaq ħafna mill-fergħat tad-ditta “T-Bank” u xi fergħat tad-ditta “Hellenic Postbank”, minbarra r-razzjonalizzazzjoni tal-funzjonijiet tal-kwartieri ġenerali.
(333)
Fit-termini tal-pożizzjonijiet ta’ likwidità, it-tranżazzjoni għandha wkoll impatt favorevoli fuq il-proporzjon ta’ self-depożiti tal-Bank, li niżżlu b’mod sinifikanti minn livell eċċessiv, peress li n-New TT Bank b’mod sinifikanti kellu iktar depożiti milli self. B’mod partikolari, il-Bank of Greece, fl-ittra tiegħu lill-HFSF datata t-8 ta’ Lulju 2013, innota li l-Bank kien taħt ħafna pressjoni fis-sentejn ta’ qabel it-tranżazzjoni. Il-Bank of Greece osserva li l-Bank tilef ishma tas-suq fil-Greċja u li kien jiddependi b’mod sinifikanti fuq l-iffinanzjar tal-Eurosistema u l-assistenza ta’ likwidità f’emerġenza. Fl-ittra tiegħu, il-Bank of Greece irrefera għal diskrepanza kbira ta’ finanzjament, għall-proporzjon self-depożiti kkonsolidat ta’ 132 % u għall-perċezzjoni deterjorata tal-Bank mill-klijenti. F’dik l-ittra, il-Bank of Greece indika li l-akkwist ta’ New TT Bank mill-Bank iwassal għal “żieda sostanzjali ta’ depożiti ta’[the Bank], b’hekk jitjieb il-profil tal-iffinanzjar ġenerali, il-perċezzjoni tad-depożitanti u l-kapaċità tiegħu biex jattira depożiti ġodda u termini iktar attraenti minn bħalissa”.
(334)
L-akkwist għalhekk jikkontribwixxi biex isewwi l-pożizzjoni ta’ likwidità tal-Bank, li hija essenzjali għat-treġġigħ lura tal-vijabbiltà fit-tul. Il-Kummissjoni rrikonoxxiet l-impatt pożittiv tal-akkwist f’ittra mis-servizzi tagħha lill-HFSF datata t-8 ta’ Lulju 2013. F’dik l-ittra, il-Kummissjoni indikat li l-abbozz ta’ pjan ta’ ristrutturar tal-Bank, li kien intbagħat mill-Greċja qabel l-akkwist ta’ New TT Bank, ma laħaqx ir-rekwiżit ta’ treġġigħ lura ta’ vijabbiltà fit-tul, minħabba l-vulnerabbiltà tal-karta tal-bilanċ tal-Bank fl-aħħar tal-perjodu ta’ ristrutturar. Fl-istess ittra, il-Kummissjoni indikat li “l-akkwist tan-[New TT Bank] b’ħafna depożiti jkun kontributur ewlieni għat-tiswija tal-karta tal-bilanċ [tal-Bank] u b’hekk ir-restawr tal-vijabbiltà fit-tul tiegħu”. Dik il-valutazzjoni kienet iġġustifikata fir-rigward tal-impatt ta’ akkwist bħal dan fuq il-pożizzjoni ta’ likwidità tal-Bank: “Fuq il-bażi taċ-ċifri tal-aħħar tal-2012, l-akkwist se jniżżel b’mod immedjat [il-] proporzjon self-depożiti minn 155 % għal 123 %, sabiex ikun possibbli li jintlaħaq ir-rekwiżit [tal-Kummissjoni] [fl-] aħħar tal-2017”.
(335)
Għalhekk, il-Kummissjoni tikkunsidra li l-akkwist huwa pożittiv għat-treġġigħ lura tal-vijabbiltà fit-tul tal-Bank.
7.5.1.2. L-effett tal-akkwist fuq l-ammont ta’ għajnuna meħtieġ mill-Bank
(336)
F’konformità mal-punt 23 tal-Komunikazzjoni dwar ir-Ristrutturar, l-għajnuna ta’ ristrutturar ma għandhiex tintuża għall-akkwist ta’ kumpaniji oħra, iżda sempliċiment biex tkopri l-kostijiet li huma meħtieġa biex tiġi restawrata l-vijabbiltà tal-Bank.
(337)
Il-Bank ħallas il-prezz tax-xiri f’ishma ġodda, sabiex b’hekk l-akkwist ma kienx iffinanzjat permezz tal-għajnuna mill-Istat. B’riżultat ta’ dan, ir-rekwiżit tal-kapital maħluq mill-ħlas tal-prezz tax-xiri kien kopert b’mod immedjat bil-ħruġ ta’ ishma ġodda sabiex il-ħlas tal-prezz tal-bejgħ ma joħloqx żieda netta tar-rekwiżiti tal-kapital tal-Bank. Barra minn hekk, l-HFSF kien 100 % sid ta’ New TT Bank, li jfisser li l-ishma ġodda kollha maħruġa mill-Bank ingħataw lill-HFSF, jiġifieri, lill-Istat.
(338)
L-akkwist bħala tali mhux se jqanqal għajnuna mill-Istat addizzjonali peress li n-New TT Bank ikkonforma mar-rekwiżiti tal-kapital regolatorji tiegħu. Barra minn hekk, it-tali istituzzjoni ta’ kreditu interim kienet inħolqot ftit xhur biss qabel ġiet akkwistata. Peress li l-assi ta’ bank li qed ifalli jiġu vvalutati u stmati bi prezz xieraq qabel jiġu trasferiti lill-istituzzjoni ta’ kreditu interim, wieħed jista’ jassumi li l-ktieb tas-self ta’ New TT Bank ma kienx fih telf li kien moħbi jew li ma kienx previst b’mod adegwat.
(339)
Bħala konklużjoni, fiċ-ċirkostanzi speċifiċi ta’ dan il-każ, l-akkwist ta’ New TT Bank eċċezzjonalment ma jiksirx il-prinċipju li l-għajnuna għandha tkun il-minimu meħtieġ.
7.5.1.3. L-effett ta’ tfixkil tal-akkwist fuq il-kompetizzjoni
(340)
F’konformità mal-punti 39 u 40 tal-Komunikazzjoni dwar ir-Ristrutturar, l-għajnuna mill-Istat ma għandhiex tintuża għad-detriment ta’ kumpaniji mhux megħjuna għall-akkwist ta’ negozji li jikkompetu. Punt 41 tal-Komunikazzjoni dwar ir-Ristrutturar jgħid ukoll li l-akkwisti jistgħu jkunu awtorizzati jekk ikunu parti minn proċess ta’ konsolidazzjoni għat-treġġigħ lura tal-istabbiltà finanzjarja jew biex tiġi żgurata l-kompetizzjoni effettiva, li l-proċess ta’ akkwist għandu jkun ġust u li l-akkwist għandu jiżgura l-kundizzjonijiet tal-kompetizzjoni effettiva fis-suq rilevanti.
(341)
In-New TT Bank ma kienx bank vijabbli fuq bażi awtonoma. Il-konsolidazzjoni ta’ dak il-bank kienet mitluba bil-MPEF datata l-15 ta’ Mejju 2013. It-tranżazzjoni għalhekk tista’ tiġi kkunsidrata li hija parti minn proċess ta’ konsolidazzjoni li huwa meħtieġ għat-treġġigħ lura tal-istabbiltà finanzjarja tat-tip deskritt fil-punt 41 tal-Komunikazzjoni dwar ir-Ristrutturar.
(342)
L-ebda offerent mhux megħjun ma bagħat offerta valida biex jakkwista n-New TT Bank u l-proċess tal-bejgħ kien miftuħ, trasparenti u mhux diskriminatorju. Għalhekk ma kien hemm l-ebda spostament ta’ offerent mhux megħjun mill-Bank. Peress li dak l-akkwist kien awtorizzat mill-Hellenic Competition Authority (141), il-Kummissjoni tassumi li r-riżultat tal-proċess tal-bejgħ jiżgura l-kundizzjonijiet ta’ kompetizzjoni effettiva fil-Greċja.
(343)
F’dan l-isfond, jista’ jiġi konkluż li l-akkwist ta’ New TT Bank huwa kompatibbli mat-Taqsima 4 tal-Komunikazzjoni dwar ir-Ristrutturar.
7.5.1.4. Konklużjoni dwar l-akkwist ta’ New TT Bank
(344)
Il-Kummissjoni tikkonkludi li, fid-dawl tas-sitwazzjoni unika tal-banek Griegi (142) u l-ispeċifiċitajiet tal-akkwist ta’ New TT Bank, it-tali akkwist huwa kompatibbli mar-rekwiżiti stabbiliti fil-Komunikazzjoni dwar ir-Ristrutturar.
7.5.2. Il-konformità tal-akkwist ta’ Nea Proton Bank mal-Komunikazzjoni dwar ir-Ristrutturar
7.5.2.1. L-effett tal-akkwist ta’ Nea Proton Bank fuq il-vijabbiltà fit-tul tal-Bank
(345)
Fit-termini tal-profitabbiltà operattiva, l-akkwist ta’ Nea Proton Bank se jtejjeb ir-ritorn tal-Bank għall-vijabbiltà fit-tul għaliex l-amalgamazzjoni ta’ żewġ kumpaniji fl-istess suq ġeografiku tagħti l-opportunità li jitwettqu sinerġiji importanti, pereżempju fil-forma ta’ tnaqqis tal-persunal, għeluq tal-fergħat u kostijiet ġenerali mnaqqsa.
(346)
L-akkwist ta’ Nea Protn Bank jippermetti lill-Bank jibbenefika minn sinerġiji. Il-Bank se jakkwista l-klijenti u d-depożitanti, filwaqt li jagħlaq ħafna mill-fergħat u jirrazzjonalizza s-sistema tal-informazzjoni, kif ukoll il-funzjonijiet tal-kwartieri ġenerali. It-tranżazzjoni naqset ukoll il-proporzjon self-depożiti tal-Bank, peress li Nea Proton Bank kellu proporzjon ta’ self-depożiti inqas. Fl-aħħar ta’ Ġunju 2013, il-proporzjon tal-Bank ta’ self-depożiti nett kien madwar 135,79 %, filwaqt li l-proporzjon self-depożiti nett ta’ Nea Proton Bank kien madwar it-52,68 %.
(347)
Bħala konklużjoni, l-akkwist kellu effett pożittiv fuq il-vijabbiltà tal-Bank
7.5.2.2. L-effett tal-akkwist ta’ Nea Proton Bank fuq l-ammont ta’ għajnuna meħtieġa mill-Bank
(348)
F’konformità mal-punt 23 tal-Komunikazzjoni dwar ir-Ristrutturar, l-għajnuna ta’ ristrutturar ma għandhiex tintuża għall-akkwist ta’ kumpaniji oħra, iżda sempliċiment biex tkopri l-kostijiet li huma meħtieġa biex tiġi restawrata l-vijabbiltà tal-Bank.
(349)
Il-Bank ħallas prezz simboliku biex jixtri Nea Proton Bank (ewro), filwaqt li l-ekwità miksuba kienet ġiet rikapitalizzata b’mod adegwat qabel il-bejgħ. Dik ir-rikapitalizzazzjoni inkludiet provvedimenti għal telf mis-self u telf mill-operat futur (143). B’konsegwenza ta’ dan, l-akkwist għal euro wieħed ta’ bank kapitalizzat b’mod adegwat ma żiedx ir-rekwiżiti tal-kapital tal-Bank.
(350)
B’konklużjoni għal dan, l-akkwist ta’ Nea Proton Bank ma jiksirx il-prinċipju li l-għajnuna għandha tkun limitata għall-minimu neċessarju
7.5.2.3. L-effett ta’ tfixkil tal-akkwist ta’ Nea Proton Bank fuq il-kompetizzjoni
(351)
F’konformità mal-punti 39 u 40 tal-Komunikazzjoni dwar ir-Ristrutturar, l-għajnuna mill-Istat ma għandhiex tintuża għad-detriment ta’ kumpaniji mhux megħjuna għall-akkwist ta’ negozji kompetituri.
(352)
Nea Proton Bank ma kienx bank vijabbli fuq bażi awtonoma. Il-konsolidazzjoni ta’ dan il-bank kienet mitluba bil-MPEF fid-data tal-15 ta’ Mejju 2013. L-akkwist għalhekk jista’ jiġi kkunsidrat li huwa parti minn proċess ta’ konsolidazzjoni li huwa meħtieġ għat-treġġigħ lura tal-istabbiltà finanzjarja tat-tip deskritt fil-punt 41 tal-Komunikazzjoni dwar ir-Ristrutturar.
(353)
Il-Kummissjoni tosserva wkoll li l-ebda offerent mhux megħjun ma bagħat offerta valida biex jakkwista Nea Proton Bank u l-proċess tal-bejgħ kien miftuħ, trasparenti u mhux diskriminatorju. Għalhekk ma kien hemm l-ebda spostament ta’ offerent mhux megħjun mill-Bank. Peress li dan l-akkwist kien awtorizzat mill-Hellenic Competition Authority (144), il-Kummissjoni tassumi li r-riżultat tal-proċess tal-bejgħ jiżgura l-kundizzjonijiet ta’ kompetizzjoni effikaċi fil-Greċja.
(354)
F’dan l-isfond, jista’ jiġi konkluż li l-akkwist ta’ Nea Proton Bank huwa kompatibbli mat-Taqsima 4 tal-Komunikazzjoni dwar ir-Ristrutturar.
7.5.2.4. Konklużjoni dwar l-akkwist ta’ Nea Proton Bank
(355)
Il-Kummissjoni tikkonkludi li fid-dawl tal-ispeċifiċitajiet tal-akkwist ta’ Nea Proton Bank, dan l-akkwist huwa rikonċiljabbli mar-rekwiżiti stabbiliti fil-Komunikazzjoni dwar ir-Ristrutturar.
7.6. IL-KONFORMITÀ TAL-MIŻURI A, B1, B2, B3, B4 U C MAL-KOMUNIKAZZJONI DWAR IR-RISTRUTTURAR U TAL-MIŻURA C MAL-KOMUNIKAZZJONI BANKARJA TAL-2013
7.6.1. Sorsi ta’ diffikultajiet u konsegwenzi fuq il-valutazzjoni bil-Komunikazzjoni dwar ir-Ristrutturar
(356)
Kif indikat fit-Taqsimiet 2.1.1 u 2.1.2, id-diffikultajiet affaċċjati mill-Bank jirriżultaw prinċipalment mill-kriżi sovrana Griega u mir-riċessjoni qawwija fil-Greċja u fl-Erwopa ta’ isfel. Fir-rigward tal-ewwel fattur, il-gvern Grieg tilef l-aċċess għas-swieq finanzjarji u fl-aħħar kellu jinnegozja ftehim mal-kredituri domestiċi u internazzjonali tiegħu, il-programm tal-PSI, li rriżulta f’telf impost fuq il-pretensjonijiet miżmuma kontra l-Istat b’53.3 %. Barra minn hekk, il-31.5 % tal-prtensjonijiet ġie skambjat ma’ GGBs ġodda b’rati ta’ imgħaxx iktar baxxi u maturitajiet itwal. Il-GGBs il-ġodda nġiebu lura mill-Istat mill-banek Griegi f’Diċembru 2012 bi prezz bejn it-30.2 % u 40.1 % tal-valur nominali tagħhom, b’hekk ikkristallizzaw iktar tnaqqis għall-banek Griegi. Minbarra l-impatt fuq il-pożizzjoni tal-kapital tiegħu tal-programm PSI u x-xiri lura tad-dejn, il-Bank osserva wkoll ħruġ enormi ta’ depożiti bejn l-2010 u nofs l-2012, minħabba r-riskju li l-Greċja toħroġ miż-żona ewro b’konsegwenza ta’ dejn pubbliku mhux sostenibbli u r-riċessjoni ekonomika.
(357)
Il-miżuri B1, B2, B3 u B4 jammontaw għal EUR 5 839 miljun, li huwa madwar l-ammont tat-telf imdaħħal wara l-programm PSI (EUR 5 781 miljun). F’każ bħal dan u jekk id-diffikultajiet ma jiġux primarjament minn imġiba ta’ teħid ta’ riskju eċċessiv, il-punt 14 tal-Estensjoni ta’ Komunikazzjoni 2011 jgħid li l-Kummissjoni se tħaffef ir-rekwiżiti tagħha.
(358)
Il-Kummissjoni tirrikonoxxi li parti mir-rekwiżiti tal-kapital tirriżulta mill-espożizzjoni regolari ta’ istituzzjoni finanzjarja għar-riskju sovran tal-pajjiż domestiku tagħha. Dak il-fatt kien indikat ukoll fil-Premessi 58 u 69 tad-Deċiżjoni ta’ Ftuħ tal-Eurobank. B’konsegwenza ta’ dan, hemm inqas bżonn li l-Bank jindirizza kwistjonijiet ta’ periklu morali fil-pjan ta’ ristrutturar tiegġu milli għal istituzzjonijiet finanzjarji megħjuna oħra li kellhom riskji eċċessivi akkumulati. Billi l-miżuri ta’ għajnuna huma inqas ta’ tfixkil, il-miżuri meħudin biex jiġu limitati d-distorsjonijiet tal-kompetizzjoni għalhekk għandhom ikunu mtaffija b’mod proporzjonali. Peress li l-programm ta’ PSI u x-xiri lura tad-dejn jikkostitwixxi rinunzja ta’ dejn favur l-Istat, ir-rimunerazzjoni tal-Istat fir-rikapitalizzazzjoni tal-banek tista’ tkun inqas.
(359)
Madankollu, peress li l-ekonomija Griega naqset b’madwar 25 % mill-2008, il-Bank għandu jaddatta l-organizzazzjoni tiegħu, l-istruttura tal-ispejjeż u n-netwerk kummerċjali tiegħu għall-ambjent il-ġdid, sabiex jirrestawra l-profitabbiltà. Għalhekk, minkejja n-nuqqas ta’ kwistjoni ta’ periklu morali, il-Bank irid jirristruttura l-operati tiegħu fil-Greċja biex jiżgura l-vijabbiltà fit-tul tiegħu.
(360)
Il-Kummissjoni tosserva wkoll li l-espożizzjoni tal-Bank għar-riskju sovran Grieg kienet ikbar minn dik ta’ xi banek oħra fil-Greċja. B’riżultat ta’ dan, mhux it-telf kollu fuq il-GGBs (it-telf fuq il-programm PSI) jista’ jiġi attribwit għall-espożizzjoni regolari ta’ istituzzjoni finanzjarja għar-riskju sovran tal-pajjiż domestiku tagħha.
(361)
It-tieni sors ta’ telf għall-Bank huwa t-telf fuq is-self lid-djar u l-korporazzjonijiet Griegi. Il-Kummissjoni tikkunsidra li dan it-telf huwa prinċiplament minħabba t-tnaqqis eċċezzjonalment qawwi u mtawwal fil-PDG ta’ madwar 25 % fuq ħames snin u mhux minħabba l-prattiċi riskjużi ta’ self mill-Bank. B’riżultat ta’ dan, l-għajnuna mogħtija biex tkopri dan it-telf ma toħloqx periklu morali, li jkun il-każ meta l-għajnuna tipproteġi bank mill-konsegwenzi ta’ mġiba riskjuża tal-passat. L-għajnuna għalhekk hija inqas ta’ tfixkil (145).
(362)
Madankollu, parti mir-rekwiżiti tal-kapital u t-telf mis-self tal-Bank tiġi minn xi sussidjarji internazzjonali (ir-Rumanija, il-Bulgarija, il-Polonja u l-Ukraina). Pereżempju fl-2012, il-Bank daħħal telf fir-Rumanija, il-Bulgarija u l-Ukraina, filwaqt it-tali sussidjarji bbenefikaw minn finanzjament intragrupp li jammonta għal EUR 1,8 biljuni.
(363)
It-test tal-istress imwettaq fl-2012 biex jiddetermina r-rekwiżiti tal-kapital tal-Bank indika wkoll li parti mir-rekwiżiti tal-kapital ħarġu mit-telf fuq is-self barrani. It-tbassir ta’ telf ta’ kreditu fuq it-tali self ammonta għal EUR 1 228 miljun fix-xenarju ta’ referenza u EUR 1 622 miljun fix-xenarju ħażin.
(364)
B’konklużjoni għal dan, il-punt 14 tal-Komunikazzjoni dwar l-Estensjoni tal-2011 tkopri parti sinifikanti tat-telf u l-ħtieġa li tirriżulta għall-għajnuna, li tippermetti lill-Kummissjoni tħaffef ir-rekwiżiti tagħha. Parti mill-ħtieġa għall-għajnuna tirriżulta mit-telf mis-self Grieg minħabba r-riċessjoni eċċezzjonalment qawwija u twila u mhux bis-self riskjuż. L-għajnuna mogħtija f’ċirkostanzi bħal dawn ma toħloqx periklu morali u għalhekk hija inqas ta’ tfixkil.
(365)
Fl-aħħar, parti mill-ħtieġa għall-għajnuna tiġi mit-teħid tar-riskju tal-Bank tiegħu stess, speċjalment fir-rigward tas-sussidjarji barranin tiegħu u ż-żamma ogħla tiegħu ta’ GGBs.
7.6.2. Vijabbiltà
(366)
Pjan ta’ ristrutturar irid jiżgura li l-istituzzjoni finanzjarja hija kapaċi tirrestawra l-vijabbiltà fit-tul tagħha sal-aħħar tal-perjodu ta’ ristrutturar (Taqsima 2 tal-Komunikazzjoni dwar ir-Ristrutturar). Fil-każ inkwistjoni, il-perjodu ta’ ristrutturar huwa definit bħala l-perjodu ta’ bejn id-data tal-adozzjoni ta’ din id-Deċiżjoni u l-31 ta’ Diċembru 2018.
(367)
F’konformità mal-punti 9 sa 11 tal-Komunikazzjoni dwar ir-Ristrutturar, il-Greċja bagħtet pjan ta’ ristrutturar komprensiv u ddettaljat li jagħti informazzjoni kompluta fuq il-mudell tan-negozju tal-Bank. Il-pjan jidentifika wkoll il-kawżi tad-diffikultajiet affaċjati mill-Bank, kif ukoll il-miżuri meħudin biex jiġu indirizzati l-kwistjonijiet tal-vijabbiltà kollha li affronta. B’mod partikolari, il-pjan ta’ ristrutturar jiddeskrivi l-istrateġija magħżula biex tippriserva l-effiċjenza operattiva tal-Bank u biex tindirizza livell għoli ta’ self mhux produttiv, effiċjenza operattiva baxxa, il-likwidità vulnerabbli tiegħu u l-pożizzjonijiet tal-kapital u n-negozji barranin tiegħu, li ddipendew fuq il-kumpanija prinċipali għall-iffinanzjar u l-kapital tagħhom.
7.6.2.1. L-attivitajiet bankarji Griegi
(368)
Fir-rigward tal-likwidità u d-dipendenza tal-Bank fuq il-finanzjament tal-Eurosistema, il-pjan ta’ ristrutturar jipprevedi tkabbir limitat fuq il-karta tal-bilanċ fil-Greċja, filwaqt li l-bażi tad-depożiti għandha terġa’ tikber. Id-dipendenza fuq l-ELA, li diġà waqgħet, se tkompli tinżel u dan se tgħin ukoll il-Bank inaqqas l-ispiża tal-finanzjament tiegħu.
(369)
L-impenn tal-proporzjon self-depożiti deskritt fil-Premessa (127) jiżgura li l-istruttura tal-karta tal-bilanċ tal-Bank tkun sostenibbli sal-aħħar tal-perjodu ta’ ristrutturar. Il-bejgħ tat-titoli u ta’ attivitajiet mhux ewlenin oħra se jsaħħaħ ukoll il-pożizzjoni tal-likwidità tal-Bank u jiżqura li ma jiddependix fuq is-swieq tal-operaturi. Minħabba l-pożizzjoni ta’ likwidità li għadha stressjata tal-Bank, il-Kummissjoni tista’ taċċetta t-talba tal-awtoritajiet Griegi li tkun awtorizzata biex tipprovdi likwidità lill-Bank bil-miżura ta’ garanzija u tas-self ta’ bonds tal-gvern tal-Iskema ta’ Appoġġ għall-Banek Griegi.
(370)
Sabiex inaqqas l-kostijiet ta’ finanzjament tiegħu, il-Bank ta wkoll impenn biex ikompli jnaqqas ir-rati ta’ imgħax li jħallas fuq id-depożiti, kif deskritt fil-Premessa (127). Il-Kummissjoni tosserva li tnaqqis bħal dan tal-ispiża tad-depożiti se jkun kontribut ewlieni għat-titjib tal-profitabbiltà ta’ qabel il-provvediment tal-Bank.
(371)
Mill-bidu tal-kriżi, il-Bank irrazzjonalizza b’mod sinifikanti n-netwerk kummerċjali tiegħu fil-Greċja, permezz ta’ tnaqqis fin-numru ta’ fergħat u impjegati. Sal-2018, il-kostijiet totali tal-Bank se jkunu naqsu b’[…] % iktar, meta mqabbla mal-2013 (146). Sabiex jilħaq din il-mira, il-Bank impenja ruħu li jnaqqas il-fergħat u l-impjegati tiegħu fil-Greċja għal massimu ta’ […] u […] rispettivament mill-31 ta’ Diċembru 2017, b’kostijiet totali massimi fil-Greċja ta’ EUR 800 miljun. Il-proporzjon spiża-dħul mistenni se jkun inqas minn […] % fl-aħħar tal-perjodu ta’ ristrutturar. Il-Kummissjoni tikkunsidra li l-pjan ta’ ristrutturar jippriserva l-effiċjenza tal-Bank fl-ambjent tas-suq ġdid.
(372)
Qasam ewlieni ieħor huwa l-ġestjoni tas-self mhux produttiv, peress li jammonta għal 29,4 % tal-portafoll tal-31 ta’ Diċembru 2013 (147). Il-Bank jippjana li jistabbilixxi dipartiment iddedikat biex jitratta l-ġestjoni tas-self mhux produttiv. Ta impenn ukoll li jikkonforma mal-istandards għoljin fir-rigward tal-politika ta’ kreditu tiegħu, sabiex jimmassimizza l-valur għall-Bank f’kull stadju tal-proċess ta’ kreditu, kif deskritt fil-Premessi (131) u (132).
7.6.2.2. Tmexxija korporattiva
(373)
Punt ieħor ta’ attenzjoni huwa t-tmexxija tal-Bank peress li fil-31 ta’ Diċembru 2013, l-HFSF ippossjeda 5,23 % tal-ishma tal-Bank. Fid-dawl tar-rekord tal-banek Statali fil-Greċja, sar qbil fuq qafas ta’ relazzjonijiet speċifiku bejn il-Bank u l-HFSH fl-2013. Dan il-ftehim jipproteġi lin-negozji ta’ kuljum tal-Bank minn interferenza eċċessiva mill-azzjonist prinċipali tiegħu, filwaqt li jiżgura li l-HFSF jista’ jissorvelja l-implimentazzjoni tal-pjan ta’ ristrutturar u jipprevjeni teħid ta’ riskju eċċessiv mill-ġestjoni tal-Bank permezz ta’ proċeduri ta’ konsultazzjoni adegwati. Il-Bank impenja wkoll li jissorvelja mill-qrib l-espożizzjoni tiegħu ma’ min jissellef li għandhom x’jaqsmu.
(374)
Il-liġi tal-HFSF, kif emendata fl-2014, tgħid li l-ishma sottoskritti mill-HFSF fir-Rikapitalizzazzjoni tar-Rebbiegħa 2013 se jsiru mingħajr votazzjoni jekk mill-inqas 50 % taż-żieda fil-kapital tal-2014 tkun sottoskritta mill-investituri privati. Fir-rigward tar-restawr tal-vijabbiltà fit-tul tal-Bank, il-Kummissjoni ma jkollhiex opinjoni negattiva fuq il-kontroll mogħti lill-azzjonisti privati jekk jinvestu ammont sinifikanti biex jippossedu flus fil-Bank. Il-Kummissjoni tosserva li l-limitazzjoni tad-drittijiet tal-vot tal-HFSF mhux se japplikaw għal voti li għandhom x’jaqsmu mal-artikoli tal-assoċjazzjoni tal-Bank, jew ma’ azzjonijiet korporattivi jew deċiżjonijiet strateġiċi oħra. Il-Kummissjoni tinnota b’mod pożittiv il-fatt li l-HFSF awtomatikament se jerġa’ jikseb id-drittijiet tal-voti kollha jekk il-Bank ma jimplimentax il-pjan ta’ ristrutturar tiegħu. It-tali dispożizzjonijiet jiżguraw li, filwaqt li l-HFSF mhux se jintervjeni fl-operati ta’ kuljum tal-Bank, jista’ jippreserva l-interessi tiegħu bħala azzjonista u bħala awtorità inkarigata milli tiżgura l-implimentazzjoni korretta tal-pjan ta’ ristrutturar.
7.6.2.3. Attivitajiet internazzjonali
(375)
Xi wħud mill-attivitajiet internazzjonali tal-Bank żvujtaw il-kapital, il-likwidità u l-profitabbiltà tagħhom fil-passat, kif spjegat fil-Premessi 362 u 363.
(376)
Il-pjan ta’ ristrutturar jipprevedi ċaqliq fil-mudell tan-negozju tal-Bank lejn bank li jkun iktar iffukat fuq […]. Il-Bank diġà biegħ is-sussidjarju mingħajr profitt tiegħu fil-Polonja, EFG Poland. Beda jirrazzjonalizza wkoll is-sussidjarji l-oħra, sabiex isaħħaħ il-proċess tas-sottoskrizzjoni tas-self u biex inaqqas id-diskrepanza tal-finanzjament tas-sussidjarji. Qed jippjana li jbiegħ is-sussidjarju […] ... […] (148). Se jirristruttura iktar l-operati tal-[…] u s-sussidjarji […] qabel il-bejgħ potenzjali fi stadju iktar tard, kif imsemmi fil-Premessa 116.
(377)
Il-profitabbiltà globali tal-operati barrani se tiġi restawrata mill-[…] ‘il quddiem. Fl-istess data, il-finanzjament mogħti lis-sussidjarji barranin se jkun tnaqqas b’[…] meta mqabbel mal-livell tal-31 ta’ Diċembru 2012.
(378)
Għalhekk il-Kummissjoni temmen li l-Bank se jkun irristruttura u naqqas biżżejjed it-tali sussidjarji barranin fid-daqs sabiex jevita li jkun espost għal rekwiżiti ta’ kapital addizjonali u nuqqasijiet ta’ likwidità fil-futur. L-impenn deskritt fil-Premessa 128 biex jibqgħu lura milli jinjettaw ammonti kbar ta’ kapital fis-sussidjarji internazzjonali tal-Bank jiżgura wkoll li s-sussidjarji barranin mhux se jirrappreżentaw theddida għall-kapital jew għal-likwidità.
7.6.2.4. Konklużjoni dwar il-vijabbiltà
(379)
Ix-xenarju ta’ każ ta’ referenza kif deskritt fit-Taqsima 2.4 juri li fl-aħħar tal-perjodu ta’ ristrutturar, il-Bank se jkun jista’ jikseb qligħ li jippermettilu jkopri l-kostijiet kollha tiegħu u jipprovdi qligħ adegwat fuq l-ekwità meta wieħed iqis il-profil tar-riskju tiegħu. Fil-fatt, il-qligħ fuq l-ekwità tal-Bank se jammonta għal […] % fl-2018 skont ix-xenarju ta’ referenza. Fl-istess ħin, il-pożizzjoni tal-kapital tal-Bank hija prevista li tibqa’ fl-livell sodisfaċenti, peress li l-proporzjoni tal-adegwatezza kapitali mhux se jaqa’ taħt […] % mill-2014 ‘il quddiem.
(380)
Fl-aħħar nett, il-Kummissjoni tqis ukoll ix-xenarju ħażin deskritt fil-pjan ta’ ristrutturar tal-Bank, kif mibgħut mill-awtoritajiet Griegi. It-tali xenarju ħażin huwa bbażat fuq sett ta’ ipoteżi miftiehma mal-HFSF. Tqis riċessjoni itwal u iktar fil-fond, kif ukoll deflazzjoni iktar severa tal-prezzijiet tal-proprjetà immobbli (149). Il-pjan ta’ ristrutturar juri li l-Bank kapaċi jiflaħ ammont raġonevoli ta’ stress, billi fix-xenarju ħażin, il-Bank jibqa’ jagħmel profitt fl-aħħar tal-perjodu ta’ ristrutturar, bi qligħ fuq l-ekwità ta’ […] % u proporzjon Grad 1 ta’ […] % fl-2018.
(381)
It-test tal-istress tal-2013 imwettaq mill-Bank of Greece jikkonferma li l-ammont ta’ kapital addizzjonali li se jinġabar fl-2014, jiġifieri EUR 2 864 miljun, huwa biżżejjed biex ilaħħaq max-xenarju ta’ referenza fil-perjodu ta’ ristrutturar. Il-Bank se jissottometti wkoll pjan ta’ kapital kontinġenti lill-Bank of Greece bil-miżuri li għandhom jiġu implimentati jekk l-ambjent ekonomiku jkompli jiddeterjora. Il-Kummissjoni tfakkar li fil-valutazzjoni tar-rekwiżiti tal-kapital fix-xenarju ta’ referenza, il-Bank of Greece diġà introduċa diversi aġġustamenti li rriżultaw f’żieda tar-rekwiżiti tal-kapital stmati mqabbla mar-rekwiżiti tal-kapital stmati mill-Bank fix-xenarju ta’ referenza tiegħu. Ir-rekwiżiti tal-kapital ta’ referenza stmati mill-Bank of Greece għalhekk jistgħu jiġu kkunsidrati bħala tip ta’ test tal-istress. Sabiex tikkonkludi li l-Bank huwa vijabbli, il-Kummissjoni ma teħtieġx li l-Bank ikollu biżżejjed kapital minn qabel biex ikopri r-rekwiżiti tal-kapital tax-xenarju stressjat mill-Bank of Greece, billi l-livell stmat ta’ dan tal-aħħar jirrappreżenta livell għoli ta’ stress.
(382)
Barra minn hekk, huwa pożittiv li l-Bank mhux se jagħmel investimenti addizjonali fil-karta ta’ grad mhux ta’ investiment, li se tgħin tippriserva l-kapital u l-pożizzjoni tal-likwidità tiegħu.
(383)
Il-Kummissjoni għalhekk tista’ tikkonkludi li l-Bank ħa miżuri biżżejjed biex jindirizza l-kwistjonijiet ta’ vijabbiltà għall-attivitajiet bankarji domestiċi Griegi u l-attivitajiet barranin.
7.6.3. Il-kontribuzzjoni proprja u l-kondiviżjoni tal-piżijiet
7.6.3.1. Il-valutazzjoni tal-konformità tal-miżuri A, B1, B2, B3 u B4 mal-Komunikazzjoni dwar ir-Ristrutturar
(384)
Kif iddikjarat fil-Komunikazzjoni dwar ir-Ristrutturar, il-banek u l-partijiet interessati tagħhom jeħtieġu li jikkontribwixxu għar-ristrutturar kemm jista’ jkun sabiex jiżguraw li l-għajnuna tkun limitata għall-minimu meħtieġ. Għalhekk il-banek għandhom jużaw ir-riżorsi tagħhom biex jiffinanzjaw ir-ristrutturar, pereżempju billi jbiegħu l-assi, filwaqt li l-partijiet interessati għandhom jassorbu t-telf tal-bank meta dan ikun possibbli. L-impenji magħmula mill-Bank għandhom jiżguraw li r-riżorsi tagħhom jintużaw u li l-azzjonisti oriġinali u l-investituri privati, iżommu kapital ibridu tal-Bank, jikkontribwixxu għar-ristrutturar.
7.6.3.1.1. Il-kontribuzzjoni proprja mill-Bank: ċessjonijiet u tnaqqis tal-ispejjeż
(385)
Il-Bank biegħ negozji sinifikanti sabiex itejjeb l-adegwatezza kapitali tiegħu. Il-bejgħ tas-sussidjarji Pollakki u Torok kbar tiegħu tejjeb il-pożizzjoni tal-kapital tiegħu b’madwar EUR 750 miljun. Dak il-bejgħ tejjeb ukoll il-pożizzjoni tal-likwidità tal-Bank. Iż-żieda tal-kapital azzjonarju tal-Eurobank Properties ippermettiet lill-Bank iżid il-kapital tiegħu b’EUR 200 miljun.
(386)
Il-pjan ta’ ristrutturar jipprovdi l-bejgħ ta’ iktar assi fil-[…] u […]. B’mod partikolari, il-Bank ta’ impenn li se jnaqqas id-daqs tal-assi barranin tiegħu għal EUR 8,77 biljun. Meta wieħed iqis id-diżingranaġġ u ċ-ċessjonijiet diġà implimentati u dawk li jsegwu l-implimentazzjoni ta’ dan it-tnaqqis addizjonali, il-Bank se jnaqqas l-impronta ġeografika tiegħu fil-[…]
(387)
Barra minn hekk, il-Bank impenja ruħu li se jkompli jnaqqas id-daqs tal-attivitajiet barranin tiegħu jekk ikollu bżonn injezzjoni ta’ kapital mill-HFSF ta’ iktar minn EUR 1 biljun. F’xenarju bħal dan, il-Bank inaqqas il-portafoll tiegħu ta’ assi internazzjonali għal mhux iktar minn EUR 3,5 biljun. Jekk l-injezzjoni ta’ kapital skont il-miżura C ikun inqas minn EUR 1 biljun, l-investituri privati se jkunu injettaw mill-inqas EUR 1,5 biljun, jiġifieri iktar mill-HFSF. Din il-parteċipazzjoni ikbar mill-investituri privati tnaqqas b’mod sinifikanti l-ammont ta’ għajnuna meħtieġa, b’hekk ittejjeb il-kondiviżjoni tal-piżijiet.
(388)
Il-Bank ta impenn ukoll li se jbigħ is-sussidjarju tal-assigurazzjoni kbir u ta’ profitt tiegħu.
(389)
Sabiex jillimita r-rekwiżiti tal-kapital tiegħu, il-Bank ta impenn li mhux se juża kapital biex jappoġġja jew iżid id-daqs tas-sussidjarji barranin tiegħu, kif deskritt fil-Premessa (128). Barra minn hekk, l-impenji jistipulaw li l-Bank mhux se jagħmel iktar akkwisti.
(390)
Il-Bank huwa involut ukoll fi programm ambizzjuż tat-tnaqqis tal-ispejjeż, kif indikat fit-Taqsima 2.4.2. Il-kostijiet tiegħu se jibqgħu jitnaqqsu sal-2018. […]
(391)
Il-Greċja b’mod partikolari impenjat ruħha li sal-[…], il-Bank mhu se jħallas lill-ebda impjegat jew maniġer rimunerazzjoni annwali totali (paga, kontribuzzjoni tal-pensjoni, bonus) ogħla minn […]. Barra minn hekk, jekk l-HFSF ikollu jissottoskrivi għal xi sehem tal-Bank, il-Greċja kkommettiet li tapplika limitu ta’ salarju f’konformità mal-Komunikazzjoni Bankarja tal-2013 (150).
7.6.3.1.2. Kondiviżjoni tal-piżijiet mill-azzjonisti storiċi u kapital ġdid miġbur fis-suq.
(392)
L-azzjonisti eżistenti tal-Bank ġew dilwiti bil-qawwi bir-Rikapitalizzazzjoni tar-rebbiegħa 2013 (miżura B4). Fil-fatt, is-sehem miżmum mill-azzjonisti eżistenti tnaqqas minn 100 % qabel ir-Rikapitalizzazzjoni tar-rebbiegħa 2013 għal 1,44 % biss. Il-Kummissjoni tinnota wkoll li l-Bank ma ħallasx dividendi fi flus kontanti mill-2008. Fl-aħħar nett, il-Kummissjoni għandha fehma favorevoli tal-fatt li l-HFSF se jinjetta kapital addizzjonali biss jekk il-Bank jonqos milli jiġbru mis-suq bi prezz meqjus raġonevoli u stabbilit fuq il-bażi ta’ żewġ stimaturi indipendenti.
7.6.3.1.3. Kondiviżjoni tal-piżijiet minn detenturi tad-dejn subordinati
(393)
Id-detenturi tad-dejn subordinati tal-Bank ikkontribwew biex iħallsu l-kostijiet tar-ristrutturar tal-Bank. Il-Bank wettaq diversi eżerċizzji tal-ġestjoni tal-obbligazzjonijiet sabiex jiġġenera kapital. L-ammont totali ta’ obbligi skambjati ammontaw għal EUR 748 miljun, b’żieda kapital ta’ EUR 565 miljun, kif deskritt fil-Premessi 122 u 123.
(394)
L-istrumenti li għadhom pendenti se jkunu soġġetti għall-projbizzjoni tal-kupun kif deskritt fil-Premessa 133. Għalhekk, il-Kummissjoni tikkunsidra li kondiviżjoni tal-piżijiet adegwata mill-investituri ibridi privati tal-bank tkun żgurata u li jintlaħqu r-rekwiżiti tal-Komunikazzjoni dwar ir-Ristrutturar f’dak ir-rigward.
(395)
B’konklużjoni għal dan, wara li kkunsidrat l-elementi żviluppati fit-Taqsima 7.6.1, il-Kummissjoni tikkunsidra li ġew implimentati biżżejjed miżuri ta’ kontribuzzjoni proprja u ta’ kondiviżjoni tal-piżijiet mill-Greċja biex tillimita l-ammont tal-miżuri ta’ għajnuna A, B1, B2, B3 u B4 għall-minimu meħtieġ.
7.6.3.2. Il-valutazzjoni tal-konformità tal-miżura C mal-Komunikazzjoni Bankarja tal-2013
(396)
Il-Komunikazzjoni Bankarja tal-2013 tikkumplimenta l-Komunikazzjoni dwar ir-Ristrutturar u titlob għal kondiviżjoni tal-piżijiet imtejba u biex il-banek li jiksbu appoġġ tal-kapital iwettqu miżuri addizzjonali biex jillimitaw l-għajnuna għall-minimu. Il-Punt 29 tal-Komunikazzjoni Bankarja tal-2013 jeħtieġ li l-Istati Membri juru li l-miżuri kollha biex jillimitaw din l-għajnuna għall-minimu ġew sfruttati sal-limitu massimu. Għal dan il-għan, l-Istat Membru għandu jippreżenta pjan ta’ żieda tal-kapital, jiżgura l-kondiviżjoni tal-piżijiet adegwata mill-azzjonisti u l-kredituri subordinati u jipprevjenu l-ħruġ tal-fondi qabel id-deċiżjoni tar-ristrutturar. Skont il-Komunikazzjoni Bankarja tal-2013, il-pjan ta’ żieda fil-kapital għandu jinkludi kwistjonijiet tajbin, eżerċizzji tal-ġestjoni tal-obbligazzjonijiet volontarji, ċessjonijiet tat-tkabbir tal-kapital, miżuri ta’ diżingranaġġ, iż-żamma tal-qligħ u miżuri oħra bħal pereżempju, kostijiet stretti u politiki ta’ rimunerazzjoni.
(397)
Il-Punt 47 tal-Komunikazzjoni Bankarja tal-2013 jistipula li ladarba jiġu identifikati nuqqasijiet fil-kapital, il-bank irid jipprevjeni l-ħruġ tal-fondi permezz ta’ numru ta’ miżuri li jimmiraw li jiżguraw l-istess riżultat bħad-dividendi regolari u l-projbizzjoni tal-kupuni, projbizzjonijiet tal-akkwisti, projbizzjonijiet tat-tmexxija tal-prezzijiet jew projbizzjonijiet tar-reklamar. Il-Kummissjoni tinnota li dawn il-projbizzjonijiet huma diġà konformi mal-Bank billi huma inklużi fil-lista ta’ impenji mibgħuta mill-Greċja, kif deskritt fil-Premessa 133 u li l-Bank ma ħallas l-ebda dividend fi flus kontanti mill-2008.
(398)
L-impenn ta’ rikapitalizzazzjoni tal-2014 (miżura C) jipprovdi assorbitur biex jassorbi telf futur kif determinat mill-eżerċizzju tat-test tal-istress imwettaq mill-Bank of Greece fl-2013 u żvelat fis-6 ta’ Marzu 2014. Ir-riżultati tat-test tal-istress juru li l-Bank jeħtieġ EUR 2 945 miljun ta’ kapital addizzjonali biex ikopri t-telf futur tiegħu f’xenarju ta’ stress. Il-miżura C tkopri biss ir-rekwiżit tal-kapital li se jibqa’ billi (i) ma jistax ikun kopert permezz ta’ iktar ċessjonijiet jew miżuri ta’ titjib fil-kapital (il-Kummissjoni tikkunsidra li l-Bank analizza ċ-ċessjonijiet potenzjali kollha u impenja lil dawk kollha li jistgħu jnaqqsu r-rekwiżiti tal-kapital fil-qafas tal-pjan ta’ kapital mibgħut lill-Bank of Greece) u (ii) mhux kopert mill-investituri privati fil-qafas taż-żieda tal-kapital azzjonarju li se ssir f’April 2014. Għalhekk ma tipprovdix lill-Bank b’xi kapital żejjed.
(399)
Kif spjegat fil-Premessi 0 sa (394), il-Bank diġà ħa azzjonijiet qabel it-test tal-istress biex jillimita l-ammont ta’ kapital meħtieġ għall-minimu. Jekk, fil-qafas tal-eżerċizzju taż-żieda fil-kapital attwali, il-Bank jirnexxielu jiġbor il-maġġoranza tal-kapital meħtieġ minn investituri privati u l-għajnuna addizzjonali mħallsa mill-HSF tibqa’ taħt il-EUR 1 biljun, l-ebda kontribuzzjoni proprja oħra mill-Bank ma tkun meħtieġa. Madankollu, jekk l-għajnuna mħallsa bil-miżura C tkun iżjed mit-tali livell, ikun adegwat għall-Bank li jbiegħ iktar attivitajiet.
(400)
Fir-rigward tal-kondiviżjoni tal-piżijiet, il-Komunikazzjoni Bankarja tal-2013 tistipula li kondiviżjoni tal-piżijiet adegwata tinvolvi kontribuzzjonijiet mill-azzjonisti, detenturi tal-kapital ibridi u detenturi tad-dejn subordinati qabel ma tingħata għajnuna fil-forma ta’ appoġġ għall-kapital. Il-Kummissjoni tinnota li l-Greċja emendat il-qafas leġiżlattiv nazzjonali tagħha sabiex tiżgura li kredituri subordinati jikkontribwixxu għall-kostijiet tar-ristrutturar tal-Bank qabel jiġi injettat kwalunkwe kapital addizjonali fil-Bank. Il-Kummissjoni tinnota wkoll li l-Greċja tat impenn li se timplimenta l-miżuri stipulati fl-Artikolu 6a tal-liġi tal-HFSF kif emendata fl-2014, li jipprovdu għall-allokazzjoni tad-defiċit tal-kapital lid-detenturi tal-istrumenti tal-kapital tagħha u obbligi subordinati oħra kif jista’ jkun meħtieġ. Filwaqt li din il-kondiviżjoni tal-piżijiet se seħħ biss wara d-data tal-impenn ta’ rikapitalizzazzjoni tal-2014 (miżura C), fuq il-bażi ta’ punt 45 tal-Komunikazzjoni Bankarja tal-2013, il-Kummissjoni tikkunsidra li jkun hemm riżultati sproporzjonati jekk il-konverżjoni mandatorja tad-dejn subordinat u l-kapital ibridu jkollhom jitfaċċaw diġà fil-mument tal-impenn. Jekk il-Bank ikollu jiġbor kapital privat biżżejjed biex ikopri r-rekwiżit tal-kapital tiegħu kollu kif determinat mit-test tal-istress imwettaq mill-Bank of Greece, il-konverżjoni tad-detenturi tad-dejn subordinat tkun sproporzjonata. L-impenn tal-Greċja għar-rikapitalizzazzjoni interna tal-kredituri subordinati qabel kwalunkwe appoġġ għall-kapital effettivament imħallas lill-Bank għalhekk huwa biżżejjed biex jiżgura kondiviżjoni tal-piżijiet adegwata.
(401)
Barra minn hekk, sabiex jiġi żgurat li s-sidien tal-Bank jipparteċipaw sal-limitu massimu fir-rikostituzzjoni ta’ bażi ta’ kapital adegwata fuq il-perjodu ta’ ristrutturar, il-Greċja tat impenn li sal-aħħar tal-perjodu ta’ ristrutturar, il-Bank se jżomm id-dividends u mhu se jħallas l-ebda kupun li mhux obbligat li jħallas bil-liġi. Għalhekk, f’konformità mal-punt 26 tal-Komunikazzjoni dwar ir-Ristrutturar u l-punt 47 tal-Komunikazzjoni Bankarja tal-2013, il-Bank mhux se juża għajnuna mill-Istat biex iħallas fondi proprji jekk ma jkunx hemm profitti biżżejjed biex iħallas dawn il-ħlasijiet.
(402)
Il-Bank impenja wkoll li sal-31 ta’ Diċembru 2017, il-Bank mhu se jħallas lill-ebda impjegat jew maniġer rimunerazzjoni totali annwali (paga, kontribuzzjoni ta’ pensjoni, bonus) ogħla mir-rimunerazzjoni totali annwali tal-Gvernatur tal-Bank of Greece (mingħajr ma tiġi meqjusa kwalunkwe rinunzja parzjali volontarja ta’ rimunerazzjoni mill-Gvernatur). Barra minn hekk, f’każ li l-HFSF ikollu jissottoskrivi għal xi sehem tal-Bank, il-Greċja kkommettiet ruħha li tapplika limitu ta’ salarju f’konformità mal-Komunikazzjoni Bankarja tal-2013 (151).
(403)
Il-Kummissjoni għandha tivvaluta jekk l-impenn li jkopri żewġ xenarji jissodisfa r-rekwiżiti stabbiliti fil-Komunikazzjoni Bankarja tal-2013.
(404)
Fl-ewwel xenarju fejn l-HFSF fir-realtà ma jinjettax kapital ġdid fil-Bank, l-għajnuna mħaddna fil-miżura C se tiġi limitata għal sempliċiment sottoskrizzjoni ta’ impenn ta’ żieda tal-kapital u l-HFSF mhux se jiżborża ewro wieħed peress li l-ishma l-ġodda kollha se jkunu ġew sottoskritti mill-investituri privati. Il-Komunikazzjoni Bankarja tal-2013 tistipula li l-limitazzjoni tar-rimunerazzjoni tista’ tispiċċa meta l-għajnuna terġa’ titħallas. Madankollu, l-għajnuna inkluża fit-tali impenn ta’ sottoskrizzjoni fir-rigward ta’ żieda fil-kapital prospettiva ma tistax terġa’ titħallas fejn l-impenn inkwistjoni qatt ma jitpoġġa fis-seħħ (peress li qatt ma ġew żborżati flejjes mill-Istat lill-Bank). F’ċirkostanzi bħal dawn, il-Kummissjoni tista’ taċċetta li l-limitazzjoni tar-rimunerazzjoni tapplika għal perjodu ta’ żmien fiss. Il-Kummissjoni tikkunsidra li l-impenn li sar mill-Greċja, li jdum sal-31 ta’ Diċembru 2017 (jiġifieri, għal tliet snin u tmien xhur, li jispiċċaw sena qabel it-tmiem tal-pjan ta’ ristrutturar) hija applikazzjoni korretta tal-aħħar paragrafu tal-punt 38 tal-Komunikazzjoni Bankarja tal-2013. Għaliex ir-rimunerazzjoni annwali tal-Gvernatur tal-Bank of Greece hija inqas mil-limitu massimu stabbilit fit-tieni paragrafu ta’ punt 38 tal-Komunikazzjoni Banarja tal-2013 u għaliex it-tali impenn se japplika għall-grupp kollu, il-Kummissjoni imbagħad tikkunsidra li l-impenn propost mill-Greċja f’każ li l-ebda sehem ma jkun sottoskritt mill-HFSF fil-qafas taż-żieda pjanata fil-kapital tkun f’konformità mal-punt 38 tal-Komunikazzjoni Bankarja tal-2013.
(405)
Fit-tieni xenarju fejn l-HFSF ikollu jissottoskrivi xi sehem tal-bank, il-Greċja impenjat ruħha li temenda l-impenn biex tagħmlu konformi mal-Komunikazzjoni Bankarja tal-2013. Il-Kummissjoni tinnota li jekk l-HFSF jissottoskrivi xi sehem biex jibqa’ konformi mal-Komunikazzjoni Bankarja tal-2013, it-tul tal-limitu massimu ta’ rimunerazzjoni jiġi emendat sabiex idum sa qabel it-tmiem tal-pjan ta’ ristrutturar - il-31 ta’ Diċembru 2018 - jew tranżazzjoni ekwivalenti għall-ħlas mill-ġdid tal-għajnuna. Peress li l-ishma ordinarji ma jistgħux jerġgħu jitħallsu mill-Bank, il-Kummissjoni taċċetta li l-bejgħ tal-ishma fis-suq sekondarju bi profitt jista’ jiġi kkunsidrat ekwivalenti għall-ħlas mill-ġdid tal-għajnuna.
(406)
B’konklużjoni għal dan, fiż-żewġ xenarji, l-impenn dwar il-limitazzjoni tar-rimunerazzjoni maħruġ mill-Greċja jikkonforma mar-rekwiżiti tal-Komunikazzjoni Bankarja tal-2013.
(407)
Fir-rigward tar-rimunerazzjoni tal-Istat, il-Komunikazzjoni dwar l-Estensjoni tal-2011 teħtieġ li jinħarġu ishma ġodda bi skont għall-prezz tas-suq, Wara l-aġġustament għad-dilwizzjoni. Il-Kummissjoni tosserva li l-iskop tat-tali rekwiżit huwa sabiex jiżgura li l-Istat jirċievi rimunerazzjoni biżżejjed għall-parteċipazzjoni azzjonarja tiegħu fil-Bank u li l-azzjonisti storiċi jiġu dilwiti b’mod korrispondenti. Fil-każ tal-miżura C, l-Istat diġà huwa l-azzjonist prinċipali tal-Bank, li jippossedi iktar minn 90 % tal-ishma. Għalhekk, skont eċċessiv fuq il-prezz tas-suq inaqqas ir-rimunerazzjoni tal-Istat fuq il-miżura B4 u jista’ jinvolvi għajnuna lill-investituri jekk l-iskont jissottovaluta l-valur tal-Bank. Sabiex tiġi evitata sitwazzjoni bħal din, il-prezz tas-sottoskrizzjoni ma jistax ikun inqas minn prezz minimu determinat fuq il-bażi ta’ żewġ valutazzjonijiet minn stimaturi indipendenti. Għalhekk, l-arranġamenti dettaljati kollha tad-determinazzjoni tal-prezz jipproteġu lill-HFSF minn dilwizzjoni eċċessiva mill-investituri l-ġodda, filwaqt li jiżguraw li l-HFSF jissottoskrivi ishma ġodda bi prezz li jirrifletti l-valur tal-Bank. F’ċirkostanzi bħal dawn, il-Kummissjoni tista’ taċċetta li l-ishma l-ġodda jistgħu jinħarġu bi skont iktar baxx għall-prezz tas-suq attwali minn dak previst mill-Komunikazzjoni dwar l-Estensjoni tal-2011 u tikkunsidra aċċettabbli l-prezz minimu.
(408)
Kieku l-ishma nħarġu bi prezz ogħla, kien ikun hemm sogru li l-investituri privati jiġu skoraġġuti milli jipparteċipaw fiż-żieda tal-kapital azzjonarju u konsegwentament kienu jillimitaw iż-żieda tal-kapital privat.
(409)
Għalhekk, il-Kummissjoni tikkunsidra l-livell tal-kontribuzzjoni proprja u tal-kondiviżjoni tal-piżijiet bħala adegwat għall-miżura C.
7.6.3.3. Konklużjoni dwar il-kontribuzzjoni proprja u l-kondiviżjoni tal-piżijiet
(410)
Il-Kummissjoni tosserva li, meta mqabbla mar-rikapitalizzazzjoni tal-Istat totali riċevuta, il-kontribuzzjoni proprja u l-kondiviżjoni tal-piżijiet fil-forma tal-bejgħ tal-assi huwa ħafna inqas mil-livelli li l-Kummissjoni normalment tikkunsidra bħala biżżejjed. Madankollu, fir-rigward tal-elementi żviluppati fit-Taqsima 7.6.1, li fiha l-Kummissjoni tista’ taċċetta kontribuzzjoni proprja u kondiviżjoni tal-piżijiet iktar baxxa, il-pjan ta’ ristrutturar jista’ jiġi kkunsidrat li jipprovdi miżuri biżżejjed ta’ kontribuzzjoni proprja u kondiviżjoni tal-piżijiet.
(411)
Il-pjan ta’ ristrutturar jikkonforma wkoll mar-rekwiżiti tal-Komunikazzjoni Bankarja tal-2013 fir-rigward tal-miżura C.
7.6.4. Miżuri biex jiġu limitati d-distorsjonijiet tal-kompetizzjoni
(412)
Il-Komunikazzjoni dwar ir-Ristrutturar teħtieġ pjan ta’ ristrutturar biex tipproponi miżuri li jillimitaw id-distorsjonijiet tal-kompetizzjoni u li jiżguraw settur bankarju kompetittiv. Barra minn hekk, dawk il-miżuri għandhom jindirizzaw ukoll kwistjonijiet ta’ periklu morali u jiżguraw li l-għajnuna mill-Istat ma tintużax biex tiffinanzja mġiba li tmur kontra l-kompetizzjoni.
(413)
Il-punt 31 tal-Komunikazzjoni dwar ir-Ristrutturar jgħid li meta jiġi vvalutat l-ammont ta’ għajnuna u d-distorsjonijiet tal-kompetizzjoni riżultanti, il-Kummissjoni għandha tqis kemm l-ammont assolut kif ukoll l-ammont relattiv tal-għajnuna mill-Istat riċevuta, kif ukoll il-grad ta’ kondiviżjoni tal-piżijiet u l-pożizzjoni tal-istituzjoni finanzjarja fis-suq wara r-ristrutturar. F’dan ir-rigward, il-Kummissjoni tfakkar li l-Bank irċieva kapital mill-Istat ekwivalenti għal 16 % tal-assi mwieżna għar-riskju tiegħu (eskluża l-miżura C). Bil-miżura C, il-Bank jimpenja ruħu biex jinjetta EUR 2 864 biljun addizzjonali, li jġib l-għajnuna tal-kapital totali għal 23,7 % tal-assi mwieżna għar-riskju tal-Bank. Minbarra appoġġ għall-kapital, il-Bank irċieva wkoll appoġġ għal-likwidità. Il-Bank kiseb garanziji ta’ likwidità li ammontaw għal EUR 13 600 miljun fil-15 ta’ April 2011 u għal EUR 13 932 miljun fit-30 ta’ Novembru 2013, li jirrappreżentaw 17 % tal-karta tal-bilanċ tal-Bank fl-istess ġurnata. Il-Bank ibbenefika wkoll minn ELA garantita mill-Istat għal ammont ta’ EUR 12 biljun fil-31 ta’ Diċembru 2012, li rrappreżenta 18 % tal-karta tal-bilanċ tal-Bank f’dik il-ġurnata. Il-ħtieġa li jiġu implimentati miżuri biex jillimitaw distorsjonijiet tal-kompetizzjoni potenzjali għalhekk hija ġġustifikata fir-rigward tat-tali ammont relattivament kbir ta’ għajnuna. Barra minn hekk, is-sehem tas-suq tal-Bank fil-Greċja huwa kbir, b’ishma tas-suq ta’ 17 % għas-self u 12 % għad-depożiti fil-31 ta’ Diċembru 2012. L-akkwist ta’ New TT Bank u Nea Proton Bank żied l-ishma tas-suq tal-Bank għal 20,7 % għas-self u 18,8 % għad-depożiti f’Settembru 2013 (152).
(414)
Il-Kummissjoni tfakkar li d-diffikultajiet tal-Bank prinċipalment jiġu minn xokkijiet esterni bħal kriżi sovrana tal-Greċja u r-riċessjoni mtawwla li ilha tisfratta l-ekonomija Griega sa mill-2008, u ġie nnotat fil-Premessa 69 fid-Deċiżjoni ta’ Ftuħ tal-Eurobank. Il-ħtieġa li jiġu indirizzati perikli morali tnaqset, billi l-Bank ma jidhirx li ħa riskji żejda. Kif diskuss fit-Taqsima 7.6.1, l-effett ta’ distorsjoni tal-miżuri ta’ għajnuna huwa inqas fid-dawl tat-tali fatturi u anke l-ħtieġa għal miżuri biex jiġu limitati d-distorsjonijiet tal-kompetizzjoni. Għal dawn ir-raġunijiet, il-Kummissjoni tista’ eċċezzjonalment taċċetta li minkejja l-ammont għoli ta’ għajnuna, il-pjan ta’ ristrutturar ma jipprevedi l-ebda tnaqqis tal-karta tal-bilanċ u s-self fil-Greċja.
(415)
Madankollu, il-Kummissjoni tinnota li r-rikapitalizzazzjonijiet tal-Istat ippermettew lill-Bank ikompli bl-attivitajiet bankarji tiegħu fis-swieq barranin u bl-attivitajiet tal-assigurazzjoni tiegħu fil-Greċja.
(416)
F’dak ir-rigward, il-Kummissjoni tinnota li minbarra d-diżingranaġġ u r-ristrutturar diġà implimentati, l-impenn tal-Bank li jbiegħ l-attivitajiet tal-assigurazzjoni tiegħu sal-[…] kif ukoll l-impenn tiegħu biex inaqqas id-daqs tal-assi internazzjonali tiegħu sal-31 ta’ Diċembru 2018, li probabbilment jinvolvi iktar ċessjonijiet fl-[…] u […] u l-impenn tiegħu li ma jużax għajnuna biex jiffinanzja t-tkabbir ta’ dawk in-negozji. Il-Kummissjoni tqis li huwa proporzjonat li t-tnaqqis tal-assi barranin ikun iktar qawwi jekk, bil-miżura C, l-HFSF iħallas lill-Bank għajnuna kapitali addizzjonali ta’ iktar minn EUR 1 biljun. Kif indikat fil-Premessa 295, dan il-ħlas jagħmel lill-għajnuna iktar ta’ tfixkil milli sempliċiment impenn għal parteċipazzjoni fiż-żieda tal-kapital. Madankollu, jekk il-kapital addizzjonali injettat ikun inqas minn EUR 1 biljun, ikun jinvolvi parteċipazzjoni ikbar ta’ mill-inqas EUR 1,5 biljun mill-investituri privati. Barra minn hekk, il-parteċipazzjoni privata ikbar tkun tikkostitwixxi kondiviżjoni tal-piżijiet addizzjonali, kif spjegat fil-Premessa 388. Il-punt 31 tal-Komunikazzjoni dwar ir-Ristrutturar jgħid li kemm il-prezz imħallas għall-assistenza miksuba mill-Istat kif ukoll il-grad tal-kondiviżjoni tal-piżijiet se jitqiesu meta jiġu vvalutati l-miżuri tal-kondiviżjoni tal-piżijiet. Għalhekk, distorsjonijiet tal-kompetizzjoni addizzjonali se jibqgħu limitati jekk l-HFSF jinjetta inqas minn EUR 1 biljun.
(417)
Il-Greċja impenjat ruħha wkoll għal projbizzjoni tal-akkwist, li tiżgura li l-Bank mhux se juża l-għajnuna mill-Istat irċevuta biex jikseb xi negozji ġodda. Din il-projbizzjoni tikkontribwixxi biex tiżgura li l-għajnuna tintuża biss biex tappoġġa t-treġġigħ lura tal-vijabbiltà tal-attivitajiet bankarji Griegi u mhux biex tikber, pereżempju, fis-swieq barranin.
(418)
L-impenn biex jitnaqqas l-imgħax imħallas fuq id-depożiti Griegi minn livelli għoljin b’mod mhux sostenibbli jiżgura wkoll li l-għajnuna mhux se tintuża biex tiffinanzja strateġiji ta’ ġbir ta’ depożiti mhux sostenibbli li jfixklu l-kompetizzjoni fis-suq Grieg. B’mod simili, l-impenn biex jiġu implimentati linji gwida stretti fir-rigward tal-ipprezzar tas-self ġdid, ibbażat fuq valutazzjoni tar-riskju tal-kreditu adegwata, se jipprevjeni lill-Bank mid-distorsjoni tal-kompetizzjoni fis-suq Grieg bi strateġiji tal-ipprezzar mhux adegwati fuq is-self lill-klijenti.
(419)
Meta titqies is-sitwazzjoni speċifika deskritta fit-Taqsima 7.6.1 u l-miżuri mogħtija fil-pjan ta’ ristrutturar, il-Kummissjoni tikkunsidra li hemm salvagwardji biżżejjed biex jillimitaw id-distorsjonijiet tal-kompetizzjoni.
7.7. MONITORAĠĠ
(420)
Skont it-Taqsima 5 tal-Komunikazzjoni dwar ir-Ristrutturar, huma meħtieġa rapporti regolari biex jippermettu lill-Kummissjoni tivverifika li l-pjan ta’ ristrutturar qed jiġi implimentat kif suppost. Kif intqal fl-impenji (153), il-Greċja se tiżgura li l-Fiduċjarju ta’ Sorveljanza, li diġà ġie maħtur mill-Bank bl-approvazzjoni tal-Kummissjoni, se jissorvelja l-impenji meħuda mill-Greċja dwar ir-ristrutturar tal-attivitajiet fil-Greċja u barra u dwar it-tmexxija korporattiva u l-operati kummerċjali. Il-Kummissjoni għalhekk tikkonstata li l-monitoraġġ adegwat tal-implimentazzjoni tal-pjan ta’ ristrutturar huwa żgurat.
8. Konklużjoni
(421)
Il-Kummissjoni tikkonstata li l-Greċja illegalment implimentat il-miżuri ta’ għajnuna SA.34825 (2012/C), SA.34825 (2014/N), SA.36006 (2013/NN), SA.34488 (2012/C, ex 2012/NN) SA.31155 (2013/C) (2013/NN) bi ksur tal-Artikolu 108(3) tat-Trattat dwar il-Funzjonament tal-Unjoni Ewropea, peress li ġew implimentati qabel in-notifika formali tagħhom. Madankollu, il-Kummissjoni tikkonstata li l-pjan ta’ ristrutturar, meta jitqies flimkien mal-impenji fl-Annessi, jiżgura t-treġġigħ lura tal-vijabbiltà fit-tul tal-Bank, huwa biżżejjed fir-rigward tal-kondiviżjoni tal-piżijiet u l-kontribuzzjoni proprja u huwa adegwat u proporzjonali biex jikkumpensa għall-effetti tad-distorsjonijiet tal-kompetizzjoni tal-miżuri ta’ għajnuna eżaminati f’din id-Deċiżjoni. Il-pjan ta’ ristrutturar u l-impenji mibgħuta jissodisfaw il-kriterji tal-Komunikazzjoni dwar ir-Ristrutturar u l-miżuri ta’ għajnuna għalhekk jistgħu jkunu kkunsidrati kompatibbli mas-suq intern,
ADOTTAT DIN ID-DEĊIŻJONI:
Artikolu 1
1. Il-miżuri li ġejjin, implimentati jew ippjanati mill-Greċja jikkostitwixxu għajnuna mill-Istat fit-tifsira tal-Artikolu 107(1) tat-Trattat:
(a)
l-assistenza ta’ likwidità f’emerġenza mogħtija lil Eurobank Ergasias SA. (“Eurobank”) mill-Bank of Greece u garantita mir-Repubblika Ellenika (miżura L2);
(b)
it-tieni rikapitalizzazzjoni tranżitorja ta’ EUR 1 341 miljun mogħti mill-Fond Elleniku għall-Istabbiltà Finanzjarja (“HFSF”) lil Eurobank f’Diċembru 2012 (miżura B2);
(c)
l-ittra ta’ impenn ta’ EUR 528 miljun mogħtija mill-HFSF lil Eurobank fil-21 ta’ Diċembru 2012 (miżura B3);
(d)
ir-rikapitalizzazzjoni ta’ EUR 5 839 miljun mogħtija mill-HFSF lil Eurobank f’Mejju 2013 (miżura B4);
(e)
l-impenn ta’ rikapitalizzazzjoni ta’ EUR 2 864 miljun mogħti mill-HFSF wara ż-żieda fil-kapital azzjonarju ta’ EUR 2 864 miljun, approvat mil-laqgħa straordinarja tal-azzjonisti fit-12 ta’ April 2014 skont il-liġi tal-HFSL 3864/2010 kif emendata (miżura C);
(f)
l-injezzjoni ta’ kapital ta’ EUR 395 miljun mogħtija mill-HFSF lil Nea Proton Bank fit-28 ta’ Awwissu 2013 (miżura NP3).
2. Fid-dawl tal-pjan ta’ ristrutturar li għandu x’jaqsam mal-Grupp Eurobank (Eurobank Ergasias S.A u s-sussidjarji tiegħu kollha (sussidjarji u fergħat Griegi u mhux Griegi, kemm bankarji u mhux bankarji) mibgħut fis-16 ta’ April 2014 u l-impenji mogħtija mill-Greċja fis-16 ta’ April 2014, l-għajnuna mill-Istat li ġejja hija kompatibbli mas-suq intern:
(a)
l-injezzjoni kapitali ta’ EUR 950 miljun mogħtija mill-Greċja lil Eurobank f’Mejju 2009 fil-qafas tal-Iskema ta’ Rikapitalizzazzjoni (miżura A);
(b)
l-assistenza ta’ likwidità f’emerġenza mogħtija lil Eurobank mill-Bank of Greece u garantita mill-Greċja minn Lulju 2011, għal ammont ta’ EUR 12-il biljun fil-31 ta’ Diċembru 2012 (miżura L2)
(c)
l-ewwel rikapitalizzazzjoni tranżitorja ta’ EUR 3 970 miljun mogħtija mill-HFSF lil Eurobank f’Mejju 2012 (miżura B1);
(d)
it-tieni rikapitalizzazzjoni tranżitorja ta’ EUR 1 341 miljun mogħtija mill-HFSF lil Eurobank f’Diċembru 2012 (miżura B2);
(e)
l-ittra ta’ impenn ta’ EUR 528 miljun mogħtija mill-HFSF lil Eurobank fil-21 ta’ Diċembru 2012 (miżura B3);
(f)
ir-rikapitalizzazzjoni ta’ EUR 5 839 miljun mogħtija mill-HFSF lil Eurobank f’Mejju 2013 (miżura B4);
(g)
l-impenn ta’ rikapitalizzazzjoni ta’ EUR 2 864 miljun mogħti mill-HFSF lil Eurobank wara ż-żieda fil-kapital azzjonarju ta’ EUR 2 864 miljun approvata mil-laqgħa straordinarja tal-azzjonisti fit-12 ta’ April 2014 skont il-liġi tal-HFSL 3864/2010 kif emendata (miżura C);
(h)
l-injezzjoni ta’ kapital ta’ EUR 80 miljun mogħtija mill-Greċja lil Proton Bank f’Mejju 2009 (miżura Pr1);
(i)
il-finanzjament tad-diskrepanza ta’ finanzjament totali ta’ EUR 1 121,6 miljun mill-Fond ta’ Garanzija Elleniku ta’ Depożitu u Investiment (HDIGF) u l-HFSF għall-attivitajiet trasferiti minn Proton Bank għal Nea Proton Bank, f’Ottubru 2011 u f’Mejju 2012 (miżura NP1)
(j)
l-injezzjoni ta’ kapital totali ta’ EUR 515 miljun mogħtija mill-HFSF għal Nea Proton Bank f’Ottubru 2011, fi Frar 2012, f’Awwissu 2012 u f’Diċembru 2012 (miżura NP2);
(k)
l-injezzjoni ta’ kapital ta’ EUR 395 miljun mogħtija mill-HFSF lil Nea Proton Bank fit-28 ta’ Awwissu 2013 (miżura NP3);
(l)
il-finanzjament tad-diskrepanza ta’ finanzjament totali ta’ EUR 677 miljun mill-HDIGF u l-HFSF għall-attivitajiet li kienu trasferiti minn T Bank lil Hellenic Postbank (“TT Bank”), f’Diċembru 2011 u fi Frar 2013 (miżura T);
(m)
l-injezzjoni ta’ kapital ta’ EUR 224,96 miljun mogħtija mill-Greċja lil TT Bank f’Mejju 2009 (miżura TT);
(n)
il-finanzjament tad-diskrepanza ta’ finanzjament totali ta’ EUR 3 732,6 miljun mill-HFSF għall-attivitajiet trasferiti minn TT Bank lil New Hellenic Postbank (“New TT Bank”), f’Jannar u f’Ġunju 2013 (miżura NTT1);
(o)
l-injezzjoni ta’ kapital ta’ EUR 500 miljun mogħtija mill-HFSF lil New TT Bank fid-29 ta’ Jannar 2013 (miżura NTT2).
Artikolu 2
Din id-Deċiżjoni hija indirizzata lir-Repubblika Ellenika.
Magħmula fi Brussell, id-29 ta’ April 2014.

Labels: 2
18
19
4